
Capitolul 1 


M-au dat jos din camionul cu fân pe la amiază. Mă 
strecurasem înăuntru cu o noapte înainte, la graniţă. M-am vârât 
sub prelată şi am adormit buştean. Eram rupt de somn, după 
cele trei săptămâni petrecute în Tia Juana. Au tras camionul pe 
dreapta, să se răcească motorul. Atunci mi-au văzut piciorul 
ieşind din paie. Am încercat eu să-i îmbunez făcând câteva 
poante, dar nu mi-a mers. Mi-au dat totuşi o ţigară şi am luat-o 
pe jos, sperând să găsesc ceva de mâncare. 

Aşa am nimerit la Stejarii gemeni. Era un local obişnuit, la 
şosea, cum sunt milioane în California. Jos se servea masa, iar la 
etaj locuia patronul. Alături era o benzinărie, iar puţin mai încolo, 
în spatele bufetului, câteva gherete. Am intrat grăbit şi imediat 
am început să mătur cu privirea şoseaua. Când a apărut 
grecoteiul, l-am întrebat dacă n-a trecut pe acolo un tip cu un 
Cadillac. Urma să ne întâlnim la local, i-am zis, şi să mâncăm 
împreună. Grecoteiul mi-a răspuns că nu trecuse nimeni în ziua 
aia. Apoi a aranjat o masă şi m-a întrebat ce vreau să mănânc. |- 
am spus că suc de portocale, fulgi de porumb, ouă cu jumări, 
plăcintă cu carne, gogoşi şi cafea. Grecoteiul s-a întors destul de 
repede cu sucul şi fulgii de porumb. 

- Uite ce-i, trebuie să ştii că, dacă tipul nu apare, va trebui să- 
mi dai pe credit. Urma să plătească el, că eu stau cam prost cu 
banii. 

- Lasă, mănâncă cât vrei. 

Işi dăduse seama cum stăteau de fapt lucrurile şi am lăsat-o şi 
eu moartă cu tipul şi Cadillacul lui. Mi-am dat seama că voia să- 
mi zică ceva. 

- la zi-mi, cu ce te ocupi? 

- Cu una, cu alta. De ce? 

- Câţi ani ai? 

- Douăzeci şi patru. 

- Tinerel, ai? Mi-ar prinde bine unul ca tine aici, să m-ajute. 

- Frumos local. 

- Aerul. Sănătate curată. Nu-i ceaţă, ca la Los Angeles. Nu-i 
ceaţă deloc. Tot timpul e aer curat. Sănătos şi curat. 

- Noaptea, mai ales, e o plăcere. 

- Dormi neîntors. la zi, te pricepi la maşini? Ştii să le repari? 

- Cum să nu. Sunt mecanic înnăscut. 

A ţinut-o în continuare cu aerul curat şi cât de sănătos era de 
când se mutase aici şi că nu putea să înţeleagă de ce ajutorul lui 
voia să se care. Eu însă înţelesesem, dar n-am zis nimic şi mi-am 
văzut în continuare de mâncarea mea. 

- Ei, ce zici, ţi-ar plăcea aici? 

Imi terminasem de băut cafeaua, iar acum îmi aprinsesem 
trabucul pe care mi-l oferise. 

- Uite care-i treaba, să-ţi spun sincer, mai am vreo două 
oferte. O să mă gândesc şi, dacă îmi convine, sunt sigur că ne 
vom înţelege. 

Atunci am văzut-o. Fusese tot timpul în bucătărie şi iat-o 
acum, în faţa mea, strângând masa. Cu excepţia corpului, nu 
puteai spune că te-ar da gata prin ceva. Avea însă o guriţă 
nemulțumită, iar buzele i se răsfrângeau, invitându-mă parcă să 
le strivesc. 

- Ţi-o prezint pe soţia mea. 

Nu s-a uitat la mine. Am mişcat uşor capul, am molfăit 
trabucul şi asta a fost totul. Apoi a plecat cu farfuriile şi a 
dispărut, ca şi cum nici nu fusese acolo. Am plecat, iar după cinci 
minute m-am întors, să las un mesaj pentru tipul cu Cadillacul. 
După alte treizeci de minute, aveam o slujbă. Eram la benzinărie 
şi reparam cauciucuri. 

- Da' chiar, cum te cheamă? 

- Frank Chambers. 

- Pe mine, Nick Papadakis. 

Ne-am strâns mâna, apoi a plecat. După un minut, l-am auzit 
cântând. Avea voce. De la benzinărie, vedeam tot ce se petrece 
în bucătărie. 


Capitolul 2 


Pe la ora trei, a sosit un tip superfurios. Cineva îi lipise o 
etichetă pe aripioara de la ferestruica portierei. A trebuit să mă 
duc în bucătărie, să i-o dezlipesc la aburi. 

- Enchiladas? Voi ştiţi cum s-o preparaţi, asta-i sigur. 

- Ce vreţi să spuneţi prin voi? 

- Păi, dumneata şi domnul Papadakis. Dumneata şi Nick. 
Enchiladas pe care am mâncat-o la prânz a fost de nota zece. 

- Hm. 

- Ai cumva o cârpă pe-aici? 

- Nu asta ai vrut să spui. 

- Ba da. 

- Ştiu ce crezi, că sunt mexicană. 

- Nici pomeneală. 

- Ba da, asta crezi. Nu eşti primul, să ştii. Află însă că sunt la 
fel de albă ca tine, pricepi? Oi fi având eu părul negru şi oi fi 
aducând puţin a mexicană, dar sunt la fel de albă ca tine. Dacă 
vrei să ne înţelegem bine cât oi mai sta pe-aici, nu trebuie să uiţi 
asta. 

- Dar n-arăţi deloc a mexicană. 

- Asta-ţi spun. Sunt la fel de albă ca tine. 

- Nu aduci câtuşi de puţin a mexicană. Mexicanele alea au 
şoldurile mari, picioarele groase, sânii până sub bărbie, pielea 
galbenă, iar părul unsuros, de parcă îl au dat cu grăsime. Tu nu 
arăţi aşa. Tu eşti minionă, ai pielea frumoasă şi albă, iar părul 
tău, chiar dacă e negru, e moale şi ondulat. Doar dinţii seamănă 
cu ai mexicancelor. Toate au dinţii albi, e o calitate de 
incontestat. 

- Numele meu de fată era Smith. Nu-i chiar un nume mexican, 
nu-i aşa? 

- Asta cam aşa e. 

- Şi nici nu sunt din zonă. Sunt din lowa. 

- Smith, deci. Şi numele de botez? 

- Cora. Poţi să-mi spui Cora, dacă vrei. 

Am avut atunci certitudinea că ea se simţea mai puţin albă nu 
din cauza acelor enchiladas pe care trebuia să le gătească, şi nici 
din cauza părului ei negru, ci fiindcă era măritată cu grecoteiul 
ăla şi se temea ca nu cumva să încep să-i spun şi eu Papadakis. 

- Cora. Foarte bine. lar tu poţi să-mi spui Frank. 

S-a apropiat să-mi dea o mână de ajutor. Era atât de aproape, 
că îi simţeam parfumul. 

- Cum de te-ai măritat cu grecoteiul ăsta? i-am şoptit eu în 
ureche. 

A sărit ca arsă. 

- Dar ce te priveşte? 

- Uite că mă priveşte mai mult decât îţi închipui. 

- Uite-ţi geamul. 

- Mulţumesc. 

Am ieşit. Obţinusem ce voiam. O atinsesem unde-o durea mai 
tare. De-acum înainte eu voi face regulile. Ar fi putut să refuze, 
dar în niciun caz nu m-ar fi putut trăda. Ştia la ce mă referisem şi 
că îi descoperisem punctul sensibil. 

In seara aceea, la cină, grecul s-a înfuriat pe ea că nu mi-a dat 
destui cartofi prăjiţi. Bineînţeles, voia să-mi facă pe plac, ca nu 
cumva să îl las cu ochii în soare, aşa cum făcuseră ceilalţi 
dinaintea mea. 

- Dă-i omului mai mult. 

- Sunt cartofi destui. Ce, nu se poate servi singur? 

- OK. N-am terminat încă de mâncat. 

Dar grecul o ţinea pe-a lui. Dacă ar fi avut puţină minte, şi-ar 
fi dat seama că-i ceva la mijloc. Corei nu-i stătea în fire să se 
poarte urât cu clienţii. Grecoteiul însă era prost, nu se prinsese şi 
continua să o cicălească. Stătea în capul mesei, Cora la celălalt, 
iar eu la mijloc. Evitam să o privesc, îi vedeam însă rochia cu 
coada ochiului. Era albă, asemenea uniformei unei infirmiere. 
Şorţul, de dimineaţă curat, era uşor murdar. Cora îmi pătrundea 
în nări. 

- Dumnezeule... 

Cora se ridică de la masă. O clipă, rochia îi dezveli piciorul. Mi- 
a adus cartofii, dar nu i-am mai putut mânca. 

- Asta-i bună. Mult zgomot, şi pentru ce? 

- Lasă-l în pace, se serveşte el dacă vrea. 

- Nu-mi mai e foame, zău. Am mâncat destul. 

Grecoteiul se purta de parcă ar fi câştigat o mare victorie, 
gata s-o ierte pe Cora, arătând cât era el de mărinimos. 

- E fată de treabă. Turturica mea. Porumbiţa mea albă. 

Făcu şmechereşte cu ochiul, apoi urcă la etaj. Cora şi cu mine 
am rămas la masă, fără să scoatem un cuvânt. Grecoteiul s-a 
întors câteva minute mai târziu cu o sticlă burtoasă şi o chitară. 

Îmi turnă puţin din sticlă. Vinul, grecesc, era dulce şi mi s-a făcut 
greață. Începu să cânte. Avea voce de tenor, puternică, cum auzi 
doar pe plăcile lui Caruso, nu ca a tenorilor ăia de doi bani de la 
radio. Nu-l mai ascultam. Mă simţeam din ce în ce mai rău. M-a 
văzut cum arăt şi m-a scos afară. 

- Hai să iei o gură de aer, o să te simţi mai bine. 

- OK. O să-mi treacă. 

- la loc. Stai liniştit. 

- Du-te înăuntru. Am mâncat prea mult. O să-mi treacă. 

Grecoteiul a intrat în casă, iar eu am vărsat tot ce-am mâncat. 
Prânzul, cartofii, vinul îmi stăteau în gât. Doream cu atâta 
înverşunare să-i am femeia, că stomacul meu refuza orice. 


A doua zi dimineaţă am găsit firma localului căzută la pământ. 
Pe la miezul nopţii începuse să bată vântul, iar spre dimineaţă 
furtuna a smuls firma. 

- Groaznic. Uită-te şi tu. 

- A bătut tare vântul. N-am închis un ochi toată noaptea. 

- Lasă vântul. Uită-te şi tu cum a ajuns firma asta. 

M-am apucat s-o îndrept cu ciocanul, iar grecoteiul venea 
mereu să vadă ce fac. 

- Da' chiar, de unde ai firma asta? 

- Era aici când am cumpărat localul. Da' de ce? 

- E vai de mama ei. Mă mir că-ţi mai merg afacerile. 

M-am dus să fac plinul unei maşini. Când m-am întors, 
grecoteiul îşi privea clipind firma, sprijinită de bufet. Trei becuri 
se spărseseră, iar jumătate din cele rămase nici nu se mai 
aprindeau. 

- Inlocuieşte becurile şi agaţ-o la loc, e foarte bine aşa. 

- Tu eşti şeful. 

- Ce-are firma? 

- E demodată. Nimeni nu mai foloseşte firme cu becuri. Acum 
toţi au firme cu neon. Luminează mai bine şi consumă mai puţin 
curent. Şi-apoi ce înseamnă asta, Stejarii gemeni? Nu becurile 
fac restaurantul. lar Stejarii gemeni nu stârneşte pofta de 
mâncare. O firmă ca Stejarii gemeni nu m-ar face să intru să 
mănânc. Firma asta îţi mănâncă banii, îţi spun eu. 

- Tu repar-o şi-o să fie bine. 

- De ce nu cumperi alta nouă? 

- N-am timp de asta. 

Grecoteiul plecă şi, în scurt timp, se întoarse cu o bucată de 

hârtie în mână. Desenase o firmă pe care o colorase în roşu şi 
albastru. Textul suna astfel: Stejarii gemeni. Restaurant. Grătar. 
Toaletă. N. Papadakis, prop. 

- Super. O să-i dea gata pe fraieri. 

Am corectat textul pe ici pe colo, iar el a mai înflorit puţin 
literele. 

- Nick, de ce să mai agăţ jaful ăsta de firmă? De ce nu te duci 
chiar azi în oraş, să comanzi una nouă? E super, îţi spun eu. E 
important. Un restaurant ca lumea trebuie să aibă o firmă pe 
măsură, nu? 

- Am să mă duc, ce mă-sa. Plec chiar acum. 


Los Angeles era doar la treizeci de kilometri, dar grecoteiul s- 
a dichisit de parcă s-ar fi dus la Paris. După masa de prânz, a 
plecat. Am încuiat uşa de la intrare imediat. Apoi, am luat o 
farfurie murdară de pe una din mese şi m-am dus la bucătărie. 
Cora era acolo. 

- Uite, am adus o farfurie din local. 

- A, mulţumesc. 

Am pus farfuria pe masă. Furculiţa zdrăngăni ca o tamburină. 

- Aveam de gând să plec şi eu, dar m-am luat cu treaba şi mi- 
am zis că-i mai bine să stau acasă. 

- Şi eu am o grămadă de treabă. 

- Te simţi mai bine? 

- Da, mi-a trecut. 

- Uneori, ţi se face rău din te miri ce. E de-ajuns să schimbi 
apa sau mai ştiu eu ce... 

- Cred c-am mâncat prea mult azi la prânz. 

Cineva zgâlţăi uşa de la intrare. 

- Incearcă cineva să intre. 

- E încuiată uşa, Frank? 

- Probabil c-am încuiat-o. 

Cora mă privi şi păli. Se uită printre uşile batante. Apoi intră în 
sală, dar reveni după un minut. 

- Au plecat. 

- Nu ştiu de ce-am încuiat uşa. 

- Na, am uitat s-o descui. 

Porni din nou spre sală, dar am oprit-o. 

- Lasă... Las-o încuiată. 

- Nu poate intra nimeni dacă e încuiată. Am de gătit. Am să 
spăl farfuria asta. 


Am luat-o în braţe şi i-am strivit buzele. 

- Muşcă-mă! Muşcă-mă! 

l-am muşcat buzele. Mi-am înfipt dinţii în buzele ei. l-am simţit 
sângele în gură. În timp ce o duceam în braţe la etaj sângele i se 
prelingea pe gât. 

Capitolul 3 


Două zile n-am fost om, dar grecoteiul m-a trezit la realitate. 
Se supărase fiindcă nu reparasem uşa batantă dintre sală şi 
bucătărie. Cora îi spusese că uşa se închisese brusc şi o lovise la 
gură. Trebuia să inventeze ceva. Gura i se umflase acolo unde o 
muşcasem. Aşa că grecoteiul a zis că e vina mea, că nu am 
reparat uşa. Am slăbit arcul uşii şi gata. 

De fapt, se supărase pe mine din pricina firmei. | se pusese 
pata atât de tare pe firma asta, încât se temea acum să nu spun 
că propunerea fusese a mea, nu a lui. Era o firmă dată dracului, 
de vreme ce n-au apucat să i-o termine în după- amiaza aceea. 
Le-a luat trei zile, iar când a fost gata, m-am dus, am luat-o şi-am 
agăţat-o Era aşa cum o desenase grecoteiul, şi încă ceva în plus: 
un drapel grecesc şi altul american, mâini care se strâng şi 
Satisfactie garantată. Totul luminat de neoane roşii, albe şi 
albastre. Am aşteptat să se întunece şi am aprins-o. Firma 
strălucea ca un pom de Crăciun. 

- Am văzut multe firme la viaţa mea, dar niciuna ca asta. 
Trebuie să recunosc că-i meritul tău, Nick. 

- Maaamă! 

Ne-am strâns mâinile. Eram din nou prieteni. 

A doua zi, am rămas singur cu ea pentru scurt timp şi am 
lovit-o atât de tare cu pumnul în picior, că era cât pe ce să cadă. 

- Ce ai, ai înnebunit? a mârâit ea ca un animal sălbatic. 

- Cum te simţi, Cora? 

- Oribil. 

Mirosul ei îmi pătrunsese din nou în nări. 


Într-o zi, grecoteiul a aflat că un tip îi făcea concurenţă la 
benzină. A sărit în maşină să se convingă cu ochii lui. Eram la 
mine în cameră când a plecat. M-am smuls de la geam cu gând 
să cobor iute în bucătărie. Dar Cora era deja în prag. 

l-am privit gura. O vedeam acum de aproape. Umflătura 
dispăruse, dar se mai vedeau urmele dinţilor, ca nişte tăieturi 
mici şi albastre. l-am atins buzele cu degetele. Erau moi şi 
umede. Am sărutat-o, nu prea tare. Am copleşit-o cu sărutări 
dulci şi uşoare, cum nu mai sărutasem până atunci. A stat până 
s-a întors grecoteiul, după o oră. Nu am făcut nimic. Am stat 

întinşi în pat. Şi-a plimbat mâna prin părul meu şi s-a uitat tot 
timpul în tavan, gânditoare. 

- iți place plăcinta de afine? 

- Nu ştiu. Poate. 

- Am să-ţi fac plăcintă cu afine. 


- Ai grijă, Frank, să nu rupi arcurile! 

- Dă-le-ncolo de arcuri! 

Am intrat cu maşina într-un mic luminiş cu eucalipţi, lângă 
şosea. Grecoteiul ne trimisese pe amândoi la măcelărie, să 
înapoiem nişte antricoate care spunea el că sunt stricate şi ne 
prinsese noaptea pe drum. Am ambalat maşina pe terenul 
accidentat, iar când am ajuns între pomi, am oprit. Cora se 
încolăcise în jurul meu, înainte s-apuc să sting farurile. Am făcut 
dragoste ca nebunii. Apoi ne-am oprit. 

- Nu mai pot continua aşa, Frank. 

- Nici eu. 

- Nu mai pot să rezist. Şi sunt nebună după tine, Frank. Ştii? 
Nebună. 

- Da, ştiu. 

- Şi îl urăsc pe grecotei. 

- De ce te-ai măritat cu el? Nu mi-ai spus niciodată. 

- Nu ţi-am spus nimic. 

- N-am prea avut noi timp de stat la taclale, nu? 

- Lucram într-o bombă. Dacă serveşti doi ani într-o bombă din 
Los Angeles, pleci cu primul bărbat cu ceas de aur. 

- Când ai plecat din lowa? 

- Acum trei ani. Am câştigat un concurs de frumuseţe. Un 
concurs de frumuseţe în liceu. In Des Moines. Acolo am locuit. 
Premiul era o călătorie la Hollywood. Când am ajuns, m-au şi 
înconjurat cincisprezece fotografi; peste două săptămâni însă, 
aveam să mă-ngrop în bomba aia. 

- De ce nu te-ai întors acasă? 

- N-am vrut să le dau satisfacţie. 

- Ai apucat să joci? 

- Am dat o singură probă. Faţa a fost OK. Dar acum sunt 
sonore. Filmele, vreau să spun. Când am deschis gura, şi-au dat 
seama ce-i de capul meu. Mi-am dat şi eu seama. O târfuliţă din 
Des Moines, cu tot atâtea şanse de a ajunge vedetă, ca o 
maimuţă. De ce maimuţă? O maimuţă cel puţin te poate face să 
râzi. Eu nu le-am făcut decât greață. 

- Şi pe urmă? 

- Pe urmă au urmat doi ani cu tipi care mă ciupeau de fund şi- 
mi lăsau câţiva cenți bacşiş şi mă-ntrebau dacă vreau să vin cu 
ei la anumite petreceri. Şi m-am dus cu ei la acele petreceri, 
Frank. 

- Şi după aia? 

- Ai habar cum sunt petrecerile astea, Frank? 

- Ştiu. 

- Apoi a apărut el. L-am agăţat, m-am ţinut scai de el. Dar mi- 
a ajuns, nu mai suport. Dumnezeule, îţi par a fi o păsărică albă? 

- Mai degrabă un animal sălbatic. 

- Ştii foarte bine. Eşti altfel, ţie pot să-ţi spun totul în faţă. ŞI 
eşti curat. Nu eşti slinos. Ai idee ce înseamnă să fii slinos, Frank? 
Tu nu eşti slinos. 

- Îmi închipui. 

- Nu cred. Niciun bărbat nu-şi poate închipui ce înseamnă asta 
pentru o femeie. Să stai lângă un mascul slinos care-ţi întoarce 
stomacul pe dos numai când te atinge. Nu sunt a naibii, să ştii, 
Frank. Dar nu mai suport. 

- Pe cine vrei tu să fraiereşti? 

- OK, sunt o fiară. Dar nu cred că sunt chiar atât de rea. Cu 
cineva care nu-i slinos, adică. 

- Cora, ce-ar fi să fugim? 

- M-am gândit şi eu. Mă gândesc mereu. 

- II lăsăm dracului pe grecotei şi ne cărăm. Dispărem. 

- Unde? 

- Oriunde, nu contează. 

- Şi unde ar putea fi oriunde ăsta? 

- Unde vrem noi. 

- Oriunde înseamnă tot o bodegă. 

- Nu vorbesc de bodegă. Vorbesc de drum. Gândeşte-te, Cora. 
Nimeni nu se pricepe mai bine decât mine la bătut drumurile. 
Nimeni nu se descurcă mai bine decât mine. Nu asta vrem? Să 
fim doi vagabonzi. Aştia suntem noi! 

- Şi încă ce vagabond. Nici măcar şosete n-aveai când ai venit 
aici. 

- Şi totuşi, m-ai plăcut. 

- Te-am iubit de la început. Te-aş iubi şi fără cămaşă pe tine. 
Mai ales fără cămaşă. Să-ţi simt umerii frumoşi şi puternici. 

- Confruntările cu detectivii companiilor de căi ferate îţi 
dezvoltă muşchii. 

- Ai tot trupul tare. Eşti bine făcut, înalt, puternic. lar părul tău 
este deschis la culoare. Nu eşti flasc şi slinos şi nici n-ai părul 
negru puţind a rom. 

- Cred că miroase bine. 

- Dar n-o să meargă, Frank. Drumul nu duce nicăieri 
altundeva decât la o altă bodegă. O altă bombă pentru mine şi o 
slujbă de doi bani pentru tine. O slujbă împuţită în parcare. M-ar 
apuca plânsul dacă te-aş vedea iar în salopetă, Frank. 

- Şi-atunci, ce facem? 

Rămase un timp mută, frământându-mi mâinile. 

- Mă iubeşti, Frank? 

- Da. 

- Mă iubeşti atât de mult, încât să nu-ţi pese de nimic? 

- Da. 

- Nu există decât o soluţie. 

- Şi ce spuneai, că nu eşti o fiară? 

- Aşa spuneam şi aşa e. Nu sunt ce crezi tu, Frank. Vreau să 
muncesc şi să fiu cineva, atât. Dar nu poţi face toate astea fără 
iubire, nu, Frank? Cel puţin o femeie nu poate. Da, am greşit o 
dată. Şi, ca să-mi repar greşeala, va trebui să fiu nemiloasă. Da. 
Dar eu nu sunt aşa, Frank. 

- Te vor spânzura dacă o faci. 

- Nu şi dacă mă vei ajuta. Tu eşti deştept, Frank. Ţi-ai dat 
imediat seama. Vei găsi o cale. Mulţi înaintea noastră au făcut-o. 
Nu te-ngrijora. Nu sunt prima femeie care se va transforma în 
fiară pentru a ieşi din această situaţie. 

- Mie nu mi-a făcut niciodată nimic. E un tip de treabă. 

- La naiba, e de treabă! Pute, îţi spun eu. E slinos şi pute. Şi 
crezi c-am să te las să porţi o salopetă cu Service şi Vă 
mulțumim. Vă aşteptăm şi altădată, în timp ce el are patru 
costume şi o duzină de cămăşi de mătase? Localul nu-i şi al meu 
pe jumătate? Nu gătesc? Şi gătesc ca lumea. Tu nu munceşti? 

- Vorbeşti de parcă am avea tot dreptul s-o facem. 

- Cine ar putea să spună dacă avem sau nu dreptate, dacă nu 
noi? 

- Noi doi. 

- Asta-i Frank. Doar asta contează, nu? Nu tu, eu şi drumul 
sau altceva, ci doar tu şi eu. 

- Şi totuşi eşti o fiară. Doar o fiară m-ar putea face să mă simt 
ca acum. 

- Asta vom face. Sărută-mă, Frank. Pe gură. 

Am sărutat-o. Mă privea cu ochi strălucitori, ca două stele 
albastre. Stăteam aşa, ca şi cum ne-am fi aflat în biserică. 

Capitolul 4 


- Ai nişte apă caldă? 

- De ce nu te duci la baie? 

- E Nick înăuntru. 

- Bine, o să-ţi dau din ceainic. Nu-i place ca cineva să-i ia apă 
din boiler atunci când se-mbăiază. 

Am făcut aşa cum am plănuit. Era în jur de 10 seara, 
închisesem localul, iar grecoteiul era sus, făcându-şi baia de 
sâmbătă. Eu urma să mă duc la mine în odaie şi să mă pregătesc 
de bărbierit, iar apoi să-mi amintesc că am lăsat maşina afară. 
Urma să ies, să stau lângă maşină şi să claxonez, în caz că vine 
cineva. Cora urma să aştepte până îl auzea că e în cadă, apoi să 
intre sub pretextul că ia un prosop şi să-l pocnească în cap, din 
spate, cu un săculeţ pe care îl umplusem cu bile de rulmenţi. 
Trebuia s-o fac eu, dar ne gândisem că ei nu i-ar da atenţie, spre 
deosebire de mine, care, dacă aş fi intrat căutându-mi, chipurile, 
lama de ras, ar fi putut ieşi din cadă sau mai ştiu eu ce altceva, 
ca să m-ajute să o găsesc. Apoi, Cora trebuia să-l ţină cu capul 
sub apă, până se îneca. După aceea trebuia să lase apa curgând, 
ieşea pe fereastră pe acoperişul verandei şi cobora pe scara pe 
care o pusesem special acolo. Imi dădea săculeţul şi se întorcea 
în bucătărie. Eu puneam bilele la loc în cutia lor, aruncam 
săculeţul, băgăm maşina în garaj, urcam apoi la mine în cameră 
şi începeam să mă bărbieresc. 

Ea aştepta până când apa începea să se infiltreze în tavanul 
din bucătărie, iar apoi mă striga. Spărgeam uşa, îl găseam în 
cadă şi chemam doctorul. Ne gândeam că va părea un accident, 
că alunecase, se lovise la cap şi se înecase. Am luat ideea dintr- 
un articol de ziar, în care se spunea că cele mai multe accidente 
au loc în felul acesta. 

- Ai grijă. E fierbinte. 

- Mulţumesc. 

Am luat ceainicul sus, l-am pus pe birou şi mi-am scos 
articolele de bărbierit. Apoi am coborât la maşină, m-am urcat în 
ea, astfel încât să pot observa şi şoseaua şi camera de baie. 
Grecoteiul cânta. Am fost atent la melodie. Era un cântec numit 
Mama Machree. L-a cântat o dată, apoi a luat-o de la capăt. M- 
am uitat în bucătărie. Cora era încă acolo. Un camion cu remorcă 

apăru de după curbă. Am apăsat pe claxon. Uneori, camionagii 
se opreau să mănânce şi aveau obiceiul să-ţi bată insistent în 
uşă, până le deschideai. Nu s-au oprit însă. Au mai trecut vreo 
două maşini. Am aruncat o privire în bucătărie. Nu mai era acolo, 
în dormitor s-a aprins lumina. 

Deodată, am văzut ceva mişcându-se în dosul verandei. Eram 
gata să apăs pe claxon, dar mi-am dat seama că era o pisică. Era 
doar o pisică cenușie, dar m-au trecut fiorii. O pisică era ultimul 
lucru pe care aş fi vrut să-l văd în acele clipe. Dispăru pentru 
câteva secunde, apoi apăru din nou, în preajma scării. Nu aveam 
de ce să claxonez, nu era decât o pisică, dar nu-mi plăcea să dea 
târcoale scării. Am ieşit din maşină, am făcut câţiva paşi spre ea 
şi am gonit-o. 

Nu ajunsesem încă înapoi la maşină când am văzut-o urcând 
scara. Am gonit-o iar. Am luat-o din nou spre maşină, apoi m-am 
oprit, uitându-mă să văd ce face. Un poliţai apăru în curbă. M-a 
văzut, a oprit motorul motocicletei, apoi s-a oprit între mine şi 
maşină. Am rămas pironit locului. Nici nu se punea problema să 
mai pot claxona. 

- O gură de aer înainte de culcare? 

- Tocmai am ieşit să bag maşina în garaj. 

- E maşina ta? 

- Ea tipului pentru care muncesc. 

- OK. Verificam doar. 

S-a uitat în jur şi-atunci a văzut-o. 

- Să fiu al dracu', ia uită-te! 

- La ce să mă uit? 

- La blestemata aia de pisică, fii atent cum urcă scara. 

- Ha, ha! N 

- Imi plac pisicile. Intotdeauna pun ceva la cale. 

Polițaiul şi-a pus mănuşile, a scrutat întunericul, a dat câteva 
pedale şi a luat-o din loc. 

Cum a dispărut din raza vizuală, am şi claxonat. Prea târziu. 
Am văzut o flamă, după care toate luminile din casă s-au stins. 
lnăuntru, Cora urla îngrozită. 

- Frank! Frank! S-a întâmplat ceva! 

M-am repezit spre bucătărie. Era întuneric beznă, n-aveam 
niciun chibrit la mine, aşa că a trebuit să bâjbâi. Ne-am întâlnit 
pe scară. Cora a urlat din nou. 

- Taci, pentru numele lui Dumnezeu! Taci! Ai făcut-o? 

- Da, dar s-au stins luminile şi n-am apucat să-i ţin capul sub 

apă! 

- Trebuie să-l reanimăm! A trecut un poliţai pe-aici şi-a văzut 
scara! 

- Telefonează după doctor! 

- Ocupă-te tu de doctor, eu am să-l scot de-acolo! 

Ea a coborât, eu am urcat la etaj. Am intrat în baie şi m-am 
apropiat de cadă. Grecoteiul zăcea inert în cadă. Am încercat să-l 
ridic. Mi-a ieşit sufletul. Aluneca din cauza săpunului şi-n cele din 
urmă a trebuit să intru în cadă ca să-l pot prinde mai bine. În tot 
acest timp o auzeam pe Cora jos, vorbind cu telefonista. Nu i-au 
dat legătura cu un doctor. l-au făcut legătura cu poliţia. 

L-am ridicat în picioare, l-am culcat apoi pe marginea căzii, 
am ieşit din cadă, după care l-am târât până în dormitor şi l-am 
întins în pat. Cora a urcat şi ea, am găsit chibriturile şi am aprins 
o lumânare. Eu i-am învelit capul în prosoape ude, iar ea i-a 
frecat încheieturile şi picioarele. 

- Trimit o ambulanţă. 

- Foarte bine. Te-a văzut când l-ai lovit? 

- Nu ştiu. 

- Erai în spatele lui? 

- Aşa cred. Dar s-au stins luminile şi nu mai ştiu ce s-a 
întâmplat. 

- De ce s-au stins? Ai umblat la panou? 

- Nu, pur şi simplu, s-a ars siguranţa. 

- Frank, ar fi mai bine să nu-şi revină. 

- Trebuie să-şi revină. Dacă moare, am încurcat-o. Îţi spun că 
poliţaiul a văzut scara. Dacă moare, îşi vor da seama. 

- Dar dacă Nick m-a văzut? Ce se va întâmpla când îşi va 
reveni? 

- Poate că nu te-a văzut. 

- Trebuie să inventăm ceva. Erai aici, a căzut curentul, apoi ai 
auzit o bufnitură în baie, l-ai strigat, nu ţi-a răspuns, apoi m-ai 
strigat pe mine, asta-i tot. Indiferent ce crede el, tu o ţii pe ata. 
Trebuie să-l convingem că totul a fost doar în închipuirea lui. 

- De ce nu mai vine ambulanţa? 

- O să vină. 

L-au ridicat pe targă şi l-au băgat înăuntru. Cora a plecat cu 
el. Eu i-am urmat în maşină. Pe la jumătatea drumului spre 
Glendale, ne-a ajuns din urmă un poliţist care ne-a luat-o înainte. 
Goneau cu peste 100 de km pe oră, abia mă puteam ţine după 
ei. Când am ajuns la spital, îl scoseseră deja din ambulanţă. 


18 


Poliţaiul dădea dispoziţiile necesare. Când m-a văzut, a tresărit şi 
s-a uitat lung la mine. Era acelaşi poliţai care oprise mai 
devreme. Pe grecotei l-au dus direct în sala de operaţie. Cora şi 
cu mine am rămas în hol. O soră medicală s-a aşezat lângă noi. 
Apoi a apărut şi poliţaiul, însoţit de un sergent. Se uitau la mine 
insistent. Cora îi povestea asistentei cum se petrecuse 
accidentul. 

- Eram înăuntru, adică în baie, şi căutam un prosop când, 
deodată, s-au stins luminile. Doamne, ce zgomot au făcut! Parcă 
ar fi fost focuri de armă. L-am auzit căzând. Era în picioare, se 
pregătea să dea drumul la duş. L-am strigat, dar nu mi-a 
răspuns. Era întuneric, nu vedeam nimic, nu mi-am dat seama ce 
se întâmplase. Vreau să spun că prima oară am crezut că se 
electrocutase. Am ţipat, a venit Frank, l-a scos din cadă, apoi am 
telefonat după ambulanţă şi, slavă Domnului, că au venit aşa 
repede. 

- Intotdeauna se grăbesc când sunt chemaţi noaptea. 

- Mi-e teamă să nu se fi rănit grav. 

- Nu cred. Chiar acum îi fac radiografia. O să ştim în curând 
rezultatele. Dar cred că nu-i nimic grav. 

- O, Doamne, aşa sper şi eu. 

Poliţaii n-au scos un cuvânt. Au stat tot timpul acolo şi s-au 
uitat la noi. 


L-au scos afară din sala de operaţie. Era într-un cărucior şi 
avea capul înfăşurat în bandaje. L-au dus la lift, apoi într-o 
cameră. Am intrat toţi. Cora, eu, poliţaii şi sora. lnăuntru nu erau 
destule scaune. Asistenta a mai adus câteva. Ne-am aşezat toţi. 
Cineva a zis ceva, iar sora a cerut tuturor să facă linişte. A intrat 
un doctor, s-a uitat la Nick şi a ieşit. Am stat aşa o veşnicie. Apoi 
sora s-a apropiat de pat. 

- Cred că-şi revine. 

Cora s-a uitat la mine, iar eu i-am evitat privirea. Poliţaii s-au 
aplecat deasupra lui. Grecoteiul a deschis ochii. 

- Vă simţiţi mai bine? 

N-a zis nimic. Nimeni n-a zis nimic. Era aşa de linişte, că-mi 
auzeam inima bătând. 

- N-o recunoaşteţi pe soţia dumneavoastră? E aici. Chiar aşa, 
om în toată firea, să cădeţi în cadă, doar fiindcă s-a stins lumina? 
V-aţi speriat de moarte soţia. Nu-i spuneţi nimic? 

Grecoteiul a încercat să zică ceva. Asistenta i-a făcut vânt cu 

mâna. Cora i-a luat mâna, mângâind-o. A stat aşa o vreme, cu 
ochii închişi, apoi a vorbit privind-o pe asistentă. 
- Era întuneric beznă. 


Sora ne-a zis că nu trebuie să facă efort. Am coborât şi ne-am 
suit în maşină. Abia plecasem, când l-am văzut pe poliţai 
urmărindu-ne pe motocicletă. 

- Ne bănuieşte, Frank. 

- E acelaşi poliţai de mai devreme. Şi-a dat seama că ceva nu 
e în ordine de cum m-a văzut. 

- Ce-o să facem? 

- Nu ştiu. Totul depinde de scară, dacă se prinde la ce folosea. 
Ce-ai făcut cu săculeţul cu bile? 

- Îl am încă la mine, în buzunarul rochiei. 

- Dumnezeule, dacă te-ar fi arestat şi te-ar fi percheziţionat, 
acum eram deja la zdup. 

l-am dat briceagul meu şi i-am zis să taie sfoara care lega 
săculeţul la cap şi să scoată bilele. Apoi i-am spus să ridice 
bancheta din spate şi să pună săculeţul acolo. Acum era o cârpă 
obişnuită de maşină, cum au toţi şoferii. 

- Rămâi în spate şi urmăreşte poliţaiul. Am să arunc bilele pe 
rând în tufişurile de pe marginea drumului. Tu fii atentă ce face. 

Am condus cu stânga şi mi-am sprijinit mâna dreaptă de 
volan. Am aruncat prima bilă. 

- A întors capul? 

- Nu. 

Le-am azvârilit şi pe celelalte, la fiecare două minute. Poliţaiul 
n-a observat nimic. 


Localul era cum l-am lăsat, în întuneric. Nu avusesem timp să 
schimb siguranţele. Poliţaiul a oprit puţin înaintea noastră. 

- O să arunc o privire la tabloul de siguranţe, amice. 

- Cum să nu. Asta voiam să fac şi eu. 

Ne-am dus toţi trei în spate, unde era panoul, iar poliţaiul a 
aprins lanterna. Imediat mormăi ceva amuzat şi se aplecă. Jos, 
întinsă pe spate, cu lăbuţele în aer, era pisica. 

- Hm, nu-i păcat? Trăsnită pe loc. 

Poliţaiul lumină acoperişul verandei, apoi scara. 

- Da, asta e. Ţii minte? Am văzut-o amândoi. Da, a păşit de pe 
scară pe tablou şi asta a fost. 

- Da, sigur a fost aşa. S-a întâmplat imediat după ce aţi 

plecat. S-a auzit un pocnet, ca şi cum ar fi tras cineva cu pistoul. 
Nici n-am apucat să bag maşina în garaj. 

- Nu eram departe când am fost anunţat prin staţie despre 
incident. 

- Da, abia aţi plecat. 

- A sărit de pe scară direct pe tablou. Asta s-a întâmplat. 
Sărmanele animale, ce proaste sunt, nu înţeleg ele ce-i cu 
electricitatea, nu? Da, dom'le, nu înţeleg. 

- Nasol sfârşit, într-adevăr. 

- Ai dreptate, nasol. Trăsnită pe loc. Şi ce pisică frumoasă. [ii 
minte cum arăta când se căţăra pe scară? Niciodată n-am văzut 
o pisică aşa drăguță. 

- Şi ce blăniţă frumoasă avea... 

- Şi a murit pe loc. Eu unul mă car. Cred că acum totul e 
limpede. A trebuit să verific, ştii. 

- Bineînţeles. 

- La revedere. La revedere, domnişoară. 

- La revedere. 

Capitolul 5 


Nu ne-a mai păsat nici de pisică, nici de siguranţe sau de 
altceva. Ne-am vârât în pat, iar Cora a cedat nervos. A plâns în 
hohote, pe urmă a început să tremure toată şi mi-a luat ceva 
timp s-o calmez. A stat un timp în braţele mele, apoi am început 
să vorbim. 

- Nu mai facem prostia asta niciodată, Frank. 

- Aşa e. Niciodată. 

- Am fost nebuni. Pur şi simplu, nebuni. 

- Am avut un noroc chior c-am scăpat. 

- A fost vina mea 

- Şi a mea. 

- Nu, a fost vina mea. Eu am plănuit totul. Tu nu ai vrut de la 
început. Data viitoare am să te ascult, Frank. Tu eşti deştept. Nu 
eşti prost ca mine. 

- Atât doar că nu va mai fi nicio „data viitoare”. 

- Aşa e. Niciodată. P 

- Chiar dacă am fi reuşit, poliţia tot ar fi aflat. Aştia află 
întotdeauna. Asta e meseria lor. Uită-te ce repede şi-a dat seama 
poliţaiul ăsta că ceva e în neregulă. Mi-a îngheţat sângele în 
vine. Cum m-a văzut stând acolo, a şi mirosit ceva. In cazul ăsta, 
ce şanse am mai fi avut, dacă grecoteiul ar fi murit? 

- Cred că, până la urmă, nu sunt atât de a dracului, Frank. 

- Aşa cred şi eu. 

- Dac-aş fi fost, nu m-aş fi speriat atât de uşor. Am fost atât 
de speriată, Frank. 

- Şi eu m-am speriat rău de tot. 

- Ştii ce-am vrut când s-au stins luminile? Te-am vrut pe tine, 
Frank. N-am fost deloc o fiară în acele momente. N-am fost decât 
o fetiţă speriată de întuneric. 

- Dar am fost acolo, lângă tine, nu? 

- De-asta te iubesc. Dacă n-ai fi fost tu, nu ştiu ce s-ar fi 
întâmplat. 

- Am fost inspirat, nu? Cu povestea asta cu alunecatul? 

- Şi a crezut-o. 

- Ştiu eu cum să-i iau pe-ăştia. Trebuie să ştii ce să le spui, 
asta-i tot. Să le explici ce şi cum s-a întâmplat, fără să minţi prea 
mult. M-am tot lovit de ei. 

- l-ai dat gata. Ai să-i dai gata întotdeauna pentru mine, nu, 
Frank? 

- Eşti singura femeie care a însemnat ceva pentru mine. 

- Nu ţin neapărat să fiu o scorpie, cred. 

- Eşti fetiţa mea. 

- Da. Sunt fetiţa ta proastă. Da, Frank. Te voi asculta mereu 
de-acum înainte. Tu ai să gândeşti, iar eu am să muncesc. Ştiu 
ce-ai aia muncă, Frank. Şi o fac bine. O să ne înţelegem. 

- Bineînţeles. 

- Mergem la culcare acum? 

- Crezi că o să poţi dormi? 

- Gândeşte-te, e prima oară când vom dormi împreună, Frank. 

- Şi, cum te simţi? 

- Nemaipomenit de bine. 

- Sărută-mă de noapte bună. 

- E atât de plăcut să pot să te sărut de noapte bună! 

A doua zi dimineaţă ne-a trezit telefonul. A răspuns Cora iar 
când s-a întors, ochii îi străluceau. 

- Frank, ce crezi c-am aflat? 

- Ce? 

- Are craniul fracturat. 

- Nasol? 

- Nu, dar îl mai ţin totuşi internat. Cam o săptămână ziceau. 
Putem dormi din nou împreună la noapte. 

- Vino-ncoa. 

- Nu acum. Trebuie să ne sculăm. Trebuie să deschidem 
localul. 

- Vino-ncoa, că te pocnesc. 

- Ţicnitule! 

A fost o săptămână fericită. După-amiaza, Cora pleca cu 
maşina la spital, în restul timpului însă eram împreună. l-am dat 
şi grecoteiului o pauză. Am ţinut localul deschis tot timpul, ne-am 
văzut serios de treburi şi am fost răsplătiți. Bine, am avut şi 
noroc când, într-o zi, au oprit trei autobuze cu 100 de copii de la 
Şcoala de Duminică. Voiau să cumpere cât mai multă mâncare, 
ca să aibă în pădure. Dar chiar şi fără ei tot ne-ar fi ieşit bani 
frumoşi. Casa de marcat nu avea cum să ne trădeze, credeţi-mă. 

Apoi, într-o bună zi, am plecat împreună la spital iar la 
întoarcere am luat-o spre plajă. A închiriat un costum de baie 
galben şi o cască roşie, iar când a ieşit din cabină, mai să n-o 
recunosc. Arăta ca o fetiţă. A fost prima oară când am văzut cât 

de tânără era. Ne-am hăârjonit în nisip, apoi am înotat în larg şi 
ne-am abandonat valurilor. Mie îmi plăcea ca apa să-mi legene 
capul. Ei, picioarele. Stăteam acolo, faţă în faţă, ţinându-ne de 
mâini, sub apă. Am privit cerul. Nu vedeai decât întinderea 
albastră a cerului. M-am gândit la Dumnezeu. 

- Frank! 

- Da? 

- Se întoarce mâine. Ştii ce înseamnă asta? 

- Ştiu. 

- Nu o să mă mai culc cu tine, ci cu el. 

- Aşa ar trebui, numai că, atunci când o să sosească el mâine, 
noi vom fi deja plecaţi. 

- Speram să spui asta. 

- Doar tu, eu şi drumul, Cora. 

- Doar tu, eu şi drumul. 

- Doar doi vagabonzi. 

- Doar doi ţigani, dar o să fim împreună. 

- Asta contează. O să fim împreună. 


_ A doua zi dimineaţă ne-am făcut bagajele. Adică ea le-a făcut. 
Imi cumpărasem un costum, l-am tras pe mine şi gata, asta era 
tot ce aveam. Cora şi-a pus lucrurile într-o cutie de pălării. Când 
a terminat de împachetat, mi-a întins-o. 

- Du-o la maşină. 

- Maşină? 

- Păi, nu luăm maşina? 

- Nu, doar dacă vrei să ne petrecem prima noapte în 
închisoare. Nu-i cine ştie ce dacă furi nevasta cuiva dar dacă-i 
furi maşina, e furt curat. 

- Of! 

Am luat-o din loc. Până în staţia de autobuz erau trei kilometri 
şi-a trebuit să-i parcurgem pe jos. De fiecare dată când trecea o 
maşină, făceam semn cu mâna, dar nu a oprit nimeni. Un bărbat 
singur ar fi avut cu siguranţă succes. La fel, o femeie singură. 
Asta în eventualitatea în care ar fi fost destul de inconştientă să 
facă autostopul. Cu un bărbat şi o femeie însă, e mai greu. Ne 
depăşiseră vreo douăzeci de maşini, când deodată Cora s-a oprit. 
Mersesem cam patru sute de metri. 

- Frank, nu pot. 

- Ce s-a întâmplat? 

- Drumul... 

- Vino-ţi în fire. Eşti obosită, atâta tot. Uite ce-i, stai aici şi 
găsesc eu pe cineva cu maşina care să ne ducă în oraş. Asta 
trebuia să facem de la început. Ai să vezi că totul va fi bine. 

- Nu, nu-i asta. Nu sunt obosită. Nu pot s-o fac. Nu pot. 

- Nu vrei să fim împreună, Cora? 

- Ştii că vreau. 

- Nu ne putem întoarce, ştii, nu? Nu o să mai fie ca înainte. 
Ştii asta. Trebuie să vii. 

- Ţi-am spus că n-am fost chiar o vagaboandă, Frank. Nu sunt 
o ţigancă. Nu mai simt nimic, decât ruşinea că sunt la marginea 
drumului, aşteptând să oprească cineva. 

- Ţi-am spus. O să găsesc o maşină care să ne ducă până-n 
oraş. 

- Şi pe urmă? 

- Pe urmă plecăm mai departe. 

- Nu, n-o să plecăm. O să ne petrecem o noapte într-un hotel 
şi-apoi o să ne căutăm de lucru. Şi-o să trăim într-o cocioabă. 

- Şi asta ce-i pe care tocmai ai părăsit-o, nu tot o cocioabă? 

- Nu, e altceva. 

- Cora, îţi faci rău singură. 

- Nu, Frank. Nu pot să merg mai departe. Adio. 

- Vrei să m-asculţi o clipă? 

- Adio, Frank. Mă întorc. 

Trăgea de cutia de pălării. Am încercat să i-o ţin eu, să i-o car 
până acasă, dar ea plecase deja. Era atât de drăguță când am 
plecat împreună, cu rochiţa ei albastră şi pălăria de aceeaşi 
culoare. Şi iat-o acum, răvăşită, cu pantofii prăfuiţi, plângând şi 
abia ţinându-se pe picioare. Dintr-odată mi-am dat seama că 
plâng şi eu. 

Capitolul 6 


Am prins o cursă spre San Bernardino. E un oraş cu activitate 
feroviară importantă şi aveam de gând să mă lipesc de un 
mărfar care ajungea în Est. Dar n-am făcut-o. Am dat peste un 
tip într-un salon de biliard şi ne-am pus pe joc. Niciodată nu-mi 
mai scosese Dumnezeu în cale un aşa fraier. De fapt doi, pentru 
că tipul avea un prieten care, într-adevăr, ştia să joace. Dar nu 
destul de bine. Am petrecut cu ei două săptămâni, timp în care 
le-am luat 250 de dolari, toţi banii pe care-i aveau, după care a 
trebuit s-o tai repede din oraş. 

Am luat un camion spre Mexicali şi am început să mă gândesc 
la cei 250 de dolari şi să-mi spun că, având atâta bănet, am 
putea să ne deschidem ceva pe plajă, să vindem hot-dog sau 
altceva, până aveam să dăm lovitura. Aşa c-am coborât din 
camion şi-am luat o cursă înapoi spre Glendale. Am început să 
mă-nvârt prin piaţă, pe unde ştiam că-şi fac cumpărăturile, 
sperând c-o voi întâlni. l-am telefonat chiar de câteva ori, dar a 
răspuns grecoteiul şi a trebuit să mă prefac că am greşit 
numărul. Când nu dădeam târcoale prin piaţă, îmi pierdeam 
timpul într-o sală de biliard aflată în apropiere. Intr-o zi, am văzut 
un tip care juca singur la una dintre mese. Se vedea că-i afon, 
după felul în care ţinea tacul. Am început şi eu să lovesc bilele la 
masa de-alături. Mi-am zis că, dacă douăsute cincizeci de dolari 
ajungeau pentru o afacere cu crenvurşti, atunci treisute cincizeci 
ar fi mană cerească. 

- Ce zici, facem o partidă cu o singură bilă în punga laterală? 

- Nu prea ştiu să joc. 

- Nu contează. Doar o partidă, să vedem cine bagă bila în 
punga laterală. 

- Oricum, aş zice că joci mai bine decât mine. 

- Cine, eu? Să fim serioşi, sunt mic copil. 

- Bine, hai. Dacă-i aşa, să ne distrăm. 

Am început să jucăm şi l-am lăsat să câştige de trei, patru ori, 
să prindă curaj. Ţâţâiam tot timpul, clătinând din cap, ca şi cum 
mi se părea de neconceput ceea ce se întâmpla pe masa de 
biliard. 

- Şi ziceai că joc mai bine decât tine, ai? Glumeai, cred. Dar 
pe cuvânt că pot juca mai bine, trebuie doar să-mi intru-n mână. 

Ce zici, jucăm pe un dolar, să mai înviorăm jocul? 

- Bine. Vorba aia, ce-am avut şi ce-am pierdut. 

L-am lăsat să câştige vreo patru, cinci, dacă nu mai multe 
jocuri de un dolar. M-am prefăcut nervos, iar între lovituri îmi 
ştergeam palma cu o batistă, chipurile de transpiraţie. 

- Ei, se pare că nu-mi ies pasenţele. Ce zici, ridicăm miza la 
cinci dolari? Recuperez ce-am pierdut şi-apoi mergem să bem 
ceva. 

- OK. Doar jucăm să ne distrăm, nu am nevoie de banii tăi. 
Bine. Cinci dolari, şi după aia mergem să bem. 

L-am lăsat să ia încă patru, cinci partide şi, după cum mă 
purtam, ai fi zis că acum fac stop cardiac. Fălcile mi se 
învineţiseră. 

- Uite care-i treaba. Îmi dau seama când sunt depăşit, dar hai 
să mărim miza la douăzeci şi cinci de dolari, să sparg şi eu 
gheaţa, după care mergem la băut. 

- E o sumă destul de măricică pentru mine. 

- Ce dracu! Doar joci pe banii mei, nu? 

- OK. Cum zici. Fie, pe douăzeci şi cinci. 

Atunci am început să joc cu adevărat. Am dat câteva bile, 
care nici lui Hoppe* nu i-ar fi reuşit. Au fost trei lovituri cu manta. 
Am încercat până şi o bilă sărită şi mi-a reuşit. In schimb, 
adversarului meu nu i-a ieşit nimic genial. A tras greşit, n-a 
nimerit bila, n-a băgat-o în punga care trebuia, nimic, nicio 
lovitură de maestru. In final, am ieşit fără cei două sute cincizeci 
de dolari şi fără ceasul de trei dolari pe care-l cumpărasem 
special ca să ţin evidenţa orelor când eventual venea Cora la 
piaţă. Singura problemă era că nu jucasem destul de bine. 


- Hei, Frank! 

Era grecoteiul care traversa strada, alergând spre mine, în 
momentul în care abia ieşisem pe uşă. 

- Frank, ticălos ce eşti, pe unde-ai umblat? Hai, vino-ncoa, de 
ce-ai plecat tocmai când m-am lovit la cap şi-aveam atâta nevoie 
de tine?! 

Ne-am strâns mâinile. Purta încă un bandaj în jurul capului şi- 
avea o privire nostimă. În rest, însă, era îmbrăcat într-un costum 
nou, pe cap avea o pălărie neagră, lăsată şmechereşte pe o 
parte, o cravată purpurie şi pantofi maro. Lanţul ceasului său de 


1 Campion american de biliard. 

aur îi atârna peste vestă, iar în mână ţinea un trabuc gras. 

- Salut, Nick, cum te simţi, bătrâne? 

- Cum să mă simt, bine, nici dac-aş fi ieşit din puşcărie nu m- 
aş fi simţit ca acum. Dar, ia zi-mi, de ce-ai tăiat-o aşa, fără să-mi 
spui? Mi-ai făcut sânge rău, ticălosule, să ştii. 

- Păi, Nick, doar mă cunoşti. Stau ce stau, după care îmi vine 
dor de ducă. 

- Grozav moment ţi-ai ales să hoinăreşti. la zi, ce faci, ai? Hai, 
că ştiu, nu faci nimic, ticălosule. Hai cu mine să cumpăr nişte 
antricoate şi o să-ţi spun ce s-a mai întâmplat. 

- Eşti singur? 

- Parcă n-ai şti! Cine dracu crezi că se ocupă de local acum 
când m-ai lăsat baltă, ai? Normal că sunt singur. Eu şi Cora nu 
mai plecăm niciodată împreună acum. Unul dintre noi trebuie să 
rămână acasă. 

- Atunci, hai să mergem. 

l-a trebuit o oră să cumpere antricoatele. Era mai preocupat 
să-mi povestească despre fractură, despre doctorii care i-au zis 
că nu văzuseră niciodată până atunci aşa lovitură, ce necazuri 
avusese, cum angajase doi tipi după plecarea mea şi cum pe 
unul l-a dat afară chiar a doua zi, iar celălalt a fugit cu banii din 
casa de marcat şi cât de mult şi-ar dori să vin înapoi. 

- Frank, uite ce-i. Plecăm mâine la Santa Barbara, eu şi Cora. 
Ce dracu, trebuie să mai ieşim şi noi undeva, nu? Mergem să 
vedem o fiesta şi vreau să mergi şi tu. Ce zici, Frank? Hai cu noi, 
vorbim şi de întoarcerea ta, ţi-ar plăcea, ce zici? 

- Ce să zic, am auzit că-i ca lumea. 

- Găseşti acolo fete la tot pasul, muzici, dansuri în stradă, 
meserie. Ce spui? 

- Ştiu şi eu... 

- Cora o să se facă foc şi pară dacă află că te-am întâlnit şi nu 
te-am luat cu mine. Poate că te-a tratat cam de sus, dar să ştii că 
are o părere bună despre tine, Frank. Hai, mergem toţi trei. O să 
ne distrăm al naibii de bine. 

- OK. Dacă vrea şi ea, merg. 

Erau vreo opt sau zece clienţi în local când am ajuns acolo iar 
Cora se afla în bucătărie şi spăla cât putea de repede vasele, ca 
să aibă farfurii curate. 

- Ei, Cora, ia uită-te! Uite pe cine-am adus! 

- Pentru Dumnezeu, unde l-ai găsit? 

- L-am întâlnit azi în Glendale. Vine cu noi la Santa Barbara. 

- Bună, Cora. Ce mai faci? 

- Parcă te-aş cunoaşte de undeva. 

S-a şters repede şi mi-a întins mâna, plină de săpun. A intrat 
apoi în restaurant cu o comandă iar eu şi grecoteiul am luat loc. 
De obicei, o ajuta pe Cora, dar acum ardea de nerăbdare să-mi 
arate ceva. Era un album mare. Pe prima pagină lipise 
certificatul de naturalizare, apoi cel de căsătorie, autorizaţia 
pentru activităţi comerciale în Los Angeles, apoi o fotografie de 
pe vremea când servea în armata greacă, o fotografie cu el şi 
Cora făcută în ziua nunţii şi, în sfârşit, tot felul de tăieturi din 
ziare în legătură cu accidentul. Mai toate articolele pomeneau 
mai mult de pisică decât despre el, dar oricum figura şi numele 
lui, cum a fost dus la spital şi cum existau speranţe c-are să se 
vindece. Un alt articol, dintr-un ziar grecesc din Los Angeles, 
pomenea totuşi mai mult despre el decât despre pisică. Era şi o 
poză cu grecoteiul îmbrăcat în chelner şi o scurtă biografie. Apoi 
urmau radiografiile. Erau vreo şase, fiindcă îi făcuseră zilnic câte 
una, să vadă cum se prezenta fractura. Fiecare dintre cele şase 
radiografii era fixată în câte un pătrat decupat în paginile 
albumului, astfel încât le puteai privi în lumină. După radiografii, 
urmau chitantele plătite pentru serviciile medicale. Pocnitura în 
scăfârlie îl costase trei sute douăzeci şi doi de dolari, credeţi-mă 
sau nu. 

- Ce zici, frumos, nu? 

- Meserie. Ai prins totul, aşa cum s-a întâmplat. 

- Fireşte, nu-i gata încă. Le-am colorat cu roşu, alb şi albastru. 
Uită-te şi tu ce bine le-am potrivit. 

Mi-a arătat înfloriturile de tot felul care împodobeau paginile. 
Literele erau colorate, deasupra certificatului de naturalizare 
desenase două drapele americane şi un vultur, iar deasupra 
fotografiei făcută în armată erau două drapele greceşti 
întretăiate şi un alt vultur, iar deasupra certificatului de 
căsătorie, două turturele pe o creangă. Nu se hotărâse încă ce să 
deseneze deasupra celorlalte şi-atunci i-am sugerat ca, deasupra 
tăieturilor din ziare, să pună o pisică din a cărei coadă să 
ţâşnească flăcări roşii, albe şi albastre, idee care i-a plăcut destul 
de mult. Nu i-a plăcut însă şi ideea mea cu un uliu, deasupra 
autorizaţiei comerciale, ţinând în gheare două fanioane de agenţi 
de licitaţie pe care să scrie Astăzi la vânzare. Nu mi-am mai 
bătut capul să-l conving. In cele din urmă, am priceput şi de ce 
se împopoţonase aşa, de ce nu-i mai servea pe clienţi ca înainte 

şi de ce făcea pe importantul. Grecoteiul îşi spărsese capul şi un 
astfel de eveniment nu se întâmplă unui papă-lapte ca el în 
fiecare zi. Era ca un macaronar care deschide o drogherie. Cum 
obţine certificatul de farmacist, cu sigiliu roşu pe el, macaronarul 
îşi trage un costum gri cu margini negre la vestă şi se simte atât 
de important, că nu mai are timp de reţete. De-asta se-nţolise 
aşa grecoteiul. In viaţa lui avusese loc un mare eveniment. 


Era în jur de cinci când eu şi Cora am rămas singuri. El era sus 
să se spele iar noi doi în bucătărie. 

- Te-ai gândit la mine, Cora? 

- Cum să te uit aşa de repede? 

- M-am gândit mult la tine, să ştii. Ce-ai mai făcut? 

- Eu? Foarte bine. 

- Te-am căutat la telefon de vreo câteva ori, dar a răspuns el 
şi mi-a fost frică să întreb de tine. Am câştigat nişte bani, ştii. 

- Aa, mă bucur că-ţi merge bine. 

- Cum i-am câştigat, aşa s-au dus. Mă gândisem să pornim 
ceva cu ei, dar i-am pierdut. 

- Nu-mi spune de bani, că ştiu cum se duc. 

- Sigur te-ai gândit la mine, Cora? 

- M-am gândit, cum să nu. 

- Nu pari prea entuziasmată. 

- Sunt OK. 

- Nu vrei să mă săruţi? 

- O să luăm cina foarte curând. Poate vrei să te speli, să te 
schimbi. 

Aşa a decurs discuţia dintre noi doi. Aşa a fost toată seara. 
Grecul a scos nişte vin de-al lui dulce, a cântat nişte cântece, iar 
Cora s-a purtat ca şi cum aş fi fost un tip care a lucrat odată 
acolo şi al cărui nume l-a uitat. Mai rău de-atât nici că se putea. 


Când a venit vremea să mergem la culcare, i-am lăsat să urce 
la etaj, iar eu am ieşit afară, încercând să mă decid dacă să 
rămân şi să încerc să mă împac cu ea, sau să mă car şi să încerc 
s-o uit. Am mers pe jos o bucată de vreme, fără să-mi dau seama 
cât timp sau cât de departe ajunsesem. După o vreme, am auzit 
un vacarm venind dinspre local. M-am întors şi am prins câte 
ceva din discuţia lor. Cora urla ca scoasă din minţi şi-i spunea că 
trebuie să plec. El bâlbâia ceva, probabil îi spunea că eu voi 
rămâne. Încerca s-o liniştească, dar ea ţipa din ce în ce mai tare, 

de parcă voia ca eu să aud tot ce spune. Dacă aş fi fost în 
camera mea, unde credea că mă aflu, aş fi auzit destul de 
limpede ce-şi spuneau, dar chiar şi de acolo unde mă găseam 
auzeam foarte bine. 

Apoi, deodată, au tăcut. M-am strecurat în bucătărie şi am 
tras cu urechea. Dar, în afară de bătăile inimii mele, n-am mai 
auzit nimic, atât eram de marcat. Mi s-a părut că inima îmi bate 
ciudat, apoi mi-am dat seama că mai era o inimă care bătea 
lângă a mea. 

Am aprins lumina. 

Stătea acolo, îmbrăcată într-un kimono roşu, albă la faţă ca 
laptele, holbându-se la mine, cu un cuţit lung în mână. M-am 
repezit spre ea şi i-am luat cuțitul. Vorbea în şoaptă, sâsâind ca 
un şarpe. 

- De ce-a trebuit să te întorci? 

- Trebuia. 

- Nu, nu trebuia. Aş fi trecut şi peste asta. Puteam să te uit. 
Dar te-ai întors. Naiba să te ia, a trebuit să te-ntorci! 

- Să treci peste ce? 

- Ştii de ce-şi aranjează albumul ăla? Ca să-l arate copiilor lui! 
lar acum vrea să avem primul copil. Vrea unul imediat. 

- Atunci, de ce n-ai venit cu mine? 

- Să vin cu tine şi ce să fac? Să dorm pe unde-apuc? De ce-aş 
veni cu tine? Spune-mi! 

N-am zis nimic. M-am gândit la cei douăsute cincizeci de 
dolari, dar ce rost avea să mai aduc vorba de ei. 

- Nu-i nimic de capul tău. Ştiu asta. Aşa că ai face bine să te 
cari şi să mă laşi în pace. Lasă-mă-n pace, auzi? 

- Ascultă. Du-l cu vorba o vreme, cu povestea asta cu copilul. 
Vom găsi noi o soluţie. N-oi fi eu cine ştie ce partidă, dar te 
iubesc, Cora. |ţi jur. 

- Mi-o juri, şi? Mă ia cu el la Santa Barbara şi-i voi spune c-o 
să am copilul, iar tu, tu vei veni cu noi. O să stai în acelaşi hotel 
cu noi! O să mergi în aceeaşi maşină cu noi. O să... 

S-a oprit şi ne-am uitat unul la celălalt. Toţi trei în maşină. 
Ştiam amândoi ce-ar putea să însemne asta. Ne-am apropiat 
încet. 

- Dumnezeule, Frank, chiar nu există altă soluţie? 

- Păi, ar fi. Doar voiai să-l înjunghii acum, din câte am văzut 
eu. 

- Nu. Cuţitul era pentru mine, Frank. Nu pentru el. 

- Cora, n-avem de ales. Am încercat toate căile. 


- Nu vreau un copil cu grecoteiul ăsta slinos, Frank. Pur şi 
simplu, nu pot. Numai cu tine pot avea un copil. Aş vrea să fii şi 
tu mai ambițios. Eşti deştept, dar delăsător. 


- N-o fi mare lucru de capul meu, dar te iubesc. 
- Şi eu te iubesc, Frank. 


- Vrăjeşte-l. Măcar noaptea asta. 
- Bine, Frank. Doar în noaptea asta. 

Capitolul 7 


E-un drum lung, lung, şerpuitor, 
Spre tărâmul visurilor mele, 
Acolo, unde cântă privighetorile 
Şi străluceşte albă luna. 


E-o noapte lungă, lungă, de-aşteptare, 
Până când visurile mi se vor împlini, 

Până în ziua în care am s-o apuc şi eu 

Cu tine, pe-acel drum lung, lung, şerpuitor. 


- Văd că băieţii sunt bine dispuşi. 

- Chiar prea bine pentru mine. 

- Să nu care cumva să-i lăsaţi să pună mâna pe volan, 
domniţă. O să se trezească ei. 

- Sper. Ştiu că n-ar fi trebuit să mă leg la cap cu doi beţivani, 
dar ce puteam face? Le-am zis că n-am chef să plec cu ei şi- 
atunci au vrut să o ia din loc singuri. 

- N-ar fi ajuns departe, în niciun caz. 

- Cred şi eu. Aşa că, vrând, nevrând, m-am suit eu la volan. 
Ce altceva puteam să fac? 

- Uneori trebuie să iei o decizie, nu? Un dolar şi şaizeci de 
cenți, benzina. Cu uleiul cum staţi? 

- Bănuiesc că bine. 

- Mulţam, domniţă. Noapte bună. 

Cora s-a urcat la volan, în timp ce eu şi grecoteiul cântam 
într-o veselie, şi am luat-o din loc. Totul facea parte din plan. 
Trebuia să fiu beat, pentru că acum eram lecuit de ideea unei 
crime perfecte. Avea să fie o crimă atât de jalnică, încât nici 
măcar n-avea să mai fie o crimă, ci doar un accident rutier, cu 
nişte tipi beţi, cu băutură peste tot în maşină, tot tacâmul. 
Bineînţeles, când am început să beau, grecoteiul a vrut şi el, aşa 
cum anticipasem. Ne-am oprit să luăm benzină tocmai pentru că 
aveam nevoie de un martor care s-o vadă pe Cora trează la 
volan şi pe noi beţi. Am avut noroc încă de la început. Chiar 
înainte de a închide localul, pe la 9, a oprit un tip ca să mănânce 
ceva, după care a asistat la scena plecării noastre. M-a văzut 
cum încerc să pornesc maşina, fără rezultat. Apoi, a auzit cearta 

dintre mine şi Cora care mă acuza că eram prea beat ca să 
conduc. A văzut-o dându-se jos din maşină şi spunând că nu 
merge nicăieri. M-a văzut cum am vrut s-o luăm din loc, numai 
eu şi grecoteiul. A văzut-o apoi pe Cora trecând în locul meu la 
volan şi demarând, cu grecoteiul pe scaunul din faţă şi cu mine, 
pe bancheta din spate. Numele tipului era Jeff Parker, crescător 
de iepuri de casă la Encino. Cora i-a cerut cartea de vizită, 
spunându-i că ar vrea să încerce să introducă carne de iepure în 
meniu, să vadă cum merge. Aşa ne-am asigurat că vom şti unde 
să-l găsim, în caz că vom avea nevoie de el. 


Grecul şi cu mine cântam de mama focului, când am văzut 
indicatorul Malibu Beach. Cora a cotit în acest punct. De fapt, ar 
fi trebuie să ţină drumul drept. Erau două drumuri care duceau 
spre coastă. Unul, la vreo 10 km de coastă, era cel pe care 
mergeam noi. Celălalt drum şerpuia de-a lungul oceanului. Cele 
două şosele se intersectau la Ventura, după care urmau malul 
oceanului până la Santa Barbara, San Francisco şi mai departe. 
Cora nu văzuse niciodată Malibu Beach, locul vedetelor de 
cinema, şi a luat-o pe drumul spre ocean. De fapt însă şoseaua 
asta de legătură era una dintre cele mai proaste din tot ţinutul, 
iar un accident în această zonă n-ar fi trezit suspiciuni nimănui, 
nici măcar unui poliţist. E beznă şi circulaţia este foarte redusă, 
nu există case şi, deci, se potrivea perfect planului nostru. 

O vreme, grecoteiul n-a băgat de seamă nimic. Am trecut pe 
lângă o mică staţiune de vară, Malibu Lake, situată între dealuri; 
de undeva, dintr-un club, se auzea muzică, iar pe lac se vedeau 
câteva bărci în care erau cupluri de îndrăgostiţi. l-am strigat 
făcându-le semn cu mâna. Grecoteiul a chiuit şi el. N-avea mare 
importanţă, dar era un alibi în plus, asta în eventualitatea în care 
cuiva i-ar fi venit ideea să sape mai mult. 

Drumul începuse să urce printre dealuri. Era lung de aproape 
cinci kilometri. O învăţasem dinainte cum să conducă. Aproape 
tot drumul, a mers cu viteza a doua. Asta şi din cauza curbelor 
bruşte, la fiecare cincisprezece metri, care au obligat-o pe Cora 
să meargă foarte încet. Dar mai ales pentru că, potrivit planului, 
motorul trebuia să se supraîncălzească. Totul trebuia gândit în 
detaliu şi asta pentru că, ulterior, trebuia, cu siguranţă, să dăm 
multe detalii. 

La un moment dat Nick s-a uitat pe geam şi, când a văzut ce 
beznă şi ce dezolant era, fără lumini, fără case, fără benzinării, 

fără nimic, s-a înviorat şi-a început să facă gură. 

- Staţi, staţi! Intoarce. La naiba, am greşit drumul. 

- Nu, nu l-am greşit. Ştiu unde suntem. E drumul spre Malibu 
Beach. Nu-ţi aminteşti? Doar ţi-am spus că vreau s-o văd şi eu. 

- Bine, mergi încet. 

- Merg încet. 

- Să conduci foarte încet. Nu vreau să murim pe-aici. 

Odată ajunşi în vârf, am început să coborâm. Cora a oprit 
motorul, după care, l-a pornit din nou, ceea ce a dus la încălzirea 
sa şi mai tare. M-am uitat la termometru. Arăta peste optzeci de 
grade. Apoi maşina a început să urce din nou. Temperatura 
continua să crească. 

- Da, dom'le. Da, dom'le. 

Era semnalul convenit. Era una din acele expresii fără sens pe 
care o rosteşti frecvent şi care nu spune nimic nimănui. Cora opri 
maşina pe dreapta. Dedesubtul nostru se căsca o prăpastie de 
nu-i vedeai fundul. Să fi avut vreo 200 de metri. 

- Cred c-am să las motorul să se mai răcească. 

- La naiba, ai dreptate. Frank, ia uită-te la termometru. Ce- 
arată? 

- Aproape o sută de grade. O să fiarbă în curând. 

- Lasă-o să fiarbă. 

Am pus mâna pe cheia franceză pe care-o ţineam între 
picioare. Dar chiar atunci, în faţa noastră, farurile unei maşini au 
străpuns întunericul. Am aşteptat-o să treacă. 

- Hai, Nick, cânta-ne ceva. 

S-a uitat în jur, la peisajul acela dezolant, apoi a ieşit din 
maşină. L-am auzit vomitând. Atunci a trecut cealalată maşină. l- 
am memorat numărul şi imediat am izbucnit în râs. Cora s-a uitat 
la mine. 

- Taci că-i bine. O să spună că au trecut pe lângă noi şi că nu 
se întâmplase nimic. 

- Le-ai luat numărul? 

- Da, 2R581. 

- 2R581. 2R581. Gata, l-am notat. 

- Bun. 

Nick s-a întors din spatele maşinii. Părea că se simte ceva mai 
bine. 

- Aţi auzit? 

- Ce s-auzim? 

- Când ai râs, s-a auzit ecoul. Mi-a plăcut. 

Scoase un sunet, de parcă ar fi fost o notă de tenor, şi se opri 
brusc. Ecoul se opri la fel de brusc. 

- Seamănă cu vocea mea? 

- Exact vocea ta, bătrâne. 

- Mamă, ce-mi place! 

A mai stat vreo cinci minute, scoțând tot felul de sunete şi 
ascultându-le ecourile. Parcă era prima oară când îşi auzea cu 
adevărat vocea. Era la fel de încântat ca o gorilă care îşi vede 
mutra într-o oglindă. Cora mă privea insistent. Trebuia să ne 
grăbim. M-am prefăcut uşor supărat. 

- La naiba, Nick, ce crezi, nu avem altceva de făcut decât să 
te ascultăm chiuind toată noaptea?! Treci în maşină şi hai să 
plecăm. 

- S-a făcut târziu, Nick. 

- Bine, bine. 

A intrat în maşină, a scos capul pe geam şi a mai dat un chiot. 
Am strâns cu putere cheia franceză şi, cum stătea cu bărbia 
ieşită în afară, l-am lovit cu sete. Ţeasta i-a trosnit. Grecoteiul a 
icnit şi s-a prăbuşit pe scaun. Mi s-a părut o veşnicie până ce, în 
cele din urmă, n-a mai mişcat. Atunci Cora a scos un fel de 
gâlgâit ciudat, apoi un geamăt. Pentru că ecoul vocii mortului 
spintecă liniştea nopţii, redând aceeaşi notă înaltă de la început. 
După care se stinse. 

Capitolul 8 


N-am spus nimic. Cora ştia ce avea de făcut. S-a urcat în 
spate, iar eu la volan. M-am uitat la cheia franceză de sub 
torpedou. Avea pe ea câteva picături de sânge. Am desfăcut o 
sticlă de vin şi am turnat pe cheia franceză până a dispărut 
sângele. Am turnat vin şi peste Nick. După care am şters cheia 
franceză de partea uscată a hainelor lui şi i-am dat-o Corei. A 
vârât-o sub bancheta maşinii. Am mai turnat vin peste locul unde 
ştersesem cheia de hainele lui, am spart sticla şi în cele din urmă 
am aruncat-o peste el. După care am pornit maşina. Sticla încă 
mai gâlgâia. 

Am făcut doar câţiva metri, după care am schimbat viteza 
într-a doua. Nu-mi puteam permite să las maşina să cadă de la 
aproape două sute de metri, unde ne aflam. Ar fi trebuit să 
coborâm la maşină şi, în afară de asta, dacă am fi căzut de la o 
asemenea înălţime, cum naiba de am mai fi putut rămâne în 
viaţă? Aşa că am condus încet, în viteza a doua, până într-un loc 
unde nu mai era prăpastie, iar înălţimea era de vreo 
cincisprezece metri, cel mult. După ce am ajuns acolo spre 
marginea şoselei, am apăsat uşor piciorul pe pedala de frână. 
Maşina a continuat să înainteze. In momentul în care roata din 
dreapta a depăşit marginea şoselei, am apăsat puternic pe 
pedala de frână. Maşina s-a oprit. Chiar asta voiam să se 
întâmple. Maşina trebuia să fie găsită cu frâna pusă şi cu cheia 
de contact introdusă. Numai motorul oprit avea să ne fie de folos 
planului nostru. 

Am coborât amândoi din maşină. Am mers pe şosea dar nu pe 
marginea ei, ca nu cumva să lăsăm urme de paşi. Cora mi-a dat 
un bolovan şi o scândură pe care o aveam în spate, în maşină. 
Am băgat bolovanul sub planetara din spatele maşinii. S-a 
nimerit la fix. Apoi am băgat scândura între bolovan şi planetară. 
După care am apăsat pe ea. Maşina s-a cilintit din loc, dar a 
rămas nemişcată. Am apăsat iarăşi. Maşina s-a clintit şi mai mult. 

Am început să transpir. Eram acolo, cu un mort în maşină. Ce 
naiba s-ar fi putut întâmpla dacă nu reuşeam să clintim din loc 
maşina? 

Am apăsat din nou, de data asta având-o pe Cora ca ajutor. 
Am apăsat amândoi. După care, ne-am trezit brusc amândoi 

prăvăliţi pe şosea, în timp ce maşina se rostogolea de-a lungul 
pantei, buşindu-se atât de tare, încât eram convins că zgomotele 
făcute de ea se auzeau de departe. 

Maşina se opri. Farurile continuau să lumineze, dar maşina nu 
luase foc. Asta ar fi fost cel mai grav lucru. Dacă maşina avea 
contactul pus şi ar fi luat foc, atunci cum să fi explicat faptul că 
noi doi nu arsesem? 

Am ridicat bolovanul de la pământ şi l-am aruncat. Apoi am 
luat scândura, am mers mai mulţi metri cu ea, după care am 
aruncat-o pe şosea. Nu mai avea nicio importanţă. Peste tot pe 
şosea, se puteau zări bucăţi de lemn căzute din camioane, 
sfărâmate de maşinile care treceau peste ele. lar scândura asta 
avea să fie una dintre ele. O lăsasem pe şosea toată ziua, avea 
urme de cauciucuri peste tot, iar marginile ei fuseseră tocite de 
atâtea roţi care trecuseră peste ea. 

Am fugit înapoi, am luat-o pe Cora în braţe şi am coborât 
panta cu ea. Am luat-o în braţe ca să nu se vadă urmele ei. Ale 
mele nu aveau importanţă. Mi-am închipuit că în curând avea să 
se îngrămădească o mulţime de oameni pe acolo, iar tocurile ei 
ascuţite ar fi indicat direcţia de urmat. Cu condiţia ca cineva să-şi 
fi bătut capul cu detaliile astea. 

Am lăsat-o pe Cora jos din braţe. Maşina stătea cocoţată pe 
două roţi, undeva, pe la jumătatea pantei. Grecoteiul încă se 
găsea înăuntru, dar căzuse de pe banchetă. Sticla de vin se 
proptise între el şi banchetă, iar în timp ce ne uitam, vinul încă 
mai gâlgâia din ea. Capota maşinii nu mai exista, iar barele de 
protecţie se îndoiseră. Am încercat portierele. Era un lucru 
important, fiindcă trebuia să intru în maşină şi să mă tai în vreun 
geam. lar în timpul ăsta Cora urma să urce panta până la şosea 
şi să strige după ajutor. 

Uşile maşinii se deschiseră fără nicio problemă. 

M-am apucat să-i desfac bluza Corei şi să-i deschei nasturii, 
ca să arate răvăşită. Cora m-a privit. Ochii ei nu mai păreau 
albaştri ci absolut negri. Am simţit-o că respira rapid. Şi brusc a 
încetat să mai respire şi s-a sprijinit de mine. 

- Rupe-mi rochia! Rupe-mi rochia! 

l-am rupt-o. l-am apucat bluza de sus şi am tras de ea. 
Imediat s-a sfâşiat de la gât până jos. 

- Ţi-ai rupt-o când te-ai băgat în maşină. Ţi s-a prins de 
clanţă, ţine minte. 

Mi-am auzit vocea care suna ciudat, de parcă s-ar fi auzit de 

la un patefon. 

- Insă de asta nu-ţi mai aduci aminte cum ai căpătat-o. 

Şi m-am tras înapoi, pocnind-o cât am putut de tare între ochi. 
S-a prăbuşit imediat. Zăcea la picioarele mele cu ochii 
strălucitori, cu sânii tremurând, cu sfârcurile ţepene, aţintite spre 
mine. Zăcea întinsă pe jos, iar respiraţia mea era hârâită, aidoma 
unui animal. Imi simţeam limba umflată în gură, iar sângele îmi 
zvâcnea. 

- Da! Da, Frank, da! 

Următorul lucru de care mi-am dat seama a fost că mă aflam 
jos cu ea, că ne priveam ochi în ochi şi că ne înlănţuiam reciproc 
cu braţele, căznindu-ne să ne apropiem şi mai mult unul de 
celălalt. ladul s-ar fi putut deschide pentru mine, dar asta nu ar fi 
avut nicio importanţă. Trebuia s-o am. Chiar dacă pentru asta aş 
fi fost spânzurat. 

Şi am avut-o. 

Capitolul 9 


Am rămas amândoi întinşi câteva minute bune, de parcă am fi 
fost leşinaţi. In jur era o linişte deplină. Se auzea doar vinul care 
se scurgea din maşină. 

- Frank, şi acum ce o să se întâmple? 

- Deh, o să-ţi vină cam greu... De acum înainte o să fii nevoită 
să joci teatru. Cora, eşti sigură că o să reuşeşti? 

- Dacă am trecut prin asta, înseamnă că o să pot trece prin 
orice. 

- Poliţia n-o să te lase o clipă să respiri. O să încerce să te 
zdrobească, să nu le mai poţi ţine piept. Eşti pregătită să-i 
înfrunţi? 

- Cred că da. 

- S-ar putea să te acuze. Deşi, cu martorii pe care îi avem, n-o 
să reuşească. Insă de încercat o să încerce. S-ar putea să te 
acuze de omor prin imprudenţă. lar pentru asta o să primeşti un 
an. Ce zici, o să rezişti un an? 

- După ce ies din închisoare o să mă aştepţi? 

- Da. O să te aştept. 

- Atunci e-n regulă. O să fac ce-mi ceri. 

- Cora, nu te mai lua după mine... sunt un beţivan. Chestia 
asta se poate dovedi imediat, cu un test banal. O să le înşir o 
poveste la mişto. Asta ca să-i aiuresc. lar atunci când o să fiu 
treaz, o să le spun ce s-a întâmplat de fapt şi atunci o să mă 
creadă. 

- Aha... o să ţin minte. 

- Nu uita, eşti supărată până la Dumnezeu pe mine. Fiindcă 
am băut şi fiindcă din cauza mea s-a întâmplat toată beleaua 
asta. 

- OK. Am înţeles. 

- inseamnă că totul este OK. 

- Frank... 

- Da? 

- Ar mai fi ceva... trebuie să... să ne iubim. Fiindcă dacă ne 
iubim, nimic altceva nu mai are importanţă... 

- Cora, păi noi nu ne iubim? 

- Frank, eu sunt prima care o spune... te iubesc... Frank, te 
iubesc... 

- Cora, şi eu te iubesc... 

- Sărută-mă... 

Am sărutat-o şi am ţinut-o strâns la piept. Am văzut apoi o 
lumină clipind pe panta dealului. 

- O maşină urcă dealul. Cred că am intrat în horă. 

- O să reuşesc, n-avea grijă. 

- Să strigi după ajutor, fără să faci nimic altceva. Tu-l crezi în 
viaţă, nu te gândeşti că s-ar fi putut să moară. 

- Am înţeles. 

- Maşina s-a răsturnat, după care ai reuşit să ieşi din ea. De- 
asta ai nisip pe haine. 

- Da. La revedere. 

- La revedere. 

Cora a început să urce panta dealului. Eu m-am repezit la 
maşină. Brusc, am realizat că eram cu capul descoperit. Trebuia 
să fiu în maşină şi pălăria cu mine. Am început să orbecăi după 
ea. Maşina de pe şosea se apropia tot mai mult. Mai avea doar 
vreo două sau trei curbe până să ajungă, iar eu încă nu-mi 
găsisem pălăria. Şi nici nu aveam vreun semn pe mine. 

Am renunţat s-o mai caut şi m-am repezit spre maşină. Brusc, 
am căzut. Piciorul mi-a alunecat sub maşină, de unde n-am mai 
putut să mi-l scot. Am început să trag ca un disperat în toate 
părţile, încercând să intru în maşină cu orice chip. Dar n-am 
apucat nici măcar să ating podeaua maşinii. Am simţit cum se 
lasă într-o parte şi cum se prăvăleşte peste mine. 

Asta a fost ultimul lucru de care-mi amintesc. 


Când m-am trezit, în jurul meu oamenii strigau, vociferau. La 
prima mişcare făcută, braţul stâng şi spatele m-au înjunghiat 
atât de cumplit, de mi-a venit să urlu de durere. În cap auzeam 
un uruit care creştea în intensitate, după care se stingea. Când 
uruitul creştea, simţeam cum pământul se mişcă sub mine şi 
cum băutura îmi venea înapoi pe gât. Parcă eram acolo şi parcă 
nu eram. Dar am avut atâta minte ca să mă zvârcolesc şi să dau 
din picioare. Trebuia într-un fel să justific nisipul de pe hainele 
mele. 

Apoi am auzit un ţiuit în urechi. Eram într-o ambulanţă. Un 
politai stătea la picioarele mele. Lângă mine, un doctor tot 
meşterea ceva la braţul meu. Mi-am aruncat ochii spre acolo şi, 
cum mi-am văzut braţul, am şi leşinat. Curgea sânge din el şi 
între încheietura mâinii şi cot se îndoise, de parcă ar fi fost o 

cracă ruptă. Adică se rupsese. 

După ce mi-am revenit, doctorul încă mai meşterea la braţul 
meu. Mi-a trecut prin cap să nu fi păţit ceva la şira spinării. Am 
încercat să-mi sucesc piciorul, să văd dacă nu cumva era 
paralizat. Se mişca. 


Ţiuitul din urechi nu mă lăsa să dorm şi mă tot trezea. M-am 
uitat primprejur şi am dat cu ochii de grecotei. Era aşezat pe 
cealaltă targă din ambulanţă. 

- Hei, Nick! am îngăimat eu. 

Nu mi-a răspuns nimeni. M-am uitat din nou de jur împrejur, 
dar n-am dat cu ochii de Cora. 


Peste câtva timp, ambulanţa s-a oprit. L-au scos pe grecotei. 
Am aşteptat să mă scoată şi pe mine, dar nu m-au scos. Atunci 
am ştiut că murise de-a binelea şi că nu mai ţinea să-i aiuresc cu 
o poveste de adormit copiii. Dacă ne-ar fi scos pe amândoi din 
ambulanţă, ar fi însemnat că ne aflam la spital. Dar fiindcă l-au 
scos numai pe el, însemna că ne aflam la morgă. 


Ambulanţa a pornit mai departe. După ce s-a oprit, m-au scos 
şi pe mine. M-au transportat undeva înăuntru, au aşezat targa pe 
care mă aflam pe o masă cu rotile şi au împins masa mai 
departe, într-o cameră albă. După care s-au apucat să-mi repare 
braţul. Au împins spre mine un aparat montat pe rotile, ca să mă 
adoarmă, dar s-au luat la ceartă. Intre timp apăruse un doctor 
care zicea că este doctorul închisorii, iar doctorii de la spital s-au 
înfuriat. M-am prins care era treaba. Era vorba despre testele 
pentru determinarea alcoolemiei. Dacă mai întâi mă adormeau, 
adio testul de alcoolemie, cel mai important. Nu se mai putea 
dovedi că fusesem sau nu beat. Doctorul închisorii a plecat, dar a 
reapărut şi m-a pus să suflu într-un tub de sticlă în care era un 
lichid ce semăna cu apa. Cum am suflat în tubul ăla, lichidul din 
el s-a îngălbenit. Apoi mi-au luat sânge, pe care l-au turnat 
printr-o pâlnie în nişte sticluţe. Şi la urmă m-au adormit. 


Când m-am trezit, mă aflam într-o încăpere, culcat pe un pat, 
cu capul şi braţul bandajate. Pieptul şi spatele îmi erau înfăşurate 
atât de strâns cu leucoplast, încât abia dacă mă puteam mişca. 
Era şi un poliţai pe acolo, care citea un ziar. Capul mă durea de- 
mi plesnea, spinarea la fel, iar prin braţ simţeam junghiuri în 

neştire. La un moment dat a apărut o soră, care mi-a dat să 
înghit ceva, după care am adormit. 


Am deschis ochii exact când veniseră cu prânzul. Mi-au dat să 
mănânc ceva. Apoi au mai intrat doi poliţai, m-au instalat iarăşi 
pe o targă, m-au coborât cu liftul şi m-au vârât în altă ambulanţă. 

- Unde mergem? 

- La ancheta postmortem. 

- Postmortem... asta se ţine după ce a murit cineva, nu? 

- Mda. 

- Imi era frică să nu fi murit amândoi. 

- A murit doar unul dintre ei. 

- Care din ei? 

- Bărbatul. 

- Of... şi femeia... e rănită grav? 

- Nu prea grav... 

- Aha... sunt într-o belea cât casa, nu? 

- Fii atent, băi omule! Cu noi nu-i nicio problemă dacă vrei să 
vorbeşti, dar la tribunal, acolo orice spui se poate întoarce 
împotriva ta. 

- OK, m-am prins. Mulţam. 

Ne-am oprit la Hollywood, în faţa unui salon de pompe 
funebre. M-au transportat înăuntru. Cora era şi ea acolo. Arăta 
destul de nasol. Era îmbrăcată într-o bluză de poliţie, 
împrumutată de la vreo polițistă. Bluza îi era umflată în dreptul 
burţii, de parcă ar fi fost plină pe dedesubt cu fân. Şi taiorul şi 
pantofii îi erau murdari de noroi, iar ochiul îi era umflat acolo 
unde o pocnisem. Lângă ea stătea o polițistă. In spatele unei 
mese se afla procurorul, cu un fel de secretar alături de el. 
Câţiva indivizi, vreo şase, cu nişte poliţai pe lângă ei, se tot 
fâţâiau de colo-colo, cam stresaţi. Era juriul. Alţii erau împinşi de 
poliţişti spre locul unde trebuia să se aşeze. Cioclul mergea în 
vârful picioarelor şi din când în când mai aducea cuiva câte un 
scaun. Aduse două, unul pentru Cora şi unul pentru polițistă. 
Undeva, pe o masă, se afla ceva sub un cearşaf. 

M-au aşezat unde doreau, la o altă masă. Judecătorul de 
instrucţie a bătut cu pixul în masă şi ancheta a început. Mai întăi, 
au făcut identificarea legală. Când au ridicat cearşaful, Cora a 
izbucnit în plâns. Nici mie nu prea mi-a plăcut chestia asta. S-a 
uitat Cora, m-am uitat şi eu, s-a uitat şi juriul, după care au pus 
cearşaful la loc. 

- ÎI cunoşti pe acest om? 

- A fost soţul meu. 

- Cum se numeşte? 

- Nick Papadakis. 

Apoi au fost aduşi martorii. Sergentul a povestit cum a primit 
un telefon, după care a telefonat după o ambulanţă, a pornit 
împreună cu doi agenţi, a trimis-o pe Cora într-o maşină de care 
se îngrijise personal, iar pe grecotei şi pe mine într-o ambulanţă, 
cum grecoteiul a murit pe drum şi l-au depus la morgă. Apoi un 
bleg pe nume Wright, a început să turuie cum tocmai luase curba 
la volanul maşinii lui şi cum auzise imediat o femeie ţipând, după 
care auzise o buşitură, cum văzuse maşina rostogolindu-se pe 
panta dealului, cu farurile încă aprinse. Wright mărturisi că o 
văzuse pe Cora pe şosea, făcându-i semne de ajutor cu mâinile, 
cum coborâse împreună cu ea la maşina care se rostogolise şi 
cum încercase să mă scoată pe mine şi pe grecotei din ea. Nu 
reuşise, fiindcă maşina căzuse peste noi, aşa că l-a strigat pe 
fratele lui care rămăsese în maşină, să cheme şi pe altcineva să-i 
dea o mână de ajutor. Peste câtva timp s-au adunat mai mulţi, a 
venit şi poliţia care a preluat operaţiunile, au ridicat maşina de 
pe noi şi ne-au băgat într-o ambulanţă. Apoi, fratele individului 
ăluia, Wright, a povestit şi el acelaşi lucru, cu singura diferenţă 
că el fusese cel care chemase poliţia. 

Apoi doctorul închisorii a început să declare că eram beat 
mort, că examinase stomacul grecoteiului şi că şi acesta fusese 
la fel de beat ca şi mine, dar Cora nu băuse nimic. După care a 
spus cum se numea osul care se rupsese şi provocase moartea 
lui Nick. 

După toate astea, procurorul s-a întors către mine şi m-a 
întrebat dacă voiam să depun mărturie. 

- Da, domnule judecător, cu plăcere, i-am răspuns eu. 

- Te avertizez că orice declaraţie pe care o dai poate fi 
folosită împotriva ta. Aşa că dacă doreşti, poţi să nu declari 
nimic. 

- N-am nimic de ascuns. 

- In cazul ăsta, foarte bine. la spune, ce ştii despre ce s-a 
întâmplat? j 

- Păi, ştiu că la început mergeam bine. Insă la un moment dat 
am simţit că maşina se scufundă cu mine şi că m-a lovit ceva. 
Asta-i tot ce-mi amintesc până m-am trezit la spital. 

- Dumneata conduceai maşina? 

- Eu, domnule judecător. 

- Adică, dumneata erai la volan. 

- Exact, domnule judecător, eu eram la volan. 

Asta era povestea asupra căreia aveam de gând să revin mai 
târziu, dacă ancheta ar fi ajuns la un punct în care declaraţia 
mea ar fi însemnat ceva, nu ca la ancheta postmortem, când nu 
prea avea mare importanţă ce spuneam. Imi făcusem socoteala 
că, dacă dădeam la început o declaraţie fantezistă, după care 
schimbam placa şi veneam cu altă variantă, asta din urmă avea 
şansele să pară adevărată, pe când, dacă spuneam la început 
cea de-a doua variantă, riscam să fie luată drept falsă. Cea de-a 
doua variantă era total diferită de prima. Ţineam morţiş ca de la 
bun început să apar într-o lumină cât mai proastă. Intrucât nu eu 
condusesem maşina, nici nu mai avea importanţă în ce fel de 
lumină apăream, că tot nu aveau ce să-mi facă. Trebuia neapărat 
să evit ca accidentul să nu pară o crimă perfectă, ca aia pusă la 
cale ultima dată şi ratată. Şi nu-mi prea păsa de impresia proastă 
pe care o lăsam acum, chiar dacă mai ieşeau la iveală nişte 
detalii dubioase, fiindcă oricum, situaţia mea nu avea cum să mi 
se agraveze prea mult. Cu cât eram luat mai mult drept un beţiv, 
cu atât accidentul avea să semene mai puţin a crimă. 

Poliţaii s-au uitat unii la alţii, iar procurorul m-a privit de parcă 
nu eram în toate minţile. 

Intre timp aflaseră de toate, mai ales că fusesem scos de sub 
bancheta din spate a maşinii. 

- Eşti sigur că te aflai la volan? 

- Da. Cât se poate de sigur. 

- Băuseşi ceva? 

- Nimic, domnule judecător. 

- Ai aflat care au fost rezultatele testelor care ţi s-au făcut? 

- Domnule judecător, nu mă pricep la teste de-astea. Nu am 
băut, asta este tot ceea ce ştiu. 

Judecătorul se întoarse spre Cora, care le declarase că avea 
să le spună tot ceea ce ştia. 

- Cine conducea maşina? 

- Eu, domnule judecător, răspunse Cora. 

- Şi individul acesta, unde se afla? 

- In spate. 

- Băuse? 

Cora se prefăcu că privi în altă parte, înghiţi în sec, după care 
îşi şterse ochii de nişte ipotetice lacrimi. 

- Domnule judecător, trebuie neapărat să răspund? 

- Doamnă, dacă nu doriţi, nu sunteţi obligată să răspundeţi la 
nicio întrebare. 

- In cazul ăsta, nu doresc să răspund la întrebarea pe care mi- 
aţi pus-o. 

- Foarte bine. Spuneţi-mi atunci, cu vorbele dumneavoastră, 
ce s-a întâmplat. 

- Păi, ce să se întâmple... Conduceam maşina. După o pantă 
lungă, motorul s-a încins. Soţul meu a zis că mai bine să oprim 
maşina şi să lăsăm motorul să se răcească. 

- Cât de tare se încinsese? 

- Tare de tot. 

- Bine. Continuaţi, doamnă. 

- Aşa că, după ce am coborât panta, am oprit motorul care 
era foarte încins. Am făcut un popas înainte să urcăm o nouă 
pantă. Vreo zece minute. După care am început să urcăm. Nu 
ştiu cum s-a întâmplat. Eram în viteza a treia, dar maşina nu 
avea suficientă putere, aşa că am schimbat-o în a doua. Bărbaţii 
discutau. Poate că a fost greşeala mea că am trecut prea repede 
în viteza a doua dar, oricum, am simţit că o parte a maşinii se 
lasă în jos. Le-am strigat să sară dar era prea târziu. Maşina s-a 
rostogolit. Primul lucru de care îmi aduc aminte a fost că 
încercam să ies. Am reuşit, după care am fugit spre şosea. 

Judecătorul s-a întors iarăşi spre mine: 

- Ce ai de gând? Să iei vina ei asupra ta? 

- Nu mi-am dat seama că ea şi-a luat vina mea asupra ei. 

Juriul a ieşit, după care s-a întors şi a dat verdictul care 
spunea că Nick Papadakis murise din cauza unui accident de 
maşină pe şoseaua de la Malibu Lake iar accidentul fusese 
provocat total sau parţial de modul meu criminal în care mă 
purtasem. lar la urmă, juriul recomanda să fim reţinuţi pentru a fi 
judecaţi de marele juriu. 

In aceeaşi noapte, a mai venit un poliţai cu mine la spital iar a 
doua zi de dimineaţă am fost anunţat că o să vină să mă vadă 
domnul Sackett, aşa că n-ar strica să mă pregătesc pentru vizita 
asta. Abia dacă reuşeam să mă mişc, însă l-am chemat pe 
frizerul spitalului să mă bărbierească şi să mă facă să arăt mai ca 
lumea. Ştiam de Sackett ăsta. Era procurorul districtual. 

A apărut pe la zece şi ceva. Poliţaiul a ieşit şi am rămas doar 
noi doi. Sackett era un tip voinic, chel şi cu un aer prietenos. 

- Hei, cum îţi mai este? 

- Foarte bine, domnule procuror. A fost cam nasol dar o să-mi 
revin. 

- Da, tot aşa a spus şi ăla care a căzut din avion... călătoria 
prin aer a fost plăcută, numai aterizarea a fost cam nasoală. 

- Exact, domnule procuror. 

- Ascultă, Chambers, dacă vrei, nu trebuie să te simţi obligat 
să discuţi cu mine. Am venit aici să văd cu cine am a face dar şi 
fiindcă ştiu din experienţă că o declaraţie sinceră te scapă de o 
mulţime de belele mai târziu. Şi, câteodată, chestia asta face 
multe... o pledoarie bună şi gata, cazul e rezolvat. Vorba aia, la 
urmă o să fim prieteni buni! 

- Sigur că da, domule procuror. Spuneţi-mi ce doriţi să ştiţi? 

Am vorbit cam neconvingător. Sackett a rămas cu ochii pe 
mine. 

- Hai s-o luăm de la început. 

- Cu călătoria? 

- Da. Vreau să ştiu tot ce s-a întâmplat. 

S-a ridicat şi a început să umble prin încăpere. Uşa era chiar 
lângă patul meu. Am tras de ea. Poliţaiul era cam pe la 
jumătatea culoarului şi se giugiulea cu o soră. Sackett a izbucnit 
în râs. 

- Pe-aici nu sunt dictafoane. Nu se mai folosesc decât în filme. 

- Da, domnule procuror. Cred că am avut o bănuială 
caraghioasă. E-n regulă, o să vă spun totul de la început. Ce mai, 
sunt vinovat şi sunt convins că dacă o să mint, tot n-o să-mi 
folosească la ceva. 

- Corect, Chambers, corect. Ai o atitudine corectă. 

l-am povestit cum am plecat de la grecotei, cum l-am întâlnit 
într-o bună zi pe stradă şi cum mi-a cerut să mă întorc şi, pe 
urmă, cum m-a rugat să merg împreună cu el în călătoria asta la 
Santa Barbara, ca să discutăm situaţia. l-am povestit că băusem 
cam mult şi că la început eu fusesem cel de la volan. 

Când am spus asta, procurorul m-a oprit. 

- Care va să zică, tu conduceai maşina? 

- Cum adică, domnule procuror? 

- Chambers, ce vrei să spui cu asta? 

- Domnule procuror, vreau să spun că am auzit ce a declarat 
Cora la ancheta postmortem şi am auzit şi ce au declarat poliştii. 
Ştiu în ce loc am fost găsit, aşa că ştiu foarte bine cine conducea 
maşina. Domnule procuror, ea era la volan. Numai că, dacă vreţi 
să vă spun ce-mi amintesc eu, ei bine, atunci aflaţi că eu 

conduceam. Domnule procuror, să ştiţi că nu mint. Ăsta-i 
adevărul şi chiar şi acum am impresia că eu conduceam maşina. 

- Inseamnă că ai minţit când ai declarat că nu erai beat. 

- Aşa este, domnule procuror, aşa este. Aveţi dreptate, am 
minţit. Alcoolul pe care-l băusem şi eterul şi narcoticele înghiţite 
la spital m-au făcut să mint. Dar acum sunt perfect treaz, 
domnule procuror, şi îmi dau perfect de bine seama că numai 
dacă spun adevărul pot ieşi din belea. Normal că fusesem beat. 
Beat turtă. Dar chiar aşa de beat, tot mi-am dat seama că nu 
trebuia să se afle că fusesem beat, pentru că eu conduceam 
maşina şi, dacă se afla chestia asta, o încurcam rău de tot. 

- Şi o să spui asta juriului? 

- Păi, domnule procuror, ce să fac, n-am încotro. Şi tot nu pot 
să pricep cum de a ajuns ea să conducă maşina. La început, eu 
am fost la volan. De asta sunt foarte sigur. Imi amintesc de un 
tip care stătea acolo şi râdea de mine. Atunci, cum naiba de a 
ajuns ea să fie la volan când s-a răsturnat maşina? 

- Chambers, de condus, ai condus vreo jumătate de metru. 

- Domnule procuror, vreţi să spuneţi vreo trei kilometri. 

- Vreau să spun exact cât am spus, vreo jumătate de metru. 
După care ea ţi-a luat volanul din mâini. 

- Doamne Sfinte, înseamnă că am fost chiar beat turtă. 

- Păi, ăsta e un lucru pe care orice juriu îl poate crede. 
Povestea asta pe care ai inventat-o, de fapt, trădează adevărul. 
Mda, s-ar putea să te creadă. 

Procurorul Sackett a rămas cu privirea pironită la unghiile lui. 
M-am abținut ca nu cumva să rânjesc. lar când a început iarăşi 
să mă întrebe, am răsuflat uşurat că mă puteam gândi la altceva 
şi nu la cât de uşor îl fraierisem. 

- Chambers, când ai început să lucrezi pentru Papadakis? 

- larna trecută, domnule procuror. 

- Şi cât timp ai stat la el? 

- Până acum o lună. Sau o lună şi jumătate. 

- Care va să zică, ai lucrat vreo şase luni la el, nu? 

- Cam aşa ceva, vreo şase luni. 

- Şi cu ce te-ai ocupat înainte de asta? 

- Păi, am umblat încolo şi-ncoace.... 

- Adică, ai umblat hai-hui? Prin vagoanele de marfa, fără 
bilet? Şi mâncai pe unde apucai? 

- Cam aşa ceva, domnule procuror. 

A deschis o servietă, a scos din ea un vraf de hârtii şi a 


48 


început să le răsfoiască. 

- Ai fost vreodată la San Francisco? 

- Păi, chiar acolo m-am născut. 

- Dar la Kansas City? La New York? La New Orleans? La 
Chicago? 

- Am fost în toate locurile astea pe care le-aţi spus. 

- Ai fost închis vreodată? 

- Am fost, domnule procuror. Dacă mergi aşa, creanga, cum 
am mers eu, mai intri din când în când în câte o belea cu poliţia. 
Deh, am fost şi închis... 

- Ai fost vreodată închis la Tucson? 

- Da, domule procuror. Cred că am stat vreo zece zile la 
închisoarea aia. Fiindcă traversasem o proprietate a căilor ferate, 
nu de altceva. 

- Dar la închisoarea din Salt Lake City? Din San Diego? Din 
Wichita? 

- Păi... da, domnule procuror. Am fost închis în toate oraşele 
astea pe care le-aţi spus. 

- Şi la Oakland? 

- Şi la Oakland... Acolo am fost condamnat la trei luni 
închisoare. M-am luat la bătaie cu un detectiv al unei companii 
de căi ferate. 

- Pe care l-ai bătut destul de rău, nu? 

- Cam aşa ceva... cum se zice, l-am cam cotonogit, dar 
trebuia să mă fi văzut şi pe mine cum arătam. Am încasat şi eu o 
grămadă. 

- Prin Los Angeles ai fost? 

- Doar o dată. Şi am stat numai trei zile. 

- Ascultă, Chambers, cum de ai ajuns să lucrezi pentru 
Papadakis? 

- Din întâmplare, domnule procuror. Din pură întâmplare. 
Eram lefter iar grecoteiul avea nevoie de cineva. Am intrat în 
localul lui să mănânc, mi-a oferit ceva de lucru şi am acceptat. 

- Chambers, nu ţi se pare ciudată chestia asta? 

- Care chestie, domnule procuror? Nu înţeleg la ce vă referiţi! 

- După ce ai umblat creanga, cum ai spus tu, tot timpul ăsta, 
fără să fi muncit vreodată şi, după câte îmi dau eu seama, fără 
ca măcar să fi încercat să munceşti, hodoronc-tronc, te-ai stabilit 
undeva, te-ai apucat de lucru, ba ai mai şi rămas acolo! 

- Domnule procuror, ştiţi ceva, trebuie să vă mărturisesc că 
nu mi-a plăcut prea mult. 

- Cu toate astea ai rămas. 

- Nick Papadakis a fost unul dintre cei mai simpatici indivizi 
pe care i-am întâlnit în viaţa mea. După ce am lucrat o vreme la 
el, mi s-a cam făcut lehamite dar n-am avut inima să i-o spun. 
Prea avusese belele cu celălalt ajutor care fusese înaintea mea. 
Apoi, după accidentul pe care l-a avut şi a fost internat, am 
întins-o. Am întins-o pur şi simplu. Poate că trebuia să mă fi 
purtat mai frumos cu el, dar ce să-i fac, domnule procuror, dacă- 
mi intră în cap să plec, plec şi gata. Aşa că am întins-o pe tăcute, 
fără să zic o vorbă. 

- Şi pe urmă, a doua zi după ce te-ai întors, grecul a murit. 

- Domnule procuror, mă faceţi să mă simt prost de tot. Poate 
că o să spun juriului altă poveste, dar dumneavoastră vă spun cu 
mâna pe inimă că mă simt groaznic de vinovat pentru moartea 
lui Nick. Dacă n-aş fi fost acolo să-l îndemn să bem ceva în după- 
amiaza aia, poate că acum ar fi trăit. Domnule procuror, vă rog 
să mă înţelegeţi, habar n-am cum s-au petrecut lucrurile. Eram 
beat mort şi efectiv nu ştiu ce s-a întâmplat. Totuşi, dacă ea n-ar 
fi fost cu doi indivizi beţi în maşină, poate că ar fi condus mai 
bine, cine ştie? Mă rog, eu aşa consider. 

L-am privit pe procuror să văd cum reacţionează la vorbele 
mele. Nici măcar nu se uita la mine. A sărit brusc în picioare, s-a 
apropiat de pat şi m-a apucat de umăr: 

- Chambers, spune drept! De ce ai rămas la Papadakis şase 
luni? 

- Nu înţeleg ce vreţi să spuneţi, domnule procuror! 

- Ba da, înţelegi foarte bine. Am văzut-o pe Cora Chambers şi 
mi-e foarte clar pentru ce ai rămas. A venit ieri la biroul meu, 
avea un ochi învineţit, era destul de rău buşită, dar chiar şi aşa, 
arăta bine. Chambers, pentru o femeie cum e Cora asta, mulţi 
bărbaţi ar renunţa să mai hoinărească, chiar dacă le ardea să 
plece sau nu. 

- Domnule procuror, mie-mi ardea să plec. Aşa că vă înşelaţi. 

- Chambers, nu-ţi prea ardea să pleci mult timp. Povestea 
asta este prea bine ticluită. leri, un accident de maşină şi un caz 
de omor prin imprudenţă şi azi, gata, totul s-a rezolvat. Peste tot 
unde investighez, hop, apare câte un martor, şi, când pun cap la 
cap declaraţiile martorilor poftim, cazul s-a evaporat. Hai, 
Chambers, tu şi femeia aia l-aţi omorât pe grec şi cu cât 
recunoşti mai repede, cu atât o să fie mai bine pentru tine. 

Vă spun cinstit că n-am mai fost în stare de niciun rânjet. Mi- 

am simţit buzele amorţite iar când am încercat să spun ceva, din 
gură nu mi-a ieşit niciun sunet. 

- Hei, Chambers, ai amuţit? 

- Domnule procuror, din câte văd eu, mă acuzaţi. Mă acuzaţi 
de ceva nasol. Aşa că, habar n-am ce să vă mai spun. 

- Acum câteva minute, turuiai de zor şi îmi înşirai la baliverne 
că doar adevărul te poate salva. Acum de ce taci? 

- Păi, nu ştiu ce să mai spun, domule procuror, m-aţi zăpăcit 
de tot. 

- OK, atunci hai s-o luăm metodic, ca să nu te mai zăpăcesc. 
În primul rând, te-ai culcat cu femeia aia? 

- Nici poveste, domnule procuror. 

- Nici în săptămâna în care grecul a lipsit, internat la spital? 
Unde ai dormit atunci? 

- Păi, unde să dorm, în camera mea. 

- Şi ea în camera ei, nu? Hai, Chambers, las-o baltă! Doar ți- 
am spus că am văzut-o cum arată. Dacă aş fi fost în locul tău, aş 
fi dărâmat uşa şi aş fi dat buzna peste ea, chit că pentru asta aş 
fi fost spânzurat pentru viol. Aşa ai fi făcut şi tu. Şi chiar aşa ai 
făcut. 

- Domnule procuror, nici prin cap nu mi-a trecut aşa ceva, pe 
cuvântul meu! 

- Şi ce a fost cu drumurile alea, împreună cu ea, la piaţa 
Hasselman, din Glendale? Ce-ai făcut cu ea la întoarcere? 

- Păi, chiar Nick mi-a cerut să mă duc acolo. 

- Asta te-am întrebat eu, să-mi spui cine te-a trimis? Tu să-mi 
spui ce ai făcut cu ea la întoarcere! 

Eram atât de ameţit, că trebuia să inventez ceva şi asta foarte 
rapid. Nu mi-a venit nimic altceva în minte decât să fac pe 
ofensatul. 

- Foarte bine, domnule procuror, foarte bine. Haideţi să 
presupunem că am făcut sex cu ea. Deşi nu a fost aşa, dar 
dumneavoastră o ţineţi sus şi tare că aşa a fost deci haideţi s-o 
lăsăm aşa. Atunci, dacă treaba ne mergea aşa de bine, de ce să-l 
mai omorâm? Ce dracu', domnule procuror, destui au ucis pentru 
ceea ce afirmaţi că urmăream eu, dar numai atunci când n-au 
reuşit să obţină ce voiau. Nu vă supăraţi, însă până acum nu am 
auzit de nimeni care să ucidă pentru ceva care îi aparţine. 

- Nu, zău! Hai să-ţi spun eu pentru ce l-aţi curăţat pe grec. 
Mai întâi, pentru restaurant, pe care Papadakis îl cumpărase cu 
paişpe mii de dolari, bani gheaţă. Apoi, pentru un alt cadou 

mititel de Crăciun cu care v-aţi închipuit voi doi că o să vă alegeţi 
şi o să petreceţi la mare. Asigurarea aia pe viaţă de zece mii de 
dolari pe care o făcuse Papadakis. 


Încă mai eram în stare să-i disting trăsăturile feţei dar în jurul 
acesteia totul se întunecase. Am încercat să nu vomit în pat. În 
secunda următoare, îmi ţinea la gură un pahar cu apă. 

- Hai, bea puţină apă... o să te simţi mai bine. 

Am băut. N-am avut ce face. 

- Chambers, cred că pentru câtva timp, asta o să fie ultima ta 
infracţiune. Insă, dacă o să ai chef să încerci din nou, ascultă-mă 
pe mine, nu mai amesteca în povestea asta şi societăţile de 
asigurare. Pentru un proces din regiunea Los Angeles, ăştia de la 
asigurări au fonduri de cinci ori mai mari decât ale mele. Au 
detectivi de cinci ori mai pricepuţi decât cei pe care i-aş putea 
angaja eu. Işi cunosc meseria pe de rost şi acum sunt pe urmele 
tale. Accidentul înseamnă bani pentru ei. Aşa că amândoi aţi 
făcut o greşeală uriaşă. 

- Domnule procuror, asta mi-e crucea dacă am auzit până 
acum de vreo poliţă de asigurare. 

- Chambers, te-ai albit la faţă! 

- Păi dumneavoastră nu v-aţi albi dacă aţi fi în locul meu? 

- Auzi, ce-ar fi ca de la bun început să mă iei de partea ta? 
Ce-ar fi să mărturiseşti complet şi să-mi dai o declaraţie prin care 
să-ţi recunoşti vina? Şi, pe urmă, o să vedem noi ce se poate 
face la proces. O să cer tribunalului să fie indulgent cu voi. 

- Nici nu poate fi vorba de aşa ceva, domnule procuror. 

- Nu? Atunci ce-i cu poveştile pe care mi le-ai îndrugat mai 
înainte? Despre adevăr, despre intenţia ta de a declara totul 
juriului şi tot restul? Crezi că, dacă o să continui să-mi îndrugi la 
minciuni, o să poţi scăpa basma curată? Până când o să te mai 
cred? 

- Habar n-am. Şi ştiţi ceva? Puțin îmi pasă mie ce credeţi! 
Dumneavoastră aveţi un punct de vedere, iar eu altul, pe care 
mi-l apăr. N-am făcut crima asta şi cu asta basta! Asta este 
punctul meu de vedere. M-aţi înţeles? 

- Hai, Chambers, lasă prostiile! Faci pe nebunul cu mine, nu? 
Ei bine, atunci fii atent! Cască bine urechile şi ascultă ce o să 
audă juriul. Mai întâi, te-ai culcat cu ea. Apoi, Papadakis a suferit 
un mic accident iar tu şi ea v-aţi distrat de minute. Noaptea în 
pat, iar ziua pe plajă, mână-n mână şi ochi în ochi. După care, v- 

a venit o idee nemaipomenită. Fiindcă tot avusese el un mic 
accident, ia să-l faceţi voi să semneze o poliţă de asigurare 
împotriva accidentelor, după care să-l curăţaţi. Aşa că ai întins-o, 
ca s-o laşi pe ea să aranjeze lucrurile. Ceea ce s-a întâmplat. Ea 
s-a ocupat de toate şi n-a trecut mult timp că l-a şi convins. 
Grecul a semnat o poliţă de asigurare, o poliţă perfect valabilă 
de boală şi accidente, cu o rată lunară de patruzeci şi şase de 
dolari şi şaptezeci şi doi de cenți. După asta, planul a fost gata. 
Peste două zile, cunoştinţa noastră Frank Chambers s-a întâlnit 
pe stradă, cu totul întâmplător, cu Nick Papadakis iar săracul 
Nick a încercat să-l convingă să se întoarcă să lucreze pentru el. 
Şi cum aflaseşi că Papadakis şi nevastă-sa se hotărâseră să plece 
la Santa Barbara, cu camere rezervate la hotel şi cu tot tacâmul, 
nu mai lipsea decât Frank Chambers. Aşa, ca în amintirea 
vremurilor de altă dată. Şi aţi plecat. L-aţi îmbătat niţeluş pe 
grec, după care te-ai îmbătat şi tu. Aţi băgat câteva sticle de vin 
în maşină, doar aşa, ca să-i fraieriţi pe poliţai şi să-i scoateţi din 
pepeni. Apoi, v-aţi gândit s-o luaţi pe şoseaua spre Malibu Lake, 
chipurile că ea nu văzuse niciodată plaja de la Malibu. O idee de 
milioane, nu? Era unşpe noaptea şi urma să conducă până la 
Malibu, să vadă câteva case şi să admire oceanul. Numai că n-aţi 
ajuns până acolo. V-aţi oprit. Şi cum v-aţi oprit, l-aţi pocnit pe 
grec cu o sticlă de vin. Ce să spun, Chambers, frumos obiect ţi-ai 
ales cu care să pocneşti pe cineva. Numai că tu ştiai cel mai bine 
că figura asta merge la fix. Doar aşa l-ai pocnit pe detectivul ăla 
din Oakland, de la căile ferate. Care va să zică, l-ai pocnit pe grec 
şi ea a pornit motorul. A ieşit apoi din maşină şi a rămas pe scara 
maşinii iar tu, de pe bancheta din spate, te-ai aplecat, ai apucat 
volanul şi ai tras frâna de mână. Maşina era în viteaza a doua, 
aşa că mergeaţi destul de încet. Apoi Cora a apucat volanul şi a 
fost rândul tău să sări din maşină. Numai că erai cam beat, nu? 
Aşa că lucrurile nu au mers cum trebuiau să meargă. Ai întârziat 
să sări iar ea a fost prea grăbită să facă vânt maşinii de pe 
marginea şoselei în vale. Aşa că ea a apucat să sară, numai că tu 
ai rămas prins înăuntru. Crezi că juriul n-o să creadă tot ce am 
spus până acum? Ascultă-mă pe mine, o să creadă fiindcă o să 
dovedesc fiecare cuvinţel pe care l-am spus, de când v-aţi tot 
plimbat pe plajă şi până când ai tras frâna de mână. Chambers, o 
să dovedesc totul şi atunci, dragă băiete, ai încurcat-o rău de tot, 
fiindcă n-o să-ţi mai rămână nicio şansă de scăpare. Te aşteaptă 
ştreangul iar tu o să atârni la capătul lui. lar după ce o să taie 

frânghia, au să te arunce în groapa comună, alături de toţi ăia 
care au fost la fel de fraieri ca tine şi nu şi-au recunoscut vina 
când au avut ocazia s-o facă. Şi nu şi-au salvat gâtul de ştreang. 

- Domnule procuror, nu s-a întâmplat nimic din ceea ce 
spuneţi dumneavoastră. Habar n-am despre ce tot vorbiţi acolo. 

- Chambers, de fapt ce tot încerci să faci? Să spui că ea este 
ucigaşa? 

- Nu încerc nimic, nici să spun că ea este ucigaşa, nici 
altceva! Lăsaţi-mă în pace! Nimic nu s-a întâmplat din ceea ce 
spuneţi! 

- Dar de unde ştii? Parcă spuneai că erai beat, nu? 

- Vă repet că nu ştiu nimic din ce s-a întâmplat. 

- Atunci, vrei să spui că ea l-a omorât? i 

- Nici pomeneală de aşa ceva. E o prostie. In afară de ce am 
spus, nu mai afirm nimic şi cu asta basta! 

- Ascultă, Chambers, în maşină erau trei persoane: tu, ea şi 
grecul. Pe grec îl scoatem din discuţie, cred că eşti de acord. Aşa 
că dacă nu ai făcut-o tu, atunci rămâne doar ea, nu? 

- Dar cine mama naibii zice că a făcut-o cineva? 

- Eu zic. Chambers, fii atent la concluzia pe care am tras-o. 
Hai să zicem că n-ai făcut-o, că nu este opera ta. Juri că spui 
adevărul şi poate că aşa şi este. Insă, fii atent, dacă spui 
adevărul şi femeia asta nu te-a interesat absolut deloc, decât în 
calitatatea ei de soţie a unui prieten, însemnă că trebuie să faci 
ceva, nu? Să întreprinzi ceva. Adică, să depui plângere împotriva 
ei. 

- Plângere? Ce înseamnă plângere? 

- Dacă ea l-a omorât pe grec, înseamnă că a încercat să te 
omoare şi pe tine, nu? Aşa că n-o poţi lăsa să-ţi scape! Oricine s- 
ar gândi că o asemenea atitudine din partea ta este cel puţin 
ciudată. Dacă ai lăsa-o să scape nepedepsită, ai fi un fraier. L-a 
omorât pe bărbatu-său ca să pună mâna pe banii de la asigurare 
şi a încercat să te omoare şi pe tine. Aşa că trebuie să faci ceva. 

- Domnule procuror, dacă ar fi vinovată, să fiți sigur că aş 
face ceva, doar n-aş sta cu mâinile în sân. Numai că de unde să 
ştiu eu că este sau nu vinovată? 

- Chambers, dacă-ţi dovedesc că este vinovată, o să semnezi 
plângerea? l 

- Bineînţeles. Insă numai dacă-mi dovediţi că este vinovată. 

- Perfect, o să ţi-o dovedesc. la spune-mi, când ai oprit 
maşina, te-ai dat jos din ea, nu? 

- Nu. 

- Poftim? Am crezut că erai atât de beat încât nu-ţi mai 
aminteşti nimic. Dar văd că nu este aşa. E a doua oară când îţi 
aminteşti ceva din tot ce s-a întâmplat. Mă surprinde cum te 
porţi. 

- Domnule procuror, nu ţin minte să fi coborât din maşină, 
ăsta-i adevărul. 

- Şi, totuşi, ai coborât. la ascultă ce declară individul ăsta: „Nu 
am observat mare lucru despre maşină, doar atât că la volan era 
o femeie, iar când am trecut pe lângă maşină, un tip râdea 
înăuntru iar afară era alt tip care vomita.” Care va să zică, ai fost 
totuşi câteva minute afară din maşină ca să vomiţi. Şi în 
momentul ăla, ea l-a pocnit pe Papadakis cu sticla în cap. Când 
te-ai întors în maşină, nu te-ai prins, fiindcă erai beat mort, iar 
Papadakis oricum leşinase, aşa că n-aveai ce vedea la el. Te-ai 
dus la locul tău din spate şi ai leşinat. Ea a băgat în viteza a doua 
ţinând mâna pe frâna de mână, după care a pornit maşina, a 
ieşit pe scara maşinii şi a lăsat-o să se ducă în prăpastie. 

- Ce spuneţi dumneavoastră nu dovedeşte nimic. 

- Ba da, cum să nu. Individul ăla, Wright, care a depus 
mărturie, a declarat că maşina s-a rostogolit în prăpastie tocmai 
când el cotea pe şosea, numai că femeia se afla pe şosea şi 
făcea semne disperate de ajutor! 

- Poate că a sărit din maşină. 

- Da, poate că a sărit, dar chiar aşa, să-şi ia şi poşeta cu ea? 
Auzi, Chambers, tu ce crezi, o femeie poate să conducă o maşină 
cu poşeta în mâini? Şi când sare din maşină, îi mai este gândul la 
poşetă? Hai, Chambers, recunoaşte că aşa ceva este imposibil. 
Este imposibil să sari dintr-o maşină care se rostogoleşte într-o 
prăpastie. Ce mai, când maşina a căzut în prăpastie, ea nu se 
afla în maşină. Asta e o dovadă, nu? 

- Nu ştiu. 

- Ce vorbă-i asta, nu ştiu? Spune, ai de gând să depui 
plângerea? 

- Nu. 

- Chambers, ascultă-mă bine. Nu a fost niciun accident fiindcă 
maşina a căzut cu o secundă mai devreme. Avea de ales între ea 
şi tine şi nu voia să scapi. 

- Domnule procuror, lăsaţi-mă în pace! Habar n-am despre ce 
tot vorbiţi acolo! 

- Măi băiete, vinovatul nu poate fi decât o singură persoană: 

ori ea, ori tu. Aşa că dacă nu ai nimic a face cu povestea asta, ar 
fi mai bine să semnezi plângerea. Fiindcă, dacă nu ai s-o faci, 
atunci situaţia este clară. Şi pentru juriu va fi clară. Şi pentru 
judecător va fi clară. La fel de clară o să fie şi pentru ăla care 
deschide trapa condamnaților la spânzurătoare. 

Procuroul Sackett m-a privit o vreme, apoi a ieşit dar s-a 
întors însoţit de un individ. Asta s-a aşezat la masă şi a 
completat ceva cu pixul într-un formular. Sackett mi-a întins 
formularul. 

- Chambers, semnează aici. 

Am semnat. Mâna îmi tremura groaznic şi pe formular căzură 
câteva picături de transpiraţie, aşa că individul ăla a trebuie să le 
şteargă cu mâneca. 

Capitolul 10 


După ce Sackett a plecat, poliţaiul s-a întors şi mi-a propus să 
jucăm o partidă de cărţi. Am jucat câteva mâini dar nu mă 
puteam concentra. l-am spus că chestia asta, să împart cărţile 
doar cu o singură mână, mă cam stresează, aşa că am renunţat 
la joc. 

- Te-a cam înfundat, ia zi! 

- Mda, un pic. 

- E dat dracului, ce mai. Pe toţi îi înfundă. Ai zice că e un 
predicator, plin de dragoste pentru oameni, dar, când colo, are o 
inimă de piatră. 

- Corect, de piatră, aşa este. 

- Un singur individ i-a tras clapa. 

- Serios? 

- Dacă-ţi spun! Unu’, Katz. Ai auzit de el? 

- De Katz? Bineînţeles că am auzit! 

- E prietenul meu. 

- Zău? In cazul ăsta, ai un super prieten. 

- Cred şi eu! Ştii, în ceea ce te priveşte, deocamdată nu ai 
avocat. Nu ai fost dat în judecată, aşa că n-ai de ce să chemi un 
avocat. Te pot ţine aici patruzeci şi opt de ore, fără să iei 
legătura cu nimeni, sau cum zic ei, incommunicado. Dacă apare 
Sackett pe aici, aş putea să-l las pe Katz să te vadă, te-ai prins? 

- Adică, îţi pică şi ţie ceva din onorariu, nu? Asta vrei să spui? 

- Vreau să spun că mă pot baza pe Katz ăsta. Dacă nu m-ar 
atinge şi pe mine cu ceva din onorariul lui, atunci nu ar fi prieten 
adevărat, este? Ascultă-mă pe mine, e un tip de milioane. Şi este 
singurul din oraş care poate fi naşul lui Sackett. 

- OK, amice. Atunci, cu cât apare mai repede Katz ăsta al tău, 
cu atât mai bine. 

- OK, mă întorc imediat. 

Poliţaiul a lipsit o vreme şi, după ce s-a întors, mi-a făcut cu 
ochiul. Şi, bineînţeles, numaidecât s-a auzit o bătaie în uşă, după 
care a intrat Katz. Individul era scund, de vreo patruzeci de ani, 
cu o faţă ca de pergament şi cu mustață neagră. Cum a intrat, a 
şi scos o pungă de tutun marca Bull Durham şi un pachet cenuşiu 
de foiţe de ţigară. A răsucit tutunul în foiţa de hârtie şi când a 
aprins-o, ţigara a ars pe jumătate. Dar nici nu i-a păsat. O ţinea 

atârnându-i în colţul gurii, că nici nu m-am prins dacă ardea sau 
nu, sau dacă era treaz sau moţăia. Tipul sătea pe scaun cu ochii 
întredeschişi, cu piciorul drept prăvălit peste braţul scaunului şi 
cu pălăria pe ceafă. Atâta tot. Te puteai gândi că, pentru cineva 
în situaţia mea, spectacolul ăsta la care asistam era lamentabil, 
dar nu era aşa. 

Poate că într-adevăr moţăia dar, chiar şi aşa, tot părea că ştie 
mai multe decât o grămadă de indivizi treji. Am simţit cum mi se 
pune un nod în gât. Mi se părea că din ceruri coboară o caleaşcă 
şi că avea să mă ia cu ea. 

Poliţaiul l-a urmărit atent cum îşi răsucise ţigara, de parcă ar 
fi fost cine ştie ce acrobat care executa un triplu salt mortal. Nu 
prea avea de gând să se care, dar n-a avut de ales. După cea 
ieşit, Katz mi-a făcut un semn din cap să-i dau drumul. 

Am început să-i povestesc despre accidentul pe care l-am 
avut şi cum Sackett făcea tot posibilul să dovedească una şi 
bună, că îl omorâsem pe grecotei pentru asigurarea lui de viaţă. 
Şi i-am mai spus cum Sackett mă silise să semnez plângerea prin 
care declaram cum Cora încercase să mă omoare şi pe mine. 

Katz a ascultat atent şi după ce am terminat, n-a zis nimic. A 
rămas aşa, tăcut, o bună bucată de timp, după care s-a sculat de 
pe scaun. 

- Te-a cam înfundat. 

- N-ar fi trebuit să semnez plângerea aia. N-o cred pe Cora 
capabilă de o porcărie ca asta. Sackett m-a tras pe sfoară, ce 
mai. Acum, nici nu ştiu în ce belea oi fi intrat. 

- Mda, n-ar fi trebuit să semnezi plângerea aia. 

- Domnule Katz, vă rog, aţi putea să-mi faceţi un serviciu? Să 
vă duceţi la ea şi să-i spuneţi că... 

- Mda, o s-o văd. Dar de spus, o să-i spun numai ce trebuie. 
lar de rest o să mă ocup eu. Vorbesc serios când spun că o să mă 
ocup. Ai înţeles? 

- Da domnule, am înţeles. 

- O să fiu cu dumneata când o să te acuze. Sau, mă rog, dacă 
nu o să fiu eu, o să fie cineva din partea mea. Şi, fiindcă Sackett 
te-a pus să semnezi plângerea aia, adică ţi-a smuls declaraţia 
aia, nu ştiu, s-ar putea să nu vă pot apăra pe amândoi. Oricum, o 
să aranjez eu lucrurile. Şi, repet, orice o să fac, înseamnă că mă 
ocup de cazul tău. 

- Domnule Katz, faceţi orice credeţi dumneavoastră. 

- Bine, pe curând. 

Tot în noaptea aia m-au întins din nou pe targă şi m-au cărat 
în sala tribunalului ca să mă acuze. Nu era un tribunal adevărat, 
ci doar o judecătorie de pace. Nu exista nici boxă a acuzaților, 
nici boxă a martorilor, nimic din toate astea. Judecătorul şedea la 
un birou lung cât toată încăperea, pe un fel de podium. în 
spatele lui erau câţiva poliţai, iar cine venise cu vreo plângere, 
ridica bărbia peste marginea biroului şi vorbea. Sala era ticsită 
de lume. Cum am apărut, blitzurile fotografilor au început să 
fulgere şi, după rumoarea din sală, îţi puteai da seama că se 
întâmplă ceva. Eram întins pe targă, aşa că nu puteam vedea 
mare lucru dar am reuşit s-o văd pe Cora. Era la bara din faţă 
împreună cu Katz şi Sackett şi vorbea cu nişte indivizi de lângă 
ea, cu serviete în mâini. Am mai văzut câţiva poliţai şi pe 
martorii de la ancheta postmortem. 

M-au aşezat în faţa biroului pe câteva mese puse una lângă 
alta şi nici nu au terminat să întindă păturile peste mine, că au şi 
terminat cazul unei chinezoaice. Un poliţai a început să bată în 
birou să se facă linişte. Intre timp, un bărbat tânăr s-a aplecat 
deasupra mea, s-a recomandat spunându-mi că se numeşte 
White şi că este din partea lui Katz, care i-a cerut să mă 
reprezinte. Am dat din cap în semn că eram de acord dar el o 
ținea mereu că-l trimisese domnul Katz. Poliţaiul s-a enervat şi a 
început să bată şi mai tare în birou. 

- Cora Papadakis. 

Cora s-a ridicat şi s-a dus la bară însoţită de Katz. Când a 
trecut pe lângă mine, aproape că m-a atins. Şi am avut acelaşi 
sentiment ciudat care mă înnebunise dintotdeana când i-am 
simţit mirosul, numai că, de data asta, mirosul ei era amestecat 
cu cel al tribunalului. Cora arăta ceva mai bine decât ieri. Işi 
pusese o altă bluză care îi venea bine, taiorul îi fusese curăţat şi 
călcat, pantofii făcuţi iar ochiul se dezumflase, deşi încă mai era 
vânăt. Cei care o însoţiseră se aşezară într-un rând în faţa 
biroului, iar poliţaiul le-a spus să ridice mâna dreaptă şi a început 
să mârâie ceva despre adevăr, întreg adevărul şi numai 
adevărul. Pe la mijlocul discursului s-a oprit brusc şi s-a uitat la 
mine, să vadă dacă ridicasem şi eu mâna dreaptă. N-o ridicasem. 

M-am căznit şi am împins-o în sus, după care poliţaiul a 
reînceput să mârâie. După ce s-a oprit, am mârâit cu toţii ceva. 

Judecătorul şi-a pus ochelarii pe nas şi a anunţat-o pe Cora că 
este acuzată de uciderea lui Nick Papadakis şi de tentativă de 

asasinare împotriva lui Frank Chambers şi că, dacă dorea, putea 
să dea o declaraţie, numai că orice declaraţie putea fi folosită 
împotriva ei, că avea dreptul să fie reprezentată de un avocat, că 
avea opt zile la dispoziţie să-şi recunoască sau nu vinovăția şi că 
în perioada asta de opt zile tribunalul era dispus să-i asculte 
oricând declarația. Judecătorul  pălăvrăgise ca o moară 
hodorogită, încât chiar mai înainte de a fi terminat de vorbit, 
lumea începu să tuşească. 

Apoi s-a sculat Sackett din scaunul lui şi a spus ce avea de 
gând să dovedească. Cam tot lucrurile alea pe care mi le 
spusese de dimineaţă, numai că, de data asta, le-a povestit pe 
un ton cumplit de solemn. După ce a terminat, a început să 
cheme martorii. Mai întâi pe doctorul ambulanţei care a declarat 
când a murit grecoteiul şi în ce loc anume. Apoi au urmat 
doctorul închisorii, medicul care efectuase autopsia, secretarul 
procurorului care a constatat autenticitatea declaraţiilor date în 
scris la ancheta postmortem şi pe care le-a înmânat 
judecătorului şi, în fine, pe alţi câţiva indivizi care nu mai ştiu ce 
au spus. 

După ce au terminat cu toţii, toată adunătura aia nu dovedise 
nimic altceva decât că grecoteiul murise şi nu am prea dat multă 
atenţie chestiei ăsteia. Katz nu a întrebat pe nimeni nimic. De 
fiecare dată când judecătorul se uita la el, Katz facea un gest cu 
mâna de parcă ar fi vrut să spună că nu e nimic interesant, iar 
martorul era lăsat să plece. 

După ce au stabilit, aşa cum doreau, că grecoteiul era mort 
de-a binelea, Sackett a făcut un rezumat al întregii poveşti, ba a 
mai adăugat şi alte detalii semnificative. A chemat la bară un 
individ care a declarat că reprezintă Societatea Americană de 
Asigurări împotriva Accidentelor Pacific States şi a afirmat că 
grecoteiul încheiase o poliţă de asigurări chiar cu cinci zile 
înainte de a muri. Tipul a spus ce valoare avea asigurarea şi că, 
dacă se îmbolnăvea, grecoteiul urma să primească douăzeci şi 
cinci de dolari pe săptămână timp de cincizeci şi două de 
săptămâni; şi tot aceiaşi bani dacă era rănit într-un accident şi 
devenea invalid încât să nu mai poată munci; cinci mii de dolari 
dacă şi-ar fi pierdut o mână sau un picior într-un accident, zece 
mii de dolari dacă şi-ar fi pierdut ambele membre. Soţia lui urma 
să primească zece mii de dolari dacă el murea într-un accident şi 
douăzeci de mii de dolari dacă accidentul ar fi fost de cale ferată. 

Când a ajuns la cifrele astea, a început să dea impresia că-şi 

face reclamă la asigurările oferite, aşa că judecătorul a ridicat 
mâna să-l întrerupă: 

- Am primit toate asigurările de care aveam nevoie, a spus el. 

Toată lumea a râs de poanta judecătorului. Chiar şi eu. Nu vă 
daţi seama ce haios a fost. 

Sackett a mai pus câteva întrebări, după care judecătorul s-a 
întors spre Katz. Acesta a stat niţel pe gânduri, după care s-a 
adresat agentului de asigurări, vorbind rar, de parcă avea de 
gând ca fiecare cuvinţel de-al său să fie înţeles limpede. 

- Sunteţi parte interesată în afacerea asta? 

- Domnule Katz, într-un anume sens, da. 

- Doriţi să evitaţi ca firma dumneavoastră să plătească 
despăgubirea pentru că s-a comis o crimă, nu? 

- Desigur. 

- Credeţi că într-adevăr a avut loc o crimă, că femeia aceasta 
şi-a ucis soţul ca să primească despăgubirea de asigurare şi că a 
încercat să-l ucidă şi pe dânsul, sau credeţi că i-a periclitat într- 
adins viaţa în ideea de a-i provoca moartea, în acelaşi scop, de a 
obţine despăgubirea de asigurare? 

Agentul de asigurări a schiţat un zâmbet, s-a gândit niţel de 
parcă ar fi intenţionat să răspundă la fel de amabil precum 
fusese întrebat şi să redea şi el totul limpede. 

- Domnule Katz, înainte să răspund la întrebarea 
dumneavoastră, trebuie să vă declar că în activitatea mea, am 
investigat mii de asemenea cazuri cu care mă confrunt zilnic. Şi 
sunt convins că posed o experienţă care nu se întâlneşte la tot 
pasul pentru felul ăsta de investigaţii. In concluzie, vreau să vă 
spun că, până acum, în bogata mea activitate desfăşurată în 
compania pe care o reprezint, nu am întâlnit încă niciun caz mai 
clar decât ăsta. Domnule Katz, nu numai că bănuiesc că la mijloc 
este o crimă, ci o şi ştiu. Aproape sigur. 

- OK, de ajuns! Domnule judecător, îmi declar clienta vinovată 
de ambele acuzaţii care i s-au adus. 

Agitaţia care s-a iscat imediat putea fi întrecută doar de 
explozia unei bombe în sala tribunalului. Ziariştii au ieşit în 
trombă, iar fotoreporterii s-au repezit la bară să facă fotografii. S- 
au lovit unii de alţii, s-a produs o îmbulzeală, încât judecătorul s- 
a enervat şi a început să bată cu ciocănelul în masă ca să se facă 
linişte. Sackett arăta de parcă tocmai fusese împuşcat. În sală 
domnea o rumoare surdă, din aia pe care o auzi când îţi lipeşti 
urechea de o scoică de mare. Am încercat să-i zăresc chipul 

Corei, dar nu am reuşit să-i văd decât colţul gurii. Îi tremura 
mereu, ca şi cum cineva îi înfigea un ac în buze din secundă în 
secundă. 

Apoi îmi amintesc cum infirmierii m-au ridicat cu targă cu tot 
şi am mers după tânărul ăla, White, afară din tribunal. M-au dus 
în goana mare prin mai multe săli până s-au oprit într-o cameră 
în care se aflau trei sau patru poliţai. White a pomenit ceva 
despre Katz şi poliţaii s-au cărat imediat. Infirmierii m-au aşezat 
pe un birou, după care s-au cărat şi ei. White s-a plimbat niţel 
prin cameră, după care a deschis uşa. Şi-a făcut apariţia Cora, 
însoţită de o paznică. Apoi şi paznica şi White au ieşit, au închis 
uşa după ei şi am rămas singur cu Cora. M-am gândit la ce să-i 
spun, dar nu mi-a venit nimic în minte. Cora se fâţâia de colo- 
colo, fără să mă privească. Buzele încă îi tremurau. Eu înghiţeam 
mereu în sec şi după câtva timp mi-a venit o idee. 

- Cora, ne-au fraierit. 

N-a zis nimic. A continuat să se fâţâie prin cameră. 

- Cora, Katz ăsta e doar un spion de-al poliţailor. Mi l-a trimis 
pe cap un poliţai. Am crezut că e în stare să ne scape dar, ce 
mai, ne-a fraierit. 

- Ba nu, nu ne-a fraierit. 

- Ba da, am fost fraieriţi. Şi trebuia să mă prind la figura asta 
încă de când a încercat poliţaiul ăla să mi-l bage pe gât pe Katz. 
Nu m-am prins de figură. Am crezut că e de partea mea. 

- Eu am fost fraierită, nu tu. 

- Ba şi eu. M-a fraierit şi pe mine. 

- Acum am priceput ce s-a întâmplat. M-am prins de ce a 
trebuit să conduc eu maşina. M-am prins şi la chestia aia de data 
trecută, când tot eu a trebuit să conduc şi nu tu. Oh, ba da! M- 
am îndrăgostit de tine fiindcă erai deştept. Şi acum, uite că 
descopăr că eşti şmecher. Nu-i caraghios? Te îndrăgosteşti de un 
tip fiindcă este deştept şi când colo, descoperi că este şmecher. 

- Cora, ce dracu' vrei să spui? 

- Ai zis fraieriţi? Pardon, fraierită, ăsta este termenul! Cred şi 
eu că am fost fraierită! Tu şi avocatul ăla! Voi doi aţi pus la cale 
totul! Aţi aranjat lucrurile la fix ca să iasă că am încercat să te 
ucid şi pe tine. Ca să iasă că eşti curat şi că n-ai treabă cu 
accidentul. Apoi, m-aţi făcut să mă declar vinovată la tribunal Şi, 
în felul ăsta, să nu ai niciun amestec. Perfect! Cred că sunt o 
super tâmpită! Dar nu atât de tâmpită cum îţi închipui tu. Auzi, 
domnule Frank Chambers! Când o să ajung la proces, o să vezi 

dumneata cât ai fost de şmecher! Fiindcă nu-i bine să fii prea 
şmecher, ascultă-mă ce-ţi spun! 

Am încercat să discut cu ea, dar a fost inutil. S-a înfuriat iar 
când a ajuns să fie într-atât de furioasă încât să i se albească 
buzele pe sub ruj, uşa s-a deschis şi a apărut Katz. Aşa cum 
eram, întins pe targă, am încercat să mă reped la el. Dar n-am 
putut face nicio mişcare. Fusesem legat ca să nu mă pot mişca. 

- leşi afară, nenorocitule! Tu ai manevrat totul! Auzi, jigodie 
ce eşti, acum ştiu ce-ţi poate pielea! N-ai auzit ce ţi-am spus? 
Cară-te naibii afară! 

- Hei, Chambers, ce te-a apucat? Ce s-a întâmplat? 

Dacă-l auzeai, îţi venea să crezi că este un învăţător de la 
Şcoala de Duminică şi că vorbea cu un puştiulică plângăcios 
căruia i se furase guma de mestecat. 

- Ce s-a întâmplat? Doar mă ocup de cazul tău, nu? Ti-am 
spus-o, ce naiba! 

- Aşa este, numai că să te ferească Dumnezeu să pun 
vreodată laba pe tine! 

Katz şi-a întors privirea spre Cora de parcă nu pricepea nimic, 
iar ea l-ar fi putut ajuta să înţeleagă despre ce se întâmplă. Cora 
se apropie de el. 

- Individul ăsta de aici împreună cu dumneata, aţi pus la cale 
totul ca eu să apar vinovată şi el să iasă basma curată. Ei bine, 
află că individul ăsta este vârât până-n gât ca şi mine în 
povestea asta şi nu are nicio cale de scăpare. O să spun la 
proces totul. O să spun totul, chiar şi acum. 

Katz a privit-o şi a clătinat din cap, având întipărită pe figură 
cea mai ciudată expresie pe care o văzusem vreodată. 

- Ascultă, draga mea. Dacă aş fi în locul tău, n-aş face asta. 
Dacă mi-ai permite să mă ocup de... 

- Te-ai ocupat! i-o reteză Cora. Acum mă ocup eu! 

Katz s-a sculat de pe scaun, a ridicat din umeri cu un aer 
indiferent, după care a ieşit. Nici n-a apucat să iasă că în 
încăpere şi-a făcut apariţia un individ cu ceafa roşie şi labele 
mari, care căra cu el o maşină de scris portabilă. A aşezat 
maşina de scris pe un vraf de cărţi, s-a aşezat în faţa ei, s-a uita 
la Cora şi a spus: 

- Mi s-a spus că vreţi să daţi o declaraţie. 

Avea o voce stridentă iar când vorbea, parcă rânjea. 

- Aşa este. Vreau să dau o declaraţie, confirmă Cora. 

După care a început să vorbească alandala, rostind în acelaşi 

timp două sau chiar trei cuvinte. Pe cât de repede vorbea, pe 
atât de iute reuşea poliţaiul să bată la maşina de scris, răpăind 
ca o mitralieră. Cora a spus totul. A luat-o de la început, a 
povestit cum ne-am cunoscut, cum a început legătura dintre noi 
şi cum am încercat să-l curăţăm pe grecotei prima oară, fără însă 
să reuşim. 

Din când în când, uşa se mai deschidea şi prin crăpătura ei îşi 
băga capul un poliţai, dar cel din faţa maşinii de scris îi făcea 
semn să plece. 

- Imediat, domnule sergent, mai am câteva minute. 

- OK. 

După ce Cora termină, a declarat că habar n-avea de 
asigurare şi că nici vorbă să-l fi omorât pentru asigurare, ci doar 
ca să scăpăm de el. 

- Asta-i tot, încheie ea. 

Poliţaiul şi-a strâns hârtiile, iar Cora le-a semnat. 

- Vreţi să vă puneţi inițialele şi pe paginile astea? 

Cora se conformă. Poliţaiul a scos apoi un timbru fiscal, i-a 
cerut Corei să ridice mâna dreaptă, a lipit timbrul şi a semnat 
peste el. Apoi a vârât hârtiile în buzunar, a închis maşina de 
scris, a luat-o şi s-a cărat. 

Cora s-a dus la uşă şi a strigat spre paznic: 

- Gata, am terminat! 

Paznica a intrat şi a luat-o cu ea. Infirmierii au apărut şi ei şi 
m-au luat pe targa. Au mers iute, dar pe drum s-au amestecat cu 
nişte curioşi care se holbau la Cora aşteptând liftul, ca să urce la 
închisoare. Inchisoarea se afla la ultimul etaj al tribunalului. Când 
infirmierii au trecut printre curioşi, pătura care mă acoperea s-a 
desfăcut şi a căzut într-o parte, dezvelindu-mă. Ea a văzut-o, a 
ridicat pătura, m-a învelit bine, după care s-a îndepărtat iute. 

Capitolul 11 


M-au dus înapoi la spital. În locul poliţaiului care mă păzise 
până atunci, apăruse tipul care îmi luase mărturia. S-a întins pe 
patul de alături. Am încercat să adorm şi până la urmă am reuşit. 
Am visat-o pe Cora cum mă privea. Tot încercam să-i spun ceva 
dar nu reuşeam. Apoi, ea cobora iar eu mă trezeam având în 
urechi trosnitura aia cumplită pe care o auzisem în clipa în care îl 
pocnisem pe grecotei în cap. Apoi adormeam din nou şi visam că 
mă prăbuşesc. După care iar mă trezeam, ţinându-mă de gât şi 
având în urechi aceeaşi trosnitură îngrozitoare. La un moment 
dat, m-am trezit urlând. Individul s-a întors pe un cot spre mine: 

- Hei! 

- Ce-i? 

- Ce s-a întâmplat de ai urlat? 

- Nimic, ce să se întâmple. Am visat urât. 

- OK. 

Nu m-a lăsat nicio clipă singur. Dimineaţă a cerut paznicilor 
de afară să-i aducă un lighean cu apă, după care a scos din 
buzunar o maşină de bărbierit şi s-a bărbierit. Apoi s-a spălat. 
Ne-au adus micul dejun şi a mâncat. N-am scos nicio vorbă, nici 
eu şi nici el. 

Apoi, mi-au adus un ziar în care era descrisă toată povestea. 
Pe prima pagină era poza Corei şi una mai mică de-a mea, întins 
pe targă sub poza ei. Cora era numită Criminala cu sticla. 
Spuneau cum se declarase vinovată la anchetă şi cum avea să 
primească astăzi sentinţa. Pe una dintre paginile interioare era 
publicat un reportaj în care se afirma că povestea asta avea să 
bată recordurile, pentru viteza cu care a fost rezolvată. Apoi mai 
era un reportaj despre un predicator care declarase că, dacă 
toate cazurile erau rezolvate la fel de repede, prevenirea 
crimelor putea fi mai eficace decât dacă s-ar fi votat o sută de 
legi. Am răsfoit ziarul să descopăr ceva despre mărturia ei, dar 
nu se pomenea nimic despre aşa ceva. 

Pe la douăsprezece a apărut un doctor tinerel care a început 
să mă frecţioneze pe spate cu alcool, smulgându-mi câteva fâşii 
de leucoplast. În mod normal ar fi trebuit să le înmoaie mai întâi 
cu apă şi săpun, dar individul mi le smulgea pur şi simplu. 
Chestia asta m-a durut îngrozitor. După ce a smuls de pe mineo 

parte din leucoplastul cu care eram legat, am simţit că mă 
puteam mişca. Mi-a lăsat restul de leucoplast la loc şi o soră 
medicală mi-a adus hainele. M-am îmbrăcat. Au apărut şi 
infirmierii care m-au sprijinit până la lift, după care m-au condus 
afară. In faţa spitalului mă aştepta o maşină cu şofer la volan. 
Individul care rămăsese toată noaptea cu mine a intrat şi el în 
maşină. Am mers vreo două străzi. După ce maşina a oprit, 
individul m-a ajutat să mă dau jos. Am intrat într-o clădire şi am 
urcat scările până am ajuns într-un birou. Katz m-a întâmpinat cu 
mâna întinsă spre mine şi cu un rânjet lăbărţat pe mutră. 

- Gata, s-a terminat. 

- Grozav. Când o s-o spânzure? 

- N-o s-o spânzure. l-au dat drumul din închisoare. E liberă. 
Liberă ca pasărea cerului. O să vină aici cât de curând, după ce 
se mai aranjează câteva lucruri pe la tribunal. Intră. O să-ţi spun 
totul. 

Katz m-a condus în biroul său şi a închis uşa. Şi-a răsucit o 
ţigară, a fumat-o pe jumătate lipită de buze, şi numai după aia a 
început să vorbească. Abia l-am recunoscut. Era aproape de 
necrezut ca un individ, care cu o zi înainte arătase atât de 
adormit, să fie aşa de agitat cum era în clipele alea. 

- Chambers, cazul ăsta este cel mai formidabil din toată 
cariera mea. L-am preluat şi l-am rezolvat într-o zi, şi totuşi, 
ascultă-mă pe mine, n-am mai întâlnit altul la fel. Meciul ăla de 
box, dintre Dempsey şi Firpo n-a ţinut nici două reprize, nu? Aşa 
că nu contează cât ţine meciul, ci ce faci pe ring. Cazul noştru 
nici măcar n-a fost o luptă adevărată. A fost ca o partidă de cărţi, 
în care fiecare dintre jucători a primit nişte cărţi formidabile. 
inţelege chestia asta, dacă eşti în stare. Tu ce crezi, un jucător 
de cărţi trebuie să fie al naibii de bun ca să câştige cu cărţi atât 
de proaste, nu? Aiurea! Zilnic primesc cărţi proaste. Insă alta-i 
treaba când toţi jucătorii au mână bună, când toţi au primit cărţi 
câştigătoare şi ştiu cum să le joace cum trebuie. Atunci să te uiţi 
la mine! Oh, Chambers, să ştii că atunci când m-ai angajat 
pentru cazul ăsta, mi-ai făcut un mare serviciu. Cât o să mai 
trăiesc, n-o să mai întâlnesc altul ca el! 

- Dar încă nu mi-aţi spus nimic. 

- Ai răbdare, o să-ţi spun. Insă dacă n-o să-ţi explic cum au 
fost date cărţile, n-o să pricepi cum s-a jucat partida asta. Aşa, 
mai întâi, ai fost tu şi femeia aia. Fiecare dintre voi aveaţi o 
mână perfectă, nu de alta, dar a fost o crimă perfectă. 

Chambers, cred că nici nu-ţi dai seama cât de perfectă a fost 
crima asta. Toate aiurelile alea cu care a încercat să te sperie 
Sackett, că atunci când maşina s-a răsturnat ea nu era înăuntru, 
că avea poşeta la ea şi alte prostii de-astea, n-au făcut două 
parale. Ce naiba, doar o maşină se poate balansa şi pe urmă se 
răstoarnă, nu? Şi înainte să sară dintr-o maşină, o femeie îşi 
poate lua poşeta, nu? Chestia asta nu dovedeşte că a fost o 
crimă, ci doar o purtare tipică de femeie. 

- Cum aţi aflat toate astea? 

- De la Sackett. Aseară am luat masa cu el şi şi-a deşertat 
sacul. Fraierului de el, i se făcuse milă de mine. Ştii, eu şi Sackett 
suntem duşmani. Dar cei mai prietenoşi duşmani care au existat 
vreodată. Şi-ar vinde şi sufletul să mă înfunde, dar şi eu aş face 
acelaşi lucru. Ştii, am pariat! Pe o sută de dolari! Credea că mă 
fraiereşte, fiindcă avea cazul perfect pus la punct, aşa că nu-i 
mai rămânea decât să-şi joace cărţile alea grozave, după care 
să-l lase pe călău să-şi facă meseria. 

Era o situaţie haioasă. Doi indivizi pariaseră o sută de dolari 
pe ce o să ne facă mie şi Corei călăul. Insă doream să aflu totul. 

- Dacă eu şi Cora aveam o mână perfectă, atunci cum şi-a 
jucat Sackett mâna lui? 

- Ai răbdare, o să vezi imediat. Voi doi aţi avut o mână 
perfectă, numai că Sackett ştia că niciun bărbat sau femeie nu-şi 
poate juca bine cărţile dacă procurorul nu şi le joacă şi el bine pe 
ale lui. Ştia că trebuie să vă întărâte pe unul împotriva celuilalt şi 
povestea era ca şi lămurită. Asta în primul rând. După care nici 
măcar nu mai trebuia să se agite. Fiindcă are la îndemână o 
societate de asigurări care se agită pentru el, aşa că nici nu mai 
trebuia să ridice vreun deget. De-asta i-a plăcut lui Sackett atât 
de mult cazul. N-avea decât să-şi joace cărţile normal şi punea 
laba pe tot potul. Aşa că, ce face Sackett? ţi bagă spaima-n oase 
cu tot materialul pe care l-a dezgropat pentru el societatea de 
asigurări şi te convinge să semnezi o plângere împotriva Corei. 
Şi-a jucat cel mai valoros atu al său, ăla despre cât de rău ai fost 
rănit, cu care ţi-a tăiat asul. Dacă ai fost rănit atât de rău, 
înseamnă că a fost un accident şi uite că, totuşi, Sackett s-a 
folosit de chestia asta ca să te convingă să semnezi o plângere 
împotriva Corei. Şi tu ai semnat-o, fiindcă te-ai temut că dacă n-o 
s-o semnezi cumva, atunci Sackett o să fie pe deplin convins că 
tu ai comis crima. 

- Mda, am fost laş, ce mai. 

- Da, într-o crimă te bazezi pe laşitate şi nimeni nu se 
bazează mai bine pe asta decât Sackett. Te-a adus acolo unde 
avea de gând să te aducă. Perfect. Avea să te forţeze să depui 
mărturie împotriva Corei şi, din momentul în care ai făcut-o, 
nimic din lume n-ar mai fi putut-o împiedica să nu te trădeze. 
Deci, aşa ștăteau lucrurile când am luat masa cu Sackett. Mă 
fraiereşte. li este milă de mine. Punem pariu pe o sută de dolari. 
Şi eu stau cu el la masă şi ştiu că am în mână nişte cărţi cu care 
îl pot bate, cu condiţia să le joc ca lumea. OK, Chambers. la uită- 
te la cărţile mele. Ce vezi? 

- Nu mare scofală. 

- Totuşi, ce vezi? 

- Să fiu sincer, nu văd nimic. 

- Ha, ha, nici Sackett n-a văzut. Dar fii atent acum. După ce 
am plecat ieri de la tine, m-am dus s-o văd pe Cora, care mi-a 
dat autorizarea să deschid seiful lui Papadakis de la bancă. Şi 
acolo am găsit ce mă aşteptam să găsesc. In seif mai erau şi alte 
polite de asigurări, aşa că m-am dus să vorbesc cu agentul de 
asigurări care le-a încheiat. Fii atent ce am aflat. Asigurarea asta 
împotriva accidentelor nu avea nici în clin nici în mânecă cu 
accidentul pe care-l suferise Papadakis, cu câteva săptămâni mai 
înainte. Agentul de asigurări s-a dus să discute cu Papadakis 
despre faptul că polita de asigurare a maşinii acestuia aproape 
că expirase. Cora nu a fost de faţă. Cei doi s-au înţeles asupra 
asigurării maşinii, apoi împotriva incendiilor, a furtului, a 
accidentării maşinii şi clauze de-astea, obişnuite. La un moment 
dat, agentul de asigurări i-a spus lui Papadakis că asigurase 
maşina împotriva tuturor accidentelor posibile, dar nu se 
asigurase şi pe el împotriva rănirii. Şi l-a întrebat dacă nu cumva 
dorea să încheie şi o astfel de asigurare. Papadakis a devenit 
brusc interesat. Poate că şi datorită celuilalt accident, dar chiar şi 
aşa, agentul de asigurări n-a ştiut de el. Papadakis a semnat 
asigurarea pentru toate clauzele, a semnat cecul, i l-a dat 
agentului de asigurări şi a doua zi a primit prin poştă toate 
poliţele de asigurare. Ca să te prinzi ce s-a întâmplat de fapt, 
trebuie să ştii că un agent de asigurare lucrează pentru mai 
multe societăţi de asigurare, aşa că poliţele pe care le-a primit 
Papadakis nu aparţineau unei singure societăţi de asigurare, ci 
mai multor societăţi. Asta-i prima chestie pe care a uitat-o 
Sackett. Insă lucrul cel mai important de ţinut minte este că 
Papadakis nu avea numai noua asigurare, ci şi pe cele vechi. 

Care mai erau valabile încă o săptămână. 

OK, care va să zică, situaţia era următoarea cu asigurările 
astea: societatea de asigurări împotriva accidentelor Pacific 
States încheiase cu Papadakis o asigurare de zece mii de dolari 
în caz că acesta se accidenta. Societatea Garanty, din California, 
încheiase cu Papadakis o altă asigurare tot de zece mii de dolari, 
iar Rocky Mountain Fidelity una mai veche, tot de zece mii de 
dolari. Şi uite primul meu atu. Sackett avea de partea lui o 
societate de asigurări care lupta pentru el ca să-şi salveze cei 
zece mii de dolari, pe când eu aveam de partea mea două 
societăţi de asigurări care pentru douăzeci de mii de dolari, m-ar 
fi susţinut în orice clipă le-aş fi cerut ajutorul. Te-ai prins? Sackett 
a pus laba pe singurul mare atu pe care l-ai avut, nu? Ei bine, aşa 
am făcut şi eu. Ai fost rănit, nu? Sigur că da, ai fost rănit nasol. Ei 
bine, dacă Sackett reuşeşte s-o condamne pe Cora pentru crimă, 
iar tu o s-o dai în judecată pentru rănirea produsă în urma crimei 
ăsteia, atunci juriul o să-ţi acorde tot ce vei cere. lar cele două 
societăţi de asigurare o să fie nevoite să plătească până la 
ultimul cent poliţele contractate, dacă asta o să fie hotărârea 
judecătorească. 

- Mda, acum m-am prins. 

- Grozav, Chambers, grozav! Am descoperit atuul ăla din 
mânecă, pe care nici tu nu l-ai ştiut, nici Sackett. Şi nici 
compania de asigurări împotriva accidentelor Pacific States nu l-a 
descoperit, fiindcă erau prea ocupați să-i facă jocul lui Sackett şi 
erau atât de convinşi că el avea să câştige partida, că nici nu le-a 
mai trecut prin minte chestia asta. 

Katz a început să se plimbe prin încăpere, privindu-se într-o 
oglinjoară dintr-un colţ de fiecare dată ce trecea prin dreptul ei, 
după care a continuat: 

- OK. Prin urmare, aşa stăteau lucrurile, numai că trebuia să 
mai ştiu cum să fac mişcarea următoare. Şi asta repede, fiindcă 
Sackett şi-o făcuse pe-a lui, iar mărturia aia putea apărea în orice 
moment. Putea apărea chiar şi în ancheta preliminară, din clipa 
în care Cora ar fi aflat că ai depus plângere împotriva ei. Aşa că 
trebuia să acţionez rapid. Deci, ce am făcut? Am aşteptat ca 
agentul de asigurări de la Pacific States să depună mărturie, 
după care au consemnat în procesul verbal că era absolut 
convins de faptul că se comisese o crimă. Asta numai pentru 
cazul în care aş fi solicitat ulterior o acţiune de arest împotriva 
lui. După care, am declarat brusc că este vinovată. Şi cu asta, 

ancheta preliminară a luat sfârşit şi pentru noaptea aia l-am 
blocat pe Sackett. Apoi am dus-o val-vârtej într-o cameră unde 
am cerut să fim lăsaţi singuri o jumătate de oră, mai înainte să 
fie închisă şi te-am trimis pe tine la ea. Mi-au trebuit numai cinci 
minute. Când am dus-o acolo, era gata să mărturisească totul. Şi 
la urmă l-am expediat şi pe Kennedy înăuntru. 

- Kennedy, poliţaiul care a stat cu mine noaptea trecută? 

- A fost odată poliţai, dar acum nu mai este. Este omul meu 
de legătură. Cora era convinsă că vorbea cu un poliţai, dar de 
fapt vorbea cu unu' fals. Figura a ţinut. După ce a declarat tot ce 
avea pe suflet, a rămas liniştită. Până azi, însă a fost de ajuns. 
Mişcarea următoare te privea pe tine. Trebuia să te informez. 
Impotriva ta nu exista nicio acuzaţie, aşa că nu te mai aflai sub 
stare de arest, chiar dacă tu credeai asta. Din momentul în care 
te-ai prins despre ce este vorba, am fost convins că nu te mai 
putea reţine nimic, nici leucoplastul, nici durerea de spate şi nici 
vreun infirmier de spital. Aşa că, după ce Kennedy a terminat cu 
ea, l-am trimis să stea cu ochii pe tine. Mişcarea următoare a fost 
o întâlnire scurtă pe la miezul nopţii cu reprezentanţii societăţii 
de asigurare Pacific States, Garanty din California şi Rocky 
Mountain Fidelity. Şi de îndată ce le-am spus cum stau lucrurile, 
au şi căzut de acord să aranjeze afacerea. 

- Să aranjeze situaţia, adică ce vreţi să spuneţi prin asta? 

- Mai întâi, le-am citit legea. Adică articolul cu privire la 
oaspeţi, paragraful 1413/4 din legea californiană referitoare la 
accidentele de maşină. Paragraful ăsta prevede că, dacă un 
călător dintr-o maşină este rănit în urma unui accident, nu are 
niciun drept la vreo despăgubire, în afară de cazul în care rănirea 
lui se datorează stării de beţie a şoferului sau modului acestuia 
rău intenţionat de a conduce maşina. Deci, în aceste situaţii, 
poate revendica primirea unor despăgubiri. Te-ai prins care-i 
situaţia? Tu erai călător în maşină, iar eu am declarat-o pe Cora 
vinovată de crimă şi de încercare de ucidere. Aşa că sunt 
suficiente dovezi care să demonstreze un mod de purtare rău 
intenţionat, nu, ce zici? Şi îţi dai seama că nu aveau cum să fie 
siguri că tu nu erai deloc vârât în povestea asta. Poate că eaa 
fost singura criminală. Aşa că cele două societăţi de asigurare 
care se aşteptau să le ceri despăgubiri, au dat fiecare câte cinci 
mii de dolari ca să plătească asigurarea de la Pacific States, iar la 
rândul ei, Pacific States a fost de acord să plătească şi să închidă 
ochii asupra povestei ăsteia. Toată discuţia n-a durat mai mult 

de o jumătate de oră. 

Katz s-a oprit din vorbit şi a rânjit, satisfăcut de sine. 

- Incă mă mai gândesc la asta. Să fi văzut ce mutră a făcut 
Sackett când reprezentantul societăţii Pacific States a venit azi la 
bară şi a declarat că ancheta l-a convins că nu s-a comis nicio 
crimă şi că societatea lui este dispusă să plătească despăgubirea 
integral. Chambers, îţi dai tu seama ce a simţit Sackett în clipele 
alea? Să boxezi cu cineva, să te prefaci că ai deschis garda şi, 
brusc, să-ţi loveşti adversarul drept în bărbie! Phii, nu există altă 
satisfacţie mai mare în viaţă! 

- Mda. Numai că încă nu pricep. De ce a depus din nou 
mărturie individul ăsta? 

- Cora aştepta pronunţarea sentinţei. După ce a declarat că 
pledează vinovată, tribunalul a audiat, ca de obicei, unele 
mărturii, ca să-şi da seama de natura cazului. Şi pentru ca să se 
stabilească sentinţa, Sackett a început să urle şi să ceară 
condamnarea. Condamnarea la moarte. Sackett ăsta e însetat de 
sânge, nu alta. De-asta am chef să-l combat. Este convins că 
spânzurătoarea rezolvă lucrurile. Nu poţi să ştii niciodată ce o să 
se întâmple dacă lupţi împoriva lui Sackett. Aşa că l-a adus iar la 
bară pe agentul de asigurări. Numai că, de data asta, după 
discuţia avută noaptea trecută, în loc să fie o javră în slujba lui, a 
fost o javră în slujba mea. Numai că Sackett habar n-avea de 
asta. A urlat cât a putut când şi-a dat seama. Numai că era prea 
târziu. Dacă o societate de asigurări nu o consideră pe Cora 
vinovată, atunci cum s-o considere vreun juriu, nu? Nu mai există 
nicio şansă în lumea asta ca să fie condamnată. Atunci l-am dat 
gata pe Sackett. M-am ridicat şi mi-am ţinut pledoaria în faţa 
juriului. Aşa, pe îndelete. Am spus cum clienta mea a protestat 
de la bun început împotriva acuzaţiei de a fi vinovată. Am 
declarat că n-am crezut-o. Am declarat că am ştiut despre 
existenţa unor dovezi pe care le consideram zdrobitoare 
împotriva ei, dovezi suficiente ca ea să fie condamnată de 
oricare jurat. Şi am mai spus că îmi închipuisem că acţionam în 
interesul ei când mă hotărâsem s-o declar vinovată şi s-o las la 
judecata juriului. In lumina mărturisirii abia făcute, nu-mi 
rămânea decât să retrag declaraţia de vinovăţie şi să las cazul să 
continue. Sackett n-a avut ce face, deoarece mă aflam încă în 
intervalul celor opt zile în care puteam s-o declar sau nu 
vinovată. Sackett şi-a dat seama că pierduse partida. A consimţit 
la acuzaţia de omucidere, tribunalul i-a ascultat şi pe ceilalţi 

martori, a condamnat-o pe Cora la şase luni, a suspendat şedinţa 
şi aproape că şi-a cerut scuze. Am zdrobit acuzaţia de crimă. 
Asta a fost cheia întregului caz şi noi eram cât pe ce să uităm de 
ea. 

S-a auzit o bătaie în uşă. Kennedy a intrat cu Cora, a pus 
câteva hârtii în faţa lui Katz şi a ieşit. 

- Uite, Chambers. Vrei să le semnezi? Prin asta renunţi la 
orice pretenţie de despăgubire ca urmare a rănilor pe care le-ai 
suferit. Fiindcă au fost atât de amabili, cu asta se aleg. 

Am semnat. 

- Cora, vrei să te conduc acasă? 

- Da. 

- OK. Acum, mai staţi o clipă amândoi. Nu vă grăbiţi. Mai 
trebuie să punem la punct un fleac. Adică, ăia zece mii de dolari 
pe care îi primiţi fiindcă l-aţi curăţat pe grec. 

Cora s-a uitat la mine şi eu la ea. Katz a rămas cu privirea la 
cec. 

- Vedeţi, n-ar fi fost o mână de cărţi perfectă dacă la mijloc n- 
ar fi fost şi nişte bani pentru mine. Am uitat să vă spun asta. 
Da... mda... ei bine, n-am să fiu prea lacom. De obicei iau totul, 
dar de data asta o să mă mulţumesc doar cu jumătate. Doamnă 
Papadakis, vreţi să-mi iscăliţi cecul ăsta de cinci mii de dolari? Pe 
urmă, mă duc eu la bancă cu el. Uitaţi, aici. 

Cora s-a aşezat, a luat pixul pe care i-l întinsese Katz şi a 
început să scrie. La un moment dat s-a oprit, de parcă nu ar fi 
înţeles ce se întâmplă. Dintr-o dată, Katz s-a aplecat peste ea, a 
luat cecul şi l-a rupt. 

- Dă-l dracului de cec! O dată în viaţă, merită! Uite, puteţi să 
păstraţi totul. Nu-mi pasă de ăia zece mii de dolari. Am şi eu 
zece mii de dolari. 

Şi-a scos portvizitul din buzunar, l-a deschis, a luat din el o 
bucată de hârtie şi ne-a arătat-o. Era cecul lui Sackett, de o sută 
de dolari. 

- Credeţi că o să-l încasez? Nu, nici pomeneală! O să-l pun în 
ramă! Şi o să-l atârn chiar acolo, deasupra biroului! 

Capitolul 12 


Am ieşit din biroul lui Katz, am luat un taxi fiindcă eram 
zdruncinat rău şi, mai întâi, ne-am dus la o bancă unde am depus 
cecul, după care la o florărie, de unde am cumpărat două 
buchete mari şi apoi la înmormântarea grecoteiului. Ni se părea 
amândurora caraghios că murise abia de două zile şi îl şi 
înmormântau. Slujba religioasă se ţinea la o bisericuţă greacă, 
unde se adunaseră o grămadă de indivizi, o parte din ei, greci pe 
care îi mai văzusem din când în când pe la restaurant. Când ne- 
am făcut apariţia, s-au uitat nasol la Cora şi i-au făcut loc să se 
aşeze în al treilea rând de scaune din faţă. li vedeam cum ne 
privesc şi m-am întrebat ce aş fi făcut oare dacă mai târziu ar 
încerca să devină brutali cu mine. Erau doar prietenii lui Nick şi 
nu ai noştri. Dar i-am văzut dându-şi din mână în mână un ziar 
de după-amiază, cu titluri de-o şchioapă despre nevinovăția 
Corei. Un paracliser s-a uitat şi el la ziar şi imediat ne-a condus în 
primul rând. Individul care ţinea predica tocmai făcea nişte aluzii 
murdare la modul în care murise grecoteiul, dar un alt individ a 
venit lângă el, i-a şoptit ceva şi i-a arătat ziarul care circulase şi 
între timp ajunsese în primele rânduri. Popa l-a ascultat şi pe 
urmă a repetat ce spusese, însă fără aluziile alea murdare, ba 
chiar a adăugat ceva şi despre văduva neconsolată şi despre 
prieteni. Cu toţii au dat din cap, arătând prin gestul ăsta că totul 
era în regulă. După asta am mers cu toţii la cimitir, la mormânt. 
Câţiva tipi au luat-o pe Cora de braţe şi au ajutat-o să iasă, iar 
alţii m-au ajutat pe mine. Când au coborât sicriul, am început să 
mă smiorcăi. Cântecele alea religioase te fac întotdeauna să te 
smiorcăi, mai ales dacă e vorba de cineva la care ţii cum ţineam 
eu la grec. La urmă au cântat un cântec pe care l-am mai auzit 
de un milion de ori şi chestia asta m-a dat pur şi simplu gata. N- 
am mai fost în stare de nimic, decât să aşez florile aşa cum 
trebuia. 


Şoferul taxiului ne-a găsit un tip de la care am închiriat un 
Ford pentru cincisprezece dolari pe săptămână. Cora s-a aşezat 
la volan. După ce am ieşit din oraş, am trecut pe lângă o casă în 
construcţie. Tot drumul numai despre asta am discutat, despre 
cât de puţine case se construiseră în ultima vreme, doar ca să 

răsară ca ciupercile după ploaie în toată zona, de îndată ce se 
mai îmbunătăţea situaţia. Când am ajuns acasă, Cora mi-a 
deschis portiera, ajutându-mă să ies, a băgat maşina în garaj, 
după care am intrat în casă. N 

Era exact aşa cum o lăsasem. In chiuvetă erau paharele din 
care băusem vinul şi pe un scaun zăcea chitara grecoteiului, pe 
care nu o luase cu el fiindcă era beat turtă. Cora a băgat chitara 
în cutia ei, a spălat paharele şi a urcat scările spre etaj. Peste un 
minut, am urcat şi eu. 

Stătea în dormitor, lângă fereastră şi privea şoseaua. 

- Hei... 

Nu mi-a răspuns niciun cuvânt. Am dat să ies. 

- Nu ţi-am spus să ieşi. 

Am rămas. Până să se dezlănţuie împotriva mea, a cam trecut 
ceva timp. 

- Frank, m-ai trădat. 

- Cora, nu te-am trădat. Sackett m-a fraierit, asta-i tot. M-a 
silit să semnez plângerea aia. Dacă n-aş fi semnat-o, ar fi 
descoperit totul, crede-mă. Nu te-am trădat, zău aşa. N-am făcut 
decât să mă dau de partea lui, ca să aflu cum stau lucrurile. 

- Frank, m-ai trădat. Am citit-o în ochii tăi. 

- OK, Cora, dacă aşa vrei tu, te-am trădat. De fapt am fost un 
laş, ăsta-i adevărul. Dar fără să vreau. A fost împotriva mea. 
Numai că Sackett m-a forţat. Efectiv nu am mai rezistat, ăsta-i 
adevărul. 

- Ştiu... 

- Pentru mine, a fost iadul pe pământ... 

- Frank, şi eu te-am trădat... 

- Cora, te-au silit să mă trădezi, pe bune! Tu nu ai vrut s-o 
faci! Ţi-au întins o cursă. j 

- Ba nu, am vrut să te trădez. In momentele alea, te-am urât. 

- OK. Atunci, m-ai urât pentru un lucru pe care, de fapt, nu l- 
am făcut. Insă acum ştii ce s-a întâmplat în realitate. 

- Ba nu, Frank. Te-am urât pentru un lucru pe care într-adevăr 
l-ai făcut. 

- Cora, eu nu te-am urât niciodată. Pe mine m-am urât. 

- Insă acum nu te mai urăsc. Îl urăsc pe Sackett. Şi pe Katz îl 
urăsc. De ce naiba nu ne-au lăsat în pace? De ce oare nu ne-au 
lăsat să ne descurcăm singuri? Să ştii că nu m-aş fi ofticat. Nu m- 
aş fi ofticat nici chiar dacă... nici chiar dacă asta ar fi însemnat... 
ştii tu ce. Ne-ar fi rămas un singur lucru, dragostea noastră. Doar 

asta am avut dintotdeauna. Însă din momentul în care am 
devenit răi, m-ai şi trădat. 

- Cora, nu uita că şi tu m-ai trădat. 

- Mda... ăsta-i cel mai cumplit lucru... te-am trădat, aşa-i. 
Adică, ne-am trădat unul pe altul. 

- inseamnă că suntem chit, nu? 

- Hm, suntem chit, dar... hm, uită-te la noi... Frank, ne-am 
aflat sus, pe vârful unui munte. Am fost sus, atât de sus... Frank, 
cum ne-am mai iubit noi acolo, în noaptea aia! Ne-am sărutat şi 
am pecetluit dragostea noastră, ca să dureze mereu, indiferent 
ce avea să urmeze. Am avut mult mai mult decât orice pereche 
de pe lumea asta... iar apoi, ne-am prăbuşit... Mai întâi tu, după 
care eu. Aşa este, suntem chit. Suntem chit, aici, jos, împreună. 
Deh, nu mai suntem acolo, sus... Frumosul nostru munte, pe al 
cărui vârf am fost odată, a dispărut... 

- A dispărut pe naiba! Cora, ce naiba, doar suntem împreună, 
nu? 

- Da, aşa cred. Frank, numai că noaptea trecută, m-am gândit 
la multe chestii. La tine, la cum am zbârcit-o noi doi, la 
restaurant, la şosea, la cum îţi place să umbli ca un hoinar, ca un 
vagabond. Fiindcă Frank, noi doi asta suntem, doi vagabonzi. 
Frank, în noaptea aia, Dumnezeu ne-a binecuvântat. Ne-a dat tot 
ce şi-ar fi putut dori doi oameni pe pământul ăsta. Numai că noi 
nu am fost demni de darul pe care l-am primit. Am primit atâta 
dragoste, că nu am rezistat sub greutatea ei. Frank, ştii, chestia 
asta e ca un motor de avion care te ridică sus de tot, până în 
vârful muntelui. Dar când ai pus motorul ăsta de avion la un 
Ford, să fii sigur că maşina aia se rupe în bucăţi. Frank, asta 
suntem noi, ca două maşini Ford. Şi Dumnezeu din ceruri râde de 
noi. 

- Pe dracu', râde de noi! Dar ce, noi nu râdem de el? Ne-a pus 
în mijlocul drumului un semn cât toate zilele că trebuie să oprim, 
dar nouă nici nu ne-a păsat, am trecut mai departe, pe lângă el. 
Şi care a fost problema, ne-am împotmolit cumva? Aiurea! Am 
scăpat la fix şi ne-am ales şi cu zece mii de dolari pentru ce am 
făcut. Nu? Insă după asta, am fost momiţi de diavol şi crede-mă 
fetiţo, diavolul ăsta ştie să momească al naibii de bine! 

- Frank, nu vorbi aşa! 

- De ce să nu vorbesc aşa? Am pus laba pe cei zece mii de 
dolari sau nu? 

- Frank, nu vreau să mă gândesc la banii ăştia. Zece mii de 

dolari sunt o grămadă de parale, numai că nu putem cumpăra 
muntele nostru cu ei... 

- Pe dracu', munte! Avem muntele şi mai avem şi zece mii de 
dolari să-i punem acolo sus, în vârf. Dacă vrei să te urci până 
acolo sus, n-ai decât să te uiţi de jur împrejur şi o să vezi banii 
ăştia. 

- Frank, eşti de-a dreptul ţicnit. Ar trebui să te vezi cum arăţi: 
urlând şi cu bandajul ăla pe cap. 

- Cora, ai uitat... trebuie să sărbătorim evenimentul, nu? Nici 
n-am apucat să bem pentru asta! 

- Frank, nu discutam despre băutură. 

- Ei, băutura este băutură... Unde naiba-i whisky-ul ăla pe 
care l-am avut înainte să plecăm? 

M-am întors în camera mea şi am luat whisky-ul. Era o sticlă 
de whisky Bourbon, de un litru, plină pe trei sferturi. Am coborât 
să iau două pahare, nişte cuburi de gheaţă şi nişte whisky White 
Rock, după care am urcat din nou la etaj. Cora îşi scosese pălăria 
şi îşi lăsase părul să-i cadă liber peste umeri. Am pregătit două 
pahare cu băuturi. Pusesem niţel whisky White Rock, câteva 
cuburi de gheaţă, dar turnasem în ele tot restul din sticla de 
Bourbon. 

- Hai, bea ceva. O să te simţi mai bine. Exact aşa mi-a spus şi 
javra de Sackett când m-a fraierit! 

- Doamne, dar ştii că-i tare? 

- Cred şi eu că-i tare... Auzi, ai prea multe haine pe tine... 

Am Îîmpins-o pe pat. Incă ţinea paharul în mâini, aşa că o 
parte din băutură s-a vărsat. 

- Dă-o naibii! Acolo, de unde vin eu, găseşti băutură pe toate 
drumurile! 

Am început să-i trag bluza de pe ea. 

- Rupe-o, Frank! Rupe-o! Ca în noaptea aia! 

Şi aşa am făcut. l-am rupt toate lucrurile de pe ea. S-a răsucit 
şi s-a întors încet, ca să le pot trage de sub ea. După care a 
închis ochii şi s-a lăsat pe pernă. Părul îi cădea pe umeri, în 
valuri. Ochii i se întunecaseră, însă sânii nu i se ridicau îndreptaţi 
spre mine, ci zăceau moi, ca două pete mari şi roz. Cora arăta de 
parcă ar fi fost străbunica tuturor târfelor din lume. 

În noaptea aia, ne-am făcut de cap. Groaznic. 

Capitolul 13 


Am dus-o aşa vreo şase luni. Mereu se întâmpla la fel. Ne mai 
certam, iar eu trăgeam câte o duşcă. Ne certam în primul rând 
din cauza plecării. Până când suspendarea pedepsei nu lua 
sfârşit, nu aveam cum părăsi statul, însă după aia aveam de 
gând s-o întindem. N-am vrut să-i spun Corei, dar doream s-o ştiu 
cât mai departe de Sackett. Imi era frică de un singur lucru şi 
anume că, dacă s-ar fi supărat pe mine, naiba ştie de ce, aveau 
s-o apuce pandaliile şi iar avea să spună totul, aşa cum făcuse 
data trecută, după ancheta preliminară. Nu aveam nicio 
încredere în ea. La început, şi ea ţinuse morţiş să plecăm, mai 
ales după ce îi povestisem despre Hawai şi Mările Sudului, numai 
că apoi au început să curgă paralele. După ce am redeschis 
restaurantul, cam la o săptămână după înmormântare, oamenii 
s-au îmbulzit s-o vadă pe Cora cum arată, şi pentru că, nu cu 
mult timp în urmă, se distraseră pe-acolo. lar Cora a început să 
se entuziasmeze, zicând că ăsta era locul unde am fi putut 
câştiga parale bune. 

- Frank, toate localurile astea de la şosea din jur sunt nişte 
jeguri. Sunt ale unor tipi care au avut vreo fermă în Kansas sau 
în altă parte şi habar n-au cum să-şi distreze clienţii. Eu sunt 
convinsă că, dacă una ca mine, care-şi cunoaşte meseria, o să 
încerce să-i distreze, atunci or să vină cu toţii şi or să-şi aducă cu 
ei şi prietenii. 

- Mai dă-i dracului... Oricum, tot o să lichidăm afacerea. 

- Frank, am vinde mai uşor dacă am câştiga şi nişte bani. 

- Dar câştigăm bani! 

- Frank, eu când am zis bani, am vrut să zic bani buni! Frank, 
fii atent ce idee mi-a venit! Lumea ar fi mai încântată să stea pe 
sub pomi! Gândeşte-te şi tu! Cu ce se aleg de pe urma timpului 
ăstuia frumos din California? Se vâră cu toţii într-un local, mobilat 
peste tot la fel de Acme, societatea de mobilier pentru localuri, 
halesc aceleaşi porcării de-ţi vine să vomiţi, din Frisco şi până la 
graniţa cu Mexicul, şi niciodată nu li se oferă ocazia să se simtă 
bine. 

- Auzi, vindem sau ce naiba facem? Cu cât avem de vândut 
mai puţin, cu atât lichidăm mai repede afacerea. Evident că le-ar 
plăcea clienţilor să stea pe sub pomi. Şi oricine ştie asta, poate 

mai puţin vreun patron de local din California, care are vreun 
grătar special. Dar dacă vrei să instalăm clienţii pe sub mese, 
situaţia se complică, fiindcă trebuie să facem rost de mese, să 
tragem şiruri întregi de becuri pe afară şi tot ce trebuie. Aşa că, 
ăla care ar dori să cumpere s-ar putea să nu fie încântat de ideea 
noastră. 

- Frank, oricum trebuie să mai rămânem şase luni. Indiferent 
dacă ne place sau nu chestia asta. 

- Aşa este dar în lunile astea putem să căutăm un 
cumpărător. 

- Mda, numai că eu am chef să muncesc. 

- N-ai decât. Treaba ta. Eu te-am prevenit. 

- Ştii, am putea să punem afară o parte din mesele dinăuntru. 

- N-ai decât, doar ţi-am spus că dacă vrei să încerci, încearcă. 
Acum hai să bem ceva. 

Cearta aia mare a pornit de la autorizaţia de a vinde bere. 
Abia atunci mi-am dat seama ce anume avea Cora în cap. 
Instalase mese pe sub pomi, pe o platformă mică, pe care tot ea 
o ridicase, acoperită cu o prelată în dungi şi luminată noaptea cu 
lanterne. Totul ieşise foarte bine. A avut dreptate. Aşa era: 
oamenilor le plăcea într-adevăr să stea niţel pe sub pomi şi să 
asculte muzică la un aparat de radio, mai înainte se urce din nou 
în maşină şi să plece mai departe. Apoi, a venit chestia aia cu 
berea. Corei i-a trecut prin minte să lăsăm totul aşa cum fusese, 
să vindem şi bere, iar restaurantului să-i spunem „Grădina cu 
bere”. 

- Cora, doar ţi-am mai spus că nu am chef de nicio grădină cu 
bere. Vreau un singur lucru, să găsim pe cineva care să cumpere 
tot restaurantul şi să plătească cu bani gheaţă. 

- Dar e păcat. 

- Nu cred. 

- Frank, ascultă. Autorizaţia asta, ca să vindem bere, ne costă 
doar doişpe dolari pe o juma' de an. Ce naiba, chiar nu ne putem 
permite doişpe dolari? 

- Cora, uite ce se întâmplă, o să primim autorizaţia asta şi pe 
urmă ne pomenim băgaţi în obligaţia asta cu berea. Ne-am 
angajat să vindem benzină, pe urmă cârnaţi fripţi şi acum ne 
apucăm de bere. Dă-o dracului de bere, eu vreau să scap de 
crâşma asta cât mai repde, nu să mă înfund şi mai adânc. 

- Toată lumea de aici, din zonă, are autorizaţie să vândă bere. 

- Din partea mea, n-are decât. 

- Frank, lumea aşteaptă să vină, mesele sunt pregătite sub 
pomi şi acum ce să facem, să le spunem oamenilor că nu avem 
bere fiindcă nu ne-am luat autorizaţia? 

- Şi care-i problema, te obligă cineva să dai vreo explicaţie? 

- Frank, treaba-i atât de simplă, nu trebuie decât să tragem 
un furtun şi să servim berea din butoi! Berea din butoi este mai 
bună decât aia de la sticlă şi putem câştiga bani mai mulţi. Acum 
câteva zile am văzut nişte pahare super la Los Angeles. Înalte şi 
drăguţe. Ca alea din care le place oamenilor să bea bere. 

- Şi acum ce ar trebui să facem? Să ne apucăm să instalăm 
un furtun şi să cumpărăm pahare, nu? Ţi-am mai spus, nici în 
ruptul capului nu vreau o grădină cu bere! 

- Frank, ce naiba te-a apucat, nu vrei şi tu măcar o dată în 
viaţă să devii cineva? 

- Auzi, înţelege ce-ţi spun, pentru Dumnezeu! Vreau să plec 
de aici! Vreau să plec în altă parte, oriunde, numai să nu pot 
vedea nenorocita aia de fantomă a grecului, să nu-i aud vocea în 
vis. Undeva unde să nu tresar de fiecare dată când la vreun post 
de radio se transmite muzică la chitară. Cora, m-ai înţeles, 
trebuie să mă car naibii de aici! Altminteri, simt că o să 
înnebunesc! 

- Frank, tu mă minţi! j 

- Să te mint? Nu, nici vorbă! In viața mea n-am vorbit mai 
serios! 

- Nu, nu te cred că ăsta-i motivul, că-i vezi fantoma. Oricine 
altcineva ar putea s-o vadă, numai Frank Chambers nu! Nu, tu 
vrei să pleci pentru un singur motiv, pentru că eşti un vagabond, 
asta-i! Vagabond ai fost când ai apărut aici şi tot vagabond ai 
rămas! la spune, ce ne facem dacă plecăm şi se termină banii? 

- Ce-mi pasă mie... Esenţial este că plecăm, nu? 

- Corect, asta este. Nu-ţi pasă deloc. Frank, ascultă-mă, am 
putea să rămânem aici şi să... 

- Ştiam eu. Cora, tu asta ai urmărit. Asta ai urmărit de la bun 
început. Să rămânem aici! 

- Frank, şi care-i problema dacă rămânem aici? Ce, nu ne 
merge bine? De ce n-am rămâne aici? Frank, chiar de când ne- 
am cunsocut, ai încercat să faci din mine o vagaboandă, numai 
că n-are să-ţi meargă chestia asta. [i-am spus, eu nu sunt o 
vagaboandă. Eu vreau să fiu cineva. Aşa că o să rămânem aici. 
Nu plecăm nicăieri. O să obţinem autorizaţia să vindem bere. Şi o 
să fim cineva. 

Se făcuse târziu. Eram la etaj, pe jumătate dezbrăcaţi. Cora 
se plimba prin cameră încolo şi încoace, ca atunci, după ancheta 
aia preliminară şi vorbea la fel de otova şi de enervant. 

- OK, Cora, evident că o să rămânem aici. O să facem orice 
vrei tu. Hai, bea ceva. 

- Nu vreau să beau nimic. 

- Ba da, vrei. Ce naiba, trebuie şi noi să ne mai distrăm 
niţeluş, tot trăncănind cum o să facem rost de parale, nu? 

- Ne-am distrat destul... 

- OK, numai că o să câştigăm o grămadă de parale, nu? Cu 
grădina aia de bere? Aşa că ar trebuie să bem câteva pahare, 
numai aşa, ca să ne aducă noroc! 

- Eşti sonat, zău aşa! Bine! Atunci, hai să bem, ca să ne aducă 
noroc! 

Cam aşa au mers lucrurile. O dată, de două ori sau de trei ori 
pe săptămână. Culmea e că de fiecare dată când mă trezeam din 
mahmureală, aveam acelaşi vis. Se făcea că mă prăbuşeam şi 
trosnitura aia îmi răsuna în urechi. 


Imediat ce s-a terminat perioada fixată de sentinţă, Cora a 
primit o telegramă prin care era înştiinţată că mama ei se 
îmbolnăvise. Şi-a adunat în grabă câteva lucruri, am urcat-o în 
tren şi, în timp ce mă întorceam spre parcarea unde îmi lăsasem 
maşina m-a cuprins un sentiment ciudat. Mă simţeam de parcă 
eram făcut din aburi şi în curând aveam să plutesc prin aer. Mă 
simţeam liber. Oricum, aveam de petrecut o săptămână în care 
nu mă mai războiam cu nimeni, în care nu aveam să mai fiu 
chinuit de cine ştie ce vise sau în care să potolesc o femeie cu 
ajutorul băuturii. 

In parcare am zărit o gagicuţă care tot încerca să-şi 
pornească maşina. Nu reuşea. Apăsa pe toate pedalele, dar 
motorul se încăpăţâna să nu pornească. Era mort de-a binelea. 

- Ce s-a întâmplat? Nu vrea? 

- Când am ieşit din maşină, am lăsat contactul pus şi acum s- 
a descărcat bateria. 

- Păi, înseamnă că-i treaba lor. Trebuie să reîncarce bateria. 

- Da, ştiu, numai că trebuie să ajung acasă. 

- OK, nicio problemă, te conduc eu. 

- Sunteţi foarte amabil. 

- Sunt cel mai amabil individ din lume. 

- Dar nici nu ştiţi unde locuiesc! 

- Şi ce-i cu asta! Nu-mi pasă! 

- Dar e destul de departe de aici. Locuinţa mea este undeva, 
pe la ţară. 

- Cu cât mai departe, cu atât mai bine. Oriunde ai sta, este în 
drumul meu. 

- Domnule, ştiţi, unei fete bine crescute îi vine greu să vă 
refuze. 

- Atunci, dacă îţi este aşa de greu, nu mă refuza! 

Tipa era blondă, poate mai în vârstă ca mine, dar nu cu mult, 
şi nu arăta rău deloc. Insă m-a dat gata modul ei prietenos de a fi 
şi faptul că nu se temea deloc de mine. Nici nu-i trecea prin cap 
că i-aş fi putut face ceva. Se vedea de la o poştă că ştia să se 
descurce foarte bine în orice împrejurare. Insă ce m-a făcut praf, 
a fost că nu ştia cine sunt. Ne-am prezentat pe drum, dar numele 
meu nu i-a spus nimic. Am răsuflat uşurat. Care va să zică, 
întâlnisem pe cineva care nu-mi cerea să mă aşez la masa lui şi 
să-i povestesc ce şi cum despre procesul de crimă al grecului. M- 
am uitat la ea şi m-am simţit iarăşi ca atunci când mă 
îndepărtam de trenul în care se afla Cora, când mă simţeam de 
parcă eram făcut din aburi şi de parcă aş fi plutit. 

- Aşa deci, te cheamă Madge Allen? 

- De fapt mă cheamă Kramer, numai că mi-am reluat numele 
de fată de la moartea soţului meu. 

- Aha... ascultă Madge Allen sau Kramer, sau cum oi vrea să-ţi 
spun, o să-ţi fac o mică propunere. 

- Te ascult. 

- Ce-ar fi dacă am întoarce maşina şi am lua-o spre sud, unde 
să petrecem o mică vacanţă de o săptămână? 

- Dar... dar nu se poate! 

- De ce să nu se poată? 

- Pur şi simplu pentru că nu pot. 

- Mă placi? 

- Bineînţeles. 

- Şi tu îmi placi. Aşa că, ce ne mai opreşte? 

Tipa a început să răspundă ceva, a renunţat, după care a 
izbucnit în râs. 

- OK! Şi mie mi-ar plăcea să-mi iau o mică vacanţă. Şi nici că- 
mi pasă dacă există vreun lucru care nu se cade să-l fac. Numai 
că nu pot să vin, ăsta-i adevărul. Din cauza pisicilor. 

- A pisicilor? 

- Exact. Avem o mulţime de pisici, iar eu am grijă de ele. De- 

asta trebuie să ajung acasă. 

- Bine, dar există firme care se ocupă cu aşa ceva, să 
găzduiască animalele ai căror stăpâni lipsesc o vreme. Dăm 
telefon la o firmă de-asta şi îi cerem să vină să ia pisicile. 

Ideea i s-a părut nostimă. A zâmbit: 

- Mi-ar plăcea să văd ce figură ar face ăia de la o asemenea 
firmă când ar da cu ochii de pisicile mele. Ştii, nu sunt pisici 
obişnuite. 

- Ei, pisicile sunt doar nişte pisici, nu? 

- Nu-i chiar aşa. Unele pisici sunt mari, altele mici. Ale mele 
sunt mari. Nu cred că vreo firmă din alea, de care spuneai, o să 
fie încântată când o să vadă leul meu. Sau tigrii mei. Sau puma 
mea. Sau cei trei jaguari, care sunt cei mai răi. Ştiţi, un jaguar 
este o pisică înfiorătoare. 

- Doamne Sfinte! Dar ce faceţi cu animalele astea? 

- Le închiriem producătorilor de filme. Şi vindem puii. Există 
indivizi care au mici grădini zoologice particulare. Ţinem 
animalele la vedere, iar chestia asta încurajează clienţii. 

- În meseria mea, aşa ceva în niciun caz nu ar atrage clienţii. 

- Avem şi un restaurant. Lumea se uită la animale. 

- Un restaurant? Hm, şi eu am un restaurant! Văd că toată 
ţara asta blestemată trăieşte de pe urma vânzării cârnaţilor 
prăjiţi! 

- Oricum, nu-mi pot părăsi pisicile, asta e. Trebuie să 
mănânce şi ele, nu? A 

- Ba da, poţi să le părăseşti. li telefonez lui Goebel şi îi spun 
să vină să le ia. Pentru o sută de dolari, o să le ţină el. 

- Merită o sută de dolari să faci o plimbare cu mine? 

- Merită exact o sută de dolari. 

- Păi, atunci nu pot să refuz. Aşa că telefonează-i lui Goebel 
ăsta! 

Am lăsat-o la ea acasă, l-am sunat pe Goebel dintr-o staţie de 
benzină, după care m-am întors acasă şi am închis restaurantul. 
Apoi m-am dus s-o iau pe fată. Intre timp se întunecase. Goebel 
trimisese o camionetă cu care m-am intersectat pe drum. 
Camioneta era plină de fel de fel de feline tărcate şi cu pete. Am 
parcat mai jos pe şosea, la vreo sută de metri. Fata a apărut 
imediat, ducând cu ea sac sport. Am ajutat-o să intre în maşină şi 
am pornit. 

- iți place? 

- E nemaipomenit! 

Am mers până la Caliente, iar a doua zi am ţinut-o întins până 
la Ensenada, un orăşel mexican, la vreo zece kilometri de-a 
lungul coastei. Am tras la un mic hotel de-acolo, în care am 
petrecut câteva zile, trei sau patru. A fost foarte plăcut. 
Ensenada are o atmosferă tipic mexicană, în care te simţi de 
parcă ai fi lăsat Statele Unite la un milion de kilometri depărtare. 
Camera noastră avea un mic balcon, iar după-amiaza ne 
întindeam acolo şi ne uitam la mare. Şi uite aşa, trecea timpul. 

- Auzi, ce faci cu pisicile alea? Le domesticeşti? 

- Alea pe care le păstrăm noi nu le domesticim. Nu sunt 
animale de domesticit. Cu excepţia tigrilor, toate sunt nişte 
animale proscrise. Dar de îmblânzit, le îmblânzesc. 

- iți plac? } 

- Alea mari nu-mi prea plac. Dar pumele îmi plac. Intr-o bună 
zi, o să pregătesc un număr cu ele. Numai că mi-ar trebui mai 
multe. Nişte puma de junglă. Nu ca alea proscrise pe care le vezi 
la grădina zoologică. 

- Cum adică proscrise? 

- Adică, un animal gata să ucidă. 

- Dar ce, chiar toate te-ar omorî? 

- S-ar putea, numai că un proscris te omoară cu siguranţă. 
Dacă în locul animalelor ar fi oameni, ei bine, oamenii ăia ar fi 
nişte ţicniţi. Fiindcă animalele sunt crescute în captivitate. 
Pisicile pe care le vezi tu seamănă cu nişte pisici, dar de fapt 
sunt nişte feline turbate de-a binelea. 

- Şi cum poţi să deosebeşti o felină care a crescut în junglă de 
una care a crescut în captivitate? 

- Fiindcă pe-aia din junglă o prinzi chiar acolo, în junglă. 

- Vrei să spui că le prinzi vii? 

- Bineînţeles! Ce, dacă ar fi moarte i-ar fi cuiva de vreun 
folos? 

- Isuse Cristose! Şi cum le prinzi? 

- Păi, mai întâi iau un vapor şi merg până în Nicaragua. Cele 
mai frumoase pume de acolo sunt, din Nicaragua. Alea din 
California sau Mexic sunt nişte javre în comparaţie cu astea. 
După aia angajez nişte indieni tineri şi mergem în munţi. Şi acolo 
prind pumele. Apoi le aduc acasă. Insă de data asta o să rămân o 
vreme cu ele în Nicaragua, ca să le domesticesc. Carnea de 
capră pe care le-o dau să mănânce e mai ieftină acolo decât aia 
de cal de aici. 

- Vorbeşti de parcă ai fi gata să pleci. 

- Păi chiar aşa este, sunt gata. 

A sorbit din vin şi m-a privit lung. Vinul ţi se serveşte într-o 
sticlă cu un fel de ţeavă lungă şi subţire la gât prin care îl sugi. 
Ca să se răcească. A supt de câteva ori şi de fiecare dată m-a 
privit lung. 

- Eu sunt gata, dacă şi tu eşti gata. 

- Ei, pe naiba! Ce, îţi închipui că o să merg cu tine să prind 
blestematele alea de javre? 

- Frank, am o grămadă de bani cu mine. Hai să-l lăsăm pe 
Goebel ăla să ţină animalele, vinde-ţi maşina cu oricât ai lua pe 
ea şi hai să mergem împreună la vânătoare de feline. 

- OK. 

- Serios? Mergi? 

- Când plecăm? 

- Păi, chiar mâine porneşte un vas de transport spre 
Nicaragua, care face escală şi la Balboa. li telegrafiem lui Goebel 
de acolo. Maşina ta o lăsăm aici, la hotel. Au s-o vândă şi o să ne 
trimită cât au luat pe ea. Trebuie să recunoşti că mexicanii, chiar 
dacă sunt leneşi, sunt cinstiţi. 

- OK. 

- Phii, ce bine-mi pare! 

- Şi mie. M-am săturat de atâţia cârnaţi fripţi, de bere şi de 
plăcintă cu mere sau brânză, de-mi vine să vărs totul în râu. 

- Frank, să vezi că o să-ţi placă! O să găsim un loc în munţi, la 
răcoare şi după ce o să-mi pregătesc numărul de circ cu pume, o 
să înconjurăm lumea cu ele. Plecăm când ne place, facem ce ne 
trece prin cap şi o să înotăm în bani. Auzi, Frank, ai cumva nişte 
sânge de ţigan prin vene? 

- De ţigan? M-am născut cu un cercel în ureche. . 

In noaptea aia n-am m-ai dormit aşa de bine. In zori eram 
treaz de-a binelea. 

Atunci mi-a trecut prin minte că Nicaragua nu se afla totuşi 
chiar atât de departe. 

Capitolul 14 


Când a coborât din tren, Cora era îmbrăcată în negru, ceea ce 
o făcea să pară mai înaltă. Purta o pălărie neagră, avea ciorapi 
negri şi pantofi negri. Cât timp hamalul i-a aşezat valiza în 
portbagaj, mă uitam la ea şi abia dacă o recunoşteam. Am 
pornit. Câţiva kilomeri buni niciunul din noi n-a scos vreo vorbă. 

- De ce nu mi-ai spus că mama ta a murit? 

- N-aveam de gând să te amărăsc cu asta. Oricum, am avut 
multe de făcut. 

- Cora, mă simt foarte rău... 

- De ce? 

- Cât timp ai fost plecată, am plecat şi eu. La Frisco. 

- Şi de ce trebuie să te simţi nasol pentru asta? 

- Aşa, nu ştiu. Tu acolo, în lowa, mama ta pe moarte şi eu mă 
distram la Frisco... Ă 

- Nu ştiu de ce ar trebui să te simţi nasol. Imi pare bine că ai 
plecat. Dacă m-aş fi gândit la asta, ţi-aş fi spus-o chiar eu înainte 
să plec. 

- Am pierdut ceva din afacere, doar am închis cât timp am 
fost plecat. 

- Nu-i nicio nenorocire. O să recuperăm banii ăia. 

- Ştii, după ce ai plecat, abia dacă am putut să închid ochii. 

- Da? Nu-mi prea pasă. 

- Şi tu? Cred că ţi-a fost destul de nasol, acolo. 

- In orice caz, nu a fost nimic plăcut. Oricum, s-a terminat. 

- Cum o să ajungem acasă, o să-ţi pregătesc o băutură. Am 
cumpărat ceva bun pentru tine. 

- Nu vreau să beau nimic. 

- O să te ajute să-ţi mai revii. 

- M-am hotărât să nu mai beau. 

- Poftim? 

- O să vorbim despre asta. E o poveste lungă. 

- Vorbeşti de parcă s-au petrecut o grămadă de lucruri, acolo. 

- Nu, nu s-a întâmplat nimic. Numai chestii legate de 
înmormântarea mamei. Însă am o mulţime de lucruri să-ţi 
povestesc. Bănuiesc că de acum înainte o să avem timp. 

- Pentru numele lui Dumnezeu, ce s-a întâmplat? 

- Nu discutăm acum. Ţi-ai văzut familia? 

- La ce bun? 

- Aha... atunci, măcar te-ai distrat? 

- Aşa şi aşa. Cât m-aş fi putut distra de unul singur. 

- Pariez că te-ai distrat de minune. Insă îmi pare bine s-aud că 
n-a fost aşa. 


Când am ajuns, ne aştepta o maşină parcată în faţa casei, cu 
un individ la volan, cu un zâmbet tâmp pe figură. Era Kennedy, 
tipul din biroul lui Katz. 

- Îţi mai aminteşti de mine? 

- Sigur că-mi amintesc. Hai, intră! 

L-am poftit în casă, iar eu şi Cora am intrat în bucătărie. 

- Frank, e de rău. 

- Ce vrei să spui? 

- Nu ştiu, dar simt asta. 

- Mai bine m-ai lăsa să vorbesc eu cu el. 

M-am întors singur. Cora a apărut cu nişte bere, după care a 
ieşit. 

- Lucrezi tot cu Katz? 

- Nu. Ne-am certat şi am plecat de la el. 

- Şi acum, ce faci? 

- Mai nimic. De fapt, de asta am venit să stăm de vorbă. Am 
mai venit de câteva ori zilele trecute, dar nu era nimeni pe aici. 

- OK, zi care-i treaba. 

- Mă gândeam dacă ai putea să-mi dai nişte parale. 

- Nişte bani? Da, sigur. Nu ţin banii aici, dar vreo cincizeci sau 
şaizeci de dolari ţi-aş putea da. Mi-ar părea bine să te pot ajuta. 

- Speram la mai mult decât atât. 

Încă mai avea zâmbetul ăla la tâmp pe figură, aşa că mi-am 
zis că trebuia să terminăm cu fiţele şi să aflu ce voia de fapt. 

- Kennedy, hai, dă cărţile pe masă! Care-i mişcarea? g 

- O să-ți spun care-i mişcarea. Am plecat de la Katz. Insă 
hârtia aia, pe care am scris-o pentru doamna Papadakis, era într- 
un fişet la Katz. Şi ce mi-am zis eu? Dacă tot sunt prietenul 
vostru, ce rost are să las hârtia aia acolo, în fişet? Aşa că am 
luat-o. M-am gândit că poate vrei s-o ai înapoi. 

- Vrei să zici hârtia aia prin care a mărturisit? 

- Exact. Bineînţeles, ştiu că nu este nimic adevărat în 
mărturisirea aia, dar m-am gândit că, oricum, poate vrei s-o ai 
înapoi. 

- Aha... şi cât vrei pe ea? 

- Păi, ştiu şi eu... tu cât mi-ai da? 

- Habar n-am. După cum zici, nu este nimic adevărat în ea, 
dar oricum... mda, aş putea să-ţi dau o sută pe ea. Da, da. O 
sută. 

- Mă gândeam că valorează mai mult decât o sută. 

- Zău? 

- Mă gândeam la vreo douăzeci de mii de dolari. 

- Ai înnebunit? 

- Nu, n-am înnebunit. Ai luat zece mii de la Katz. Localul a 
produs, probabil, vreo cinci mii. lar pe teren ai putea lua de la 
bancă vreo zece mii. Papadakis l-a plătit cu paişpe mii, aşa că 
poţi lua zece cu ochii închişi. Asta face douăzeci şi cinci de mii. 

- Vrei să mă laşi lefter doar pentru hârtia asta? 

- Păi, face toate paralele, ascultă-mă pe mine. 

Nici nu am mişcat, dar probabil că ceva a licărit în ochii mei 
fiindcă a scos un pistol din buzunar şi l-a îndreptat spre mine. 

- Chambers, să nu faci vreo prostie. In primul rând, hârtia 
asta nu e la mine şi în al doilea rând, dacă-ţi trece ceva prin cap 
să ştii că o să trag imediat. 

- N-o să fac nicio prostie, stai liniştit. 

- OK, ai grijă. 

A continuat să ţină arma îndreptată spre mine, iar eu am 
continuat să-l privesc. 

- Cred că mă ai la mână. 

- Să nu crezi, să fii convins de asta. 

- Numai că pretenţiile tale sunt umflate rău. 

- Zi, Chambers. 

- Aşa este, am primit zece mii de la Katz. Şi încă îi mai avem. 
Am scos vreo cinci mii cu localul dar din ăştia, în ultimele 
săptămâni, am cheltuit vreo mie. Mama Corei a murit, a cheltuit 
cu înmormântarea, iar eu am lipsit o săptămână. De-aia localul a 
fost închis. 

- Aha. Continuă. 

- Şi pe local, nu putem scoate zece mii. Nu cred că putem 
scoate nici măcar cinci mii aşa cum stau lucrurile acum. Ştiu şi 
eu, poate cel mult patru. 

- Zi mai departe. 

- OK. Care va să zică, zece mii, cu patru mii şi încă patru mii, 
fac opşpe mii. 

Mi-a rânjit peste ţeava pistolului, după care s-a ridicat. 

- OK. Atunci, opşpe mii de dolari. O să-ţi telefonez mâine să 

văd dacă ai făcut rost de parale. Dacă da, o să-ţi spun ce să faci. 
Dacă nu, declaraţia doamnei Papadakis ajunge la Sackett. 

- Kennedy, ăsta-i şantaj pe faţă dar n-am ce face. 

- OK, atunci să-ţi telefonez mâine la prânz. O să ai timp să 
mergi la bancă şi să te întorci. 

- OK, aşa rămâne. 

S-a retras spre uşă, continuând să ţină arma îndreptată spre 
mine. Se însera şi începuse să se întunece. In timp ce se 
îndepărta mergând cu spatele, m-am sprijinit de perete ca şi cum 
mi se făcuse brusc răsu. În momentul în care a ajuns în dreptul 
uşii, am apăsat pe comutator. Lumina firmei s-a aprins şi l-a 
orbit. S-a întors neştiind ce se întâmplase şi în clipa aia m-am şi 
repezit la el. A căzut şi am sărit pe el. l-am smuls pistolul din 
mână, l-am aruncat în sala restaurantului şi l-am pocnit zdravăn. 
Apoi l-am târât înăuntru şi am închis uşa cu piciorul. Cora era 
acolo. 

Stătuse tot timpul după uşă, trăgând cu urechea la ce 
discutam noi. 

- la pistolul. 

A ridicat pistolul şi a rămas nemişcată. L-am ridicat pe 
Kennedy în picioare, l-am trântit peste o masă şi am început să-l 
bat ca la fasole. După ce a leşinat, am adus un pahar cu apă şi l- 
am turnat pe el. S-a trezit şi iar am început să-l cotonogesc. 
După ce faţa îi arăta ca o halcă de carne crudă şi gâfâia ca o 
locomotivă, m-am oprit. 

- Kennedy, hai, cântă. Dă un telefon prietenilor tăi. 

- N-am niciun prieten. Jur pe ce vrei să sunt singurul care ştie 
despre... 

Nu l-am lăsat să termine. Am început iar să-l bumbăcesc. O 
ţinea sus şi tare că n-are niciun prieten. Aşa că i-am luat braţul şi 
i l-am apăsat. 

- OK, Kennedy, dacă n-ai niciun prieten şi eşti singur pe lume, 
atunci eu o să-ţi rup braţul. 

A rezistat mai mult decât mi-aş fi închipuit. A rezistat chiar şi 
când m-am lăsat cu toată puterea pe braţul lui, întrebându-mă 
dacă o să-l pot rupe sau nu. Braţul meu stâng încă era slab, 
fiindcă fusese rupt. Dacă vi s-a întâmplat vreodată să încercaţi să 
rupeţi spinarea unui curcan, atunci înseamnă că ştiţi ce greu este 
să rupi braţul cuiva folosindu-te de braţul tău. Numai că, dintr-o 
dată, Kennedy a spus că vrea să dea un telefon cuiva. l-am dat 
drumul şi l-am învăţat ce să spună. Apoi l-am dus la telefonul din 

bucătărie, am tras firul de la derivaţia din sufragerie lângă el şi 
am pus la ureche receptorul ca să-l pot auzi ce spune şi ce i se 
răspunde. Cora a venit şi ea, cu pistolul în mână. 

- Când îţi fac semn, tragi în el. 

Cora a dat din cap, cu un zâmbet crud în colţul gurii. Cred că 
zâmbetul ei l-a îngrozit pe Kennedy mai rău decât toată bătaia. 

- Cora, dacă mişcă, îl împuşti. 

A telefonat. l-a răspuns un tip. 

- Tu eşti, Willie? 

- Pat? 

- Da, eu. Ascultă. Totul s-a aranjat. Cât de repede poţi să vii 
aici cu hârtia? 

- Păi, mâine, nu aşa am discutat? 

- Nu poţi în seara asta? 

- Cum în seara asta? Hârtia e în seif, la bancă, iar banca s-a 
închis. 

- OK. Atunci uite ce să faci. O scoţi mâine de dimineaţă, cum 
se deschide banca, şi vii aici cu ea. Eu o să rămân aici. 

- Unde, la ei? A 

- Willie, fii atent. Ştie că-l am la mână, pricepi? Insă îi e frică 
de un singur lucru, ca nu cumva să afle ea că are de gând să 
plătească toţi banii, iar ea să nu-l lase. Te-ai prins? Dacă plecăm 
împreună, gagica o să se prindă că e ceva suspect şi poate că-i 
dă prin cap să meargă şi ea. Aşa că cel mai bine e să aranjăm 
toată afacerea aici. Eu m-am dat drept cineva care-şi petrece 
noaptea la motel, iar ea habar n-are. Şi mâine, când o să apari, o 
să fii un prieten al meu şi o să aranjăm la fix afacerea. 

- Stai puţin. Păi cum face rost de bani dacă nu pleacă şi 
rămâne acolo? 

- Am aranjat şi asta, nu-ţi fă griji. 

- Şi de ce naiba stai la noapte acolo? 

- Tot n-ai înţeles? Willie, trebuie să stau, poate că tipul a zis 
aşa, la mişto, despre ea, poate că nu, nu sunt sigur, şi de-asta 
trebuie să stau aici, înţelegi? Dacă eu sunt aici, niciunul dintre ei 
nu poate s-o şteargă fără să aflu şi eu, asta-i toată chestia! 

- Hm, Pat, mie treaba asta îmi cam pute. 

- Willie, fii atent. Tu nu ştii şi nici eu nu ştiu dacă tipul e sau 
nu cinstit cu noi. Dacă e cinstit, atunci îi dau o portiţă de 
scăpare. Pe bune, dacă cineva are de gând să plătească, trebuie 
şi noi să-i facem pe plac, nu? Aşa că fă cum ţi-am spus. Adu 
hârtia aia cât de repede poţi. Ai priceput, cât mai repede! Fiindcă 

n-am de gând ca gagica aia să înceapă să se întrebe ce naiba 
caut eu pe acolo şi nu mai plec. 

- OK, am priceput. 

A pus receptorul la loc. L-am pocnit încă o dată. 

- Asta ca să vorbeşti cum trebuie când o să telefoneze. Te-ai 
prins, Kennedy? 

- Da. 

Am aşteptat doar câteva minute şi telefonul a sunat. Am 
răspuns eu, după care i-am dat receptorul lui Kennedy. l-a 
repetat lui Willie toată povestea. l-a spus că de data asta era 
singur. Willie nu s-a arătat prea încântat, dar n-a avut ce face şi a 
trebuit să asculte. După ce a terminat de vorbit, l-am dus pe 
Kennedy la cabana numărul unu. Cora a mers cu noi. l-am luat 
arma din mână şi, după ce l-am închis pe Kennedy, am ieşit 
împreună cu ea şi am sărutat-o. 

- Asta ca să fii în stare să acţionezi când o veni momentul. Fii 
atentă, n-o să-l las nicio clipă singur. O să stau cu el toată 
noaptea. Poate că o să mai sune şi o să fie nevoie să-l ducem 
înăuntru, să vorbească. Să nu închizi grădina cu bere, însă nu 
aduce pe nimeni înăuntru. E posibil ca vreunul dintre prietenii lor 
să vină să vadă care-i mişcarea pe aici, să tragă cu ochiul, aşa că 
totul trebuie să fie normal, tu la tejghea, servind ca de obicei. 

- OK, am înţeles. Frank! 

- Da. 

- Data viitoare, când o să mai fac pe deşteapta, să-mi tragi 
una peste mutră, da? 

- Ce-ţi veni? Ce vrei să spui? 

- Trebuia să fi plecat. Acum îmi dau seama că ai avut 
dreptate. N 

- Te cred. Insă acum trebuie să lămurim povestea asta. 

M-a sărutat. 

- Frank, cred că te iubesc foarte mult. 

- Lasă, o să scăpăm noi de beleaua asta, nu-ţi fă griji. 

- Nu-mi fac griji. 


Am stat cu Kennedy toată noaptea. Nu i-am dat nimic să 
mănânce şi nu l-am lăsat să doarmă. A trebuit să vorbească cu 
Willie de vreo trei sau patru ori, iar o dată Willie ăsta a vrut să 
vorbească şi cu mine. 

Afacerea era ca şi încheiată. Din când în când, îl mai 
pocneam. Era ceva nasol, dar aveam de gând să-şi dorească mai 

mult decât orice pe lume ca hârtia să apară neapărat, în timp ce- 
şi ştergea sângele de pe figură cu un prosop. De afară, din 
grădină, se auzea muzica de la radio, lumea râdea şi vorbea. 

A doua zi dimineaţă, pe la zece, a apărut Cora. 

- Cred că au venit. Sunt trei. 

- OK. Adu-i aici. 

Cora a luat arma şi şi-a băgat-o în bluză. După un minut, am 
auzit zgomotul făcut de cineva în cădere. Era unul dintre prietenii 
lui Kennedy. Cora îi silea să meargă cu spatele spre cabană, cu 
mâinile ridicate şi unul dintre ei se împiedicase cu tocul 
pantofului de aleea de beton. 

Am deschis uşa. 

- Poftiţi, domnilor. 

Au intrat cu mâinile ridicate. Cora i-a urmat şi mi-a dat arma. 

- Au avut toţi arme, dar le-am luat în restaurant. 

- Adu-le aici. Poate că mai au şi alţi prieteni. 

Cora a ieşit şi a revenit imediat cu trei pistoale. Le-a scos 
încărcătoarele şi le-a pus pe pat, lângă mine. Apoi a început să-i 
caute prin buzunare. Imediat a descoperit şi hârtia. Culmea a 
fost că în afară de hârtie a mai dat şi peste un plic cu şase copii 
xerox şi un clişeu. Ceea ce înseamnă că, avuseseră de gând să 
ne şantajeze în continuare, dar nu avuseseră atâta minte să nu 
ia cu ei copiile şi negativul. Le-am strâns pe toate la un loc, 
împreună cu originalul şi le-am dat foc. După ce n-a mai rămas 
din ele decât o grămăjoară de cenuşă, am răspândit-o prin praf şi 
m-am întors spre ei. 

- OK, băieţi, asta a fost. Hai să vă conduc, însă artileria 
voastră o să rămână aici. 

După ce i-am dus la maşini şi au plecat, m-am întors. Localul 
era pustiu. M-am dus până în spate, dar Cora nu era nici acolo. 
Am urcat la etaj. Era în camera noastră. 

- Deci, am reuşit, nu? S-a terminat cu totul, cu originalul, cu 
copiile, cu totul. Ca să fiu sincer, aveam şi eu o apăsare. 

N-a spus nimic. Ochii îi luceau ciudat. 

- Cora, ce-i? Ce s-a întâmplat? 

- S-a terminat cu originalul, cu copiile, cu totul, nu? Ei bine, 
află că pentru mine nu s-a terminat. Eu am un milion de copii 
xerox, la fel de bune ca alea distruse de tine. Un milion! Crezi că 
asta mă deranjează? 

A izbucnit în râs şi s-a aruncat în pat. 

- OK, Cora, Dacă eşti aşa de fraieră să-ţi vâri singură capul în 

laţ ca să mă ţii aici, atunci foarte bine, ai un milion de copii 
Xerox. 

- Ba nu, tocmai asta-i poanta, că nu trebuie să-mi vâr capul în 
lat. Nu ţi-a spus Katz? Din momentul în care tribunalul a declarat 
că este un caz de omucidere, nu mai au ce să-mi facă. Scrie 
undeva, în Constituţie. Nu, domnule Frank Chambers! Nu mă 
costă niciun cent ca să te fac să joci cum îţi cânt eu! Şi asta ai să 
şi faci, o să joci cum îţi cânt eu! 

- Cora, pentru numele lui Dumnezeu, ce te-a apucat? 

- Ce m-a apucat? Chiar nu-ţi trece prin cap? Ei bine, află că a 
trecut aseară pe aici prietena ta. Şi-a petrecut noaptea aici, fără 
să aibe habar că noi doi suntem combinaţi. 

- Ce tot vorbeşti? Care prietenă? 

- Aia cu care ai plecat în Mexic. Mi-a spus tot ce s-a întâmplat. 
Acum suntem prietene bune. După ce a aflat ce-i cu mine, s-a 
temut să n-o omor, aşa că a înţeles că-i mai bine să fim prietene. 

- Cora, n-am fost în Mexic de mai bine de un an. 

- Oho, ba da, ai fost! 

A ieşit brusc din cameră şi am auzit-o intrând în camera mea. 
S-a întors imediat ţinând în braţe o pisicuţă, ceva mai mare 
decât pisicile obişnuite. O pisicuţă cenuşie, cu pete. A pus-o pe 
masa din faţa mea şi pisica a început să miorlăie. 

- In lipsa ta, puma a născut. [i-a adus puiul ei, ca să-ți 
amintească de ea. 

Cora a izbucnit într-un râs sălbatic, dement. 

- S-a întors pisica! A călcat pe cutia cu siguranţe şi a murit, 
dar uite că s-a întors! Ha, ha, ha! Ce caraghios e, vezi ce ghinion 
îţi aduc pisicile? 

Capitolul 15 


La un moment dat, Cora n-a mai rezistat şi a izbucnit în plâns. 
După ce s-a liniştit, a coborât. Am coborât şi eu în urma ei. 
Rupea capacul unei cutii mari de carton. 

- Scumpule, pisicuţei tale îi trebuie un culcuş, nu? 

- Drăguţ din partea ta că te-ai gândit la asta. 

- Dar ce credeai că fac? 

- N-am crezut nimic. 

- Scumpule, nu-ţi face griji! Când o să vină timpul să-i 
telefonez lui Sackett, o să te anunţ, fii liniştit. Atunci o să ai 
nevoie de toată energia ta. 

A pus în cutie nişte talaş şi peste el nişte cârpe. A luat cutia 
sus şi a băgat puma înăuntru. Animalul a mai miorlăit ceva, după 
care a adormit. Am coborât şi am băut o Cola. Abia apucasem 
să-mi storc o lămâie, că în prag a apărut Cora. 

- O să beau şi eu ceva, aşa, doar ca să-mi menţin forma. 

- Aha. 

- Ce credeai că aveam de gând? 

- Nu credeam nimic. 

- Scumpule, nu te îngrijora. Când o să vină vremea să te 
trădez, o să te anunţ. Până atunci, fii liniştit. O să ai nevoie de 
toată energia ta. 

Mi-a aruncat o privire ciudată şi a urcat la etaj. Toată ziua ne- 
am ţinut unul după altul, eu de frică să nu-i telefoneze lui 
Sackett, iar ea de frică să n-o întind. N-am mai deschis localul. 
Când nu ne urmăream unul pe altul, tiptil, stăteam sus în 
dormitor. Nu ne priveam. Ne uitam la pumă. Câteodată mai 
miorlăia, iar Cora cobora să-i aducă lapte. Bineînţeles, coboram 
şi eu cu ea. După ce lipăia laptele, animalul adormea. Era prea 
mică să fie jucăuşă. Mai tot timpul asta făcea, miorlăia sau 
dormea. 


În noaptea aia am stat culcaţi alături, fără să ne spunem vreo 
vorbă. Probabil că am adormit, fiindcă am visat ceva. Dintr-o 
dată m-am trezit brusc şi chiar mai înainte să-mi dau seama ce 
fac, coboram în fugă scările. Mă trezise zgomotul făcut de 
învârtirea discului telefonului. În sala de mese, Cora stătea la 
telefon. Era gata îmbrăcată, cu pălăria pe cap şi la picioare cu o 

cutie de pălării în care îşi băgase câteva lucruri. l-am smuls 
receptorul şi l-am trântit în furcă. Am apucat-o de umeri şi am 
târât-o pe scări, până la etaj. 

- Aici să stai! Aici, că dacă nu... 

- Că dacă nu, ce? 

Telefonul a început să sune. Am coborât scările şi am 
răspuns. 

- Vă ascult. 

- Aici e compania de taxiuri „Yellow Cab”. 

- Da. Eu v-am telefonat, dar m-am răzgândit. Vă rog, anulaţi 
comanda. 

- OK. 

Am urcat din nou la etaj, Cora se dezbrăca. Ne-am băgat din 
nou în pat şi am rămas iar mult timp fără să scoatem o vorbă. În 
cele din urmă a deschis gura: 

- Ce o să faci? 

- Ce te priveşte? Poate că o să-ţi trag una peste bot. Poate că 
altceva. 

- Cu totul altceva, nu? 

- Adică? Ce vrei să spui? 

- Frank, eu ştiu ce ai avut de gând. Ai stat aici, în pat, 
gândindu-te cum să mă omori. 

- Aici în pat, am dormit, asta am făcut. 

- Frank, nu minţi. Fiindcă nici eu n-o să te mint. Trebuie să-ţi 
spun ceva. 

M-am gândit mult la ce mi-a spus. Fiindcă exact la asta mă 
gândisem şi eu. Stând acolo în pat, alături de ea, mă chinuiam să 
găsesc o cale s-o omor. 

- Ei bine, atunci foarte bine, aşa e. La asta mă gândeam. 

- Am ştiut, Frank. 

- Dar ce, tu eşti mai brează? N-ai avut de gând să mă dai pe 
mâna lui Sackett? Ce, asta nu înseamnă acelaşi lucru? 

- Ba da. 

- Vezi? Atunci suntem chit. lar suntem chit. Înseamnă că o 
luăm de la început. 

- Nu chiar. 

- Ba da, suntem chit. 

Am cedat şi mi-am lăsat capul pe umărul ei. 

- OK, Cora, suntem ca la început. Ne putem păcăli cât vrem 
unul pe altul, putem dispreţui paralele, putem striga ce grozav 
sunt eu la pat, dar cam atât. OK, aveam de gând să plec cu 

femeia aia. În Nicaragua, să prindem feline. Şi ştii de ce n-am 
plecat? Fiindcă ştiam că, până la urmă, o să trebuiască să mă 
întorc. Cora, suntem legaţi unul de celălalt. Am crezut că suntem 
pe vârful unui munte, dar nu a fost aşa. Pe noi ne-a strivit 
muntele şi asta chiar din prima noastră noapte. 

- Şi ăsta a fost singurul motiv pentru care te-ai întors? 

- Nu. Şi din cauza noastră. Nu mai există altcineva. Cora, te 
iubesc. Însă, dacă în dragoste pătrunde frica, atunci nu mai este 
dragoste. Ci ură. 

- Frank, mă urăşti? 

- Nu ştiu. Însă trebuie să spunem adevărul măcar o dată în 
viaţă. Fiindcă aşa ceva este absolut necesar. Trebuia să ştii. 
Trebuia neapărat să ştii la ce mă gândeam când stăteam în pat, 
lângă tine. Acum o ştii. 

- Frank, ţii minte, ţi-am spus că trebuie să afli ceva. 

- Da. 

- Sunt însărcinată. 

- Ce? 

- O să am un copil. Mi s-a părut mie înainte să plec, dar după 
moartea mamei am fost sigură. 

- Ce tot vorbeşti acolo? Ce dracu' spui? Hai, vino încoa' să te 
pup! 

- Nu, te rog. Trebuie să-ţi spun. 

- Păi nu mi-ai spus? 

- Incă ceva, Frank, ascultă-mă. Cât timp am stat acolo, 
aşteptând să se termine înmormântarea, m-am tot gândit. M-am 
gândit la ce o să însemne un copil pentru noi. În situaţia asta a 
noastră, în care am luat viaţa cuiva. lar acum vom da o altă 
viaţă. 

- Corect, aşa este. 

- Ştii, Frank, tot ce m-am gândit a fost ceva confuz. Dar acum, 
după ce a apărut şi femeia aia, nimic nu mai este confuz. Nu i- 
am putut telefona lui Sackett. Şi ştii de ce nu i-am putut 
telefona? Fiindcă nu puteam concepe ca, vreodată, copilul nostru 
să afle că tatăl lui a fost spânzurat pentru crimă tocmai din cauza 
mea. 
- Dar te duceai la Sackett, nu? 

- Nu. Nu mă duceam la el. Pur şi simplu plecam. 

- Şi ăsta a fost singurul motiv pentru care nu te-ai dus la 
Sackett? 

A tăcut. Până să răspundă, au trecut ceva clipe. 

- Nu. Frank, te iubesc. Cred c-o ştii. Însă, poate că dacă n-aş fi 
fost însărcinată, m-aş fi dus la Sackett. Tocmai fiindcă te iubesc. 

- Din cauza femeii ăleia... Cora, înţelege, nu a însemnat nimic 
pentru mine. Ţi-am explicat doar de ce avusesem de gând să 
plec cu ea. Numai ca să fug de aici. 

- Ştiu. Am ştiut asta tot timpul. Am ştiut şi de ce voiai să mă 
iei de aici, iar atunci când te-am făcut vagabond, n-am vorbit 
serios. Acum însă cred, dar nu din cauza asta ai vrut să pleci. 
Frank, te iubesc fiindcă asta eşti, un vagabond. Şi pe femeia aia 
am urât-o fiindcă s-a întors supărată pe tine că nu-i spuseseşi 
ceva care nici măcar nu o privea. Şi uite că din cauza asta, am 
avut de gând să te distrug. 

- Şi? 

- Frank, tocmai asta încerc să-ţi spun. Am vrut să te distrug 
dar nu m-am putut duce la Sackett. Nu fiindcă mă păzeai tu. Aş fi 
găsit eu un mod să fug din casă şi să ajung la el. Nu m-am dus la 
Sackett fiindcă a fost aşa cum ţi-am spus. Ei bine, Frank, acum 
cred că am scăpat de diavol. In clipa asta sunt convinsă că 
niciodată n-o să-i mai telefonez lui Sackett, pentru că am avut 
ocazia s-o fac, am avut toate motivele s-o fac şi, totuşi, n-am 
făcut-o. Aşa că am scăpat de diavol. Dar tu, oare ai scăpat şi tu 
de diavol? 

- Păi, dacă ai scăpat tu, ce motiv aş avea să nu fi scăpat şi 
eu? 

- Ştiu şi eu... nu putem fi siguri. Nu putem fi siguri până nu ţi 
se iveşte prilejul. Acelaşi prilej pe care l-am avut şi eu. 

- lţi repet că am scăpat de diavolul din mine. 

- Frank, în timp ce tu te gândeai cum să mă omori, eu mă 
gândeam tot la asta. Mă gândeam la cum ai putea scăpa de 
mine. De exemplu, mă poţi îneca. Inotăm departe, în larg, ca 
data trecută, şi dacă vrei să nu mă mai întorc, n-ar fi nicio 
problemă pentru tine. Nimeni n-ar şti vreodată. Ar putea fi unul 
dintre acele accidente obişnuite, care se întâmplă cu cei care se 
aventurează în larg. Plecăm mâine dimineaţă. 

- Mâine dimineaţă mergem să ne căsătorim. 

- Dacă vrei tu, o să mergem să ne căsătorim, dar la întoarcere 
mergem să înotăm. 

- Dă-l dracului de înot! Mai bine sărută-mă. 

- Frank, mâine noapte, dacă o să mă întorc din larg, o să-ţi 
dau şi alte sărutări. Sărutări pătimaşe. Frank, nu sărutări de 
beţie, ci sărutări pline de visuri. Sărutări ale vieţii, nu ale morţii. 

- OK, atunci aşa rămâne. 


Ne-am căsătorit la Primărie, apoi ne-am dus la plajă. Arăta 
foarte drăguță şi eu tot o îndemnam să ne jucăm în nisip, dar ea 
zâmbea vag. După un timp, ne-am dus în apă. 

- Eu o iau în larg. 

A început să înoate înaintea mea. M-am ţinut în urma ei. A 
continuat să înoate şi a ajuns mult mai departe de locul unde 
fusesem pentru prima oară. Apoi s-a oprit. Am ajuns-o din urmă, 
s-a tras lângă mine, m-a apucat de mână şi ne-am uitat unul la 
celălalt. 

In acel moment şi-a dat seama că scăpasem de diavolul din 
mine şi că o iubeam. 

- Ţi-am spus vreodată de ce-mi place să-mi ţin picioarele în 
valuri? 

- Nu. 

- Ca să mi le ridice. 

Un val mare ne-a ridicat pe amândoi. Cora şi-a pus mâna pe 
sâni, ca să-mi arate cum erau înălţaţi de valuri. 

- Îmi plac sânii mei. Frank, nu-i aşa că am sâni mari? 

- O să-ţi spun la noapte, nu acum. 

- li simt mari. Ţi-am spus asta nu numai fiindcă ştiu că vei 
porni o viaţă nouă, ci şi pentru că ştiu ce reprezintă ei pentru 
tine. Îi simt mari şi vreau să-i săruţi. În curând o să-mi crească 
burta şi o să vreau să mă vadă aşa toată lumea. E viaţa. Vreau s- 
o simt în mine. Frank, este o viaţă nouă pentru noi amândoi. 

Ne-am întors spre mal. Am înotat pe sub apă. M-am băgat 
destul de adânc, la vrei trei metri, dacă era să judec după 
presiunea pe care o simţeam în urechi. Cele mai multe dintre 
golfuleţele din jur aveau cam trei metri adâncime. Şi ăsta era la 
fel. M-am arcuit şi am plonjat şi mai adânc. Apa îmi apăsa 
urechile de credeam că o să-mi plesnească. Dar n-a trebuit să ies 
la suprafaţă. Presiunea din plămâni goneşte oxigenul în sânge 
aşa că, timp de câteva secunde, nu trebuie să-ţi faci probleme cu 
respiraţia. Apa era verde. Urechile îmi vâjâiau, simţeam cum o 
greutate îmi apasă pieptul şi spatele, dar atunci am avut 
revelaţia faptului că toate  răutăţile,  meschinăriile şi 
nehotărârările mele ca şi mărunţişurile din viaţa mea au fost 
date afară, au fost împinse de o presiune dinăuntrul meu, că am 
fost curăţat de ele şi că puteam iarăşi să pornesc curat cu Cora. 
Şi să facem aşa cum spusese ea, să începem o viaţă nouă. 

Când am ieşit la suprafaţa apei, Cora tuşea. 

- Am o criză, ca şi tine. 

- Te simţi bine? 

- Cred că da. Te apucă şi pe urmă te lasă. 

- Ai înghiţit cumva apă? 

- Nu. 

Am mai înotat un timp, după care s-a oprit. 

- Frank, mi-e rău de la burtă. 

- Stai aşa. Ţine-te de mine. 

- Oh, Frank! Poate că m-am forţat prea mult, tocmai acum. 
Am încercat să ţin afară capul şi să nu înghit apă. 

- Nu te speria. 

- Oh, Doamne! Ar fi groaznic. Am auzit de o mulţime de femei 
care au avortat în urma unui efort. 

- Şşt, fii cuminte. Stai întinsă. Fă pluta. Nu înota. O să te trag 
eu. 

- N-ar fi mai bine să strigăm după salvamari? 

- Nu, Dumnezeule. Au să-ţi maseze picioarele de sus în jos. 
Nu, stai liniştită. O să te trag la mal mai repede decât orice 
salvamar. 

A rămas întinsă pe suprafaţa apei şi eu am tras-o de breteaua 
de la costumul de baie. Cu timpul, începusem să obosesc. 
Puteam s-o trag şi un kilometru dar mă gândeam că trebuie s-o 
duc şi la spital, aşa că am început să mă grăbesc. Şi când eşti în 
apă şi te grăbeşti, eşti ca şi pierdut. 

Insă după un timp, am simţit fundul apei sub picioare. Am 
luat-o în braţe şi am mers cu ea prin valuri. 

- Nu te mişca. Lasă-mă pe mine... aşa... 

- OK. N-o să mă mişc. 

Am fugit cu ea în braţe până la locul unde ne lăsasem hainele 
şi am aşezat-o uşor pe nisip. Am scos cheia maşinii din puloverul 
meu, am învelit-o cu ambele pulovere şi am pornit-o spre 
maşină. Era parcată sus, lângă şosea, aşa că a trebuit să urc 
malul înalt, în pantă, fiindcă şoseaua se afla deasupra plajei. Imi 
simţeam picioarele ca de vată, abia dacă puteam păşi, dar nu i- 
am dat drumul Corei din braţe. Am pus-o în maşină şi am pornit 
cu toată viteza. 


Înotasem la câţiva kilometri de Santa Monica, aşa că ştiam că 
acolo, în apropiere, este un spital. Am început să depăşesc un 

camion cât toate zilele. Avea pe spate un anunţ C/axonează şi 
şoseaua este a ta. Am claxonat, dar camionul o ţinea mai 
departe drept pe mijlocul şoselei. N-am putut s-o iau la stânga. 
Un şir de maşini se îndrepta spre mine. Am luat-o la dreapta şi 
am apăsat pedala de acceleraţie. 

Cora a ţipat. Nu văzusem parapetul. M-am ciocnit şi totul s-a 
întunecat. 

Când m-am trezit din leşin, eram prins între volan şi scaun. 
Imediat însă am început să gem de groază. Am auzit un zgomot, 
ca ploaia pe un acoperiş de tablă. Numai că nu ploua. Era 
sângele ei, care curgea şuvoi pe capota maşinii, acolo unde 
fusese proiectată prin parbriz. 

Claxoanele răsunau, lumea sărea din maşini şi alerga spre ea. 
Am ridicat-o de pe capotă şi am încercat să-i opresc sângele, i- 
am vorbit tot timpul, plângând şi sărutând-o. Numai că sărutările 
nu le-a mai simţit. Murise. 

Capitolul 16 


M-au condamnat. De data asta, Katz a luat totul. Cei zece mii 
de dolari pe care îi obținuse pentru noi, banii pe care îi 
câştigasem cu localul şi ipoteca pentru restaurant. A făcut tot ce 
se putea face pentru mine ca să mă salveze, dar partida era 
pierdută de la bun început. Sackett a declarat că eram un câine 
turbat, că trebuia să fiu scos din circulaţie şi că lumea trebuia 
protejată de mine. Găsise toate explicaţiile. Eu şi Cora îl 
omorâsem pe grec ca să-i luăm paralele, după care m-am 
căsătorit cu ea şi am omorât-o şi pe ea, ca să-mi rămână mie 
totul. După ce Cora a aflat de călătoria mea din Mexic, m-am 
grăbit să-mi pun planul în aplicare, asta a fost totul. Sackett a 
arătat raportul de la autopsie, care dovedea că era însărcinată şi 
a pretins că lucrul ăsta era pentru mine un motiv suplimentar. A 
adus-o pe Madge la bară să depună mărturie, iar ea a povestit 
despre călătoria noastră din Mexic. La început n-a vrut să 
povestească nimic, dar a silit-o. A adus până şi puma în faţa 
juraţilor. Animalul crescuse între timp, dar nimeni nu se îngrijise 
de ea, aşa că arăta răpănoasă de parcă era bolnavă. Mârâia şi a 
încercat să-l muşte pe Sackett. Era o apariţie de groază şi nu mi- 
a făcut niciun serviciu, credeţi-mă. 

insă lucrul care m-a înfundat de-a binelea a fost biletul pe 
care-l scrisese Cora înainte să cheme taxiul şi pe care-l băgase în 
casa de marcat, ca să-l găsesc dimineaţa, şi de care uitase. N-am 
dat de el, fiindcă în dimineaţa aia ne-am dus să ne căsătorim, 
aşa că n-am mai deschis localul şi nici nu m-am uitat prin casa 
de marcat. 

Era cel mai tandru bilet din lume, numai că pomenea de 
faptul că noi îl omorâsem pe grec. Chestia asta m-a distrus 
definitiv. S-au certat pe seama biletului ăstuia trei zile încheiate 
iar Katz s-a opus în permanenţă apelând la codurile de lege din 
regiunea Los Angeles. Numai că judecătorul a acceptat ca biletul 
să constituie o dovadă. Atunci am fost declaraţi vinovaţi şi de 
asasinarea grecoteiului. Sackett a declarat că acuzaţia se baza 
pe crima înfăptuită şi pe faptul că eram un câine turbat. Katz nici 
nu m-a lăsat să vorbesc. Ce mai puteam spune? Că n-am 
omorât-o, fiindcă de fapt aranjasem totul împreună, toată 
povestea aia, ca să-l ucidem pe grecotei? Asta ar fi fost culmea. 

Juriul a deliberat cinci minute. Judecătorul a declarat că o să- 
mi acorde tot atâta consideraţie cât şi unui câine turbat. 

Aşa că acum mă aflu în celula condamnaților la moarte. Scriu 
paginile astea ca părintele McConnell să-şi arunce ochii pe ele şi 
să corecteze pe ici, pe colo, punctuaţia şi alte chestii de-astea. 
Dacă au să suspende şedinţa, părintele o să păstreze paginile 
astea şi o să aştepte să vadă ce se mai întâmplă. Dacă sentinţa 
avea să fie comutată, atunci urma să ardă paginile şi nimeni nu 
avea să ştie vreodată dacă chiar a fost sau nu o crimă la mijloc, 
judecând după cele spuse de mine. Insă, dacă mă vor condamna 
la spânzurătoare, atunci urma să ia paginile astea şi se chinuie 
să găsească vreun editor care să le tipărească. 

De fapt, o ştiam foarte bine, nu avea niciun rost să mă 
amăgesc. N-avea să fie nicio suspendare a pedepsei. Numai că 
aici, în celulă, continui să speri, fiindcă oricum nu ai de ales. 
Niciodată nu am mărturisit nimic, asta-i clar. Am auzit un tip 
spunând că nu te spânzură până nu mărturiseşti. Dacă părintele 
McConnell n-o să mă trădeze, atunci n-o să se ştie niciodată de 
mine. 

Deh, poate că o să obţin o suspendare a sentinţei... 


Am devenit tot mai nervos şi mă gândesc tot mai mult la 
Cora. Oare ce credeţi, a avut timp să-şi dea seama că n-am 
făcut-o înadins? După ce ne spusesem în apă, ai crede că ştia. 
Hm, însă când te joci cu crime, tocmai asta e partea cea mai 
oribilă. Poate că atunci, în clipa aia, când maşina s-a ciocnit de 
parapet, tocmai la asta s-a gândit, că am făcut-o intenţionat. 
Uite, tocmai de asta sper să mai trăiesc o altă viaţă după asta. 
Părintele McConnell spune că o să mai trăiesc o altă viaţă. Da, 
vreau s-o revăd pe Cora. Vreau să ştie că tot ce vorbisem atunci 
în apă fusese serios şi că n-am omorât-o intenţionat. Ce avea 
Cora de mă simt aşa legat faţă de ea? Nu ştiu. Dorea ceva şi 
încerca să obţină lucrul ăsta. A făcut-o pe căi greşite dar de 
încercat, a încercat. Habar n-am ce-o făcea să aibă sentimentul 
ăla despre mine, doar mă cunoştea. Mi-a spus-o de multe ori că 
nu sunt bun de nimic. Dar eu n-am vrut niciodată nimic altceva, 
ci doar pe ea. Şi asta înseamnă enorm. Cred că nu sunt multe 
cazurile în care o femeie capătă aşa ceva. 


În celula şapte este un tip care şi-a omorât fratele şi zice că n- 
a făcut-o el, ci subconştientul lui. L-am întrebat ce vrea să spună 

cu asta şi mi-a răspuns că există două personalităţi, una despre 
care ştii şi alta despre care nu ştii, fiindcă se află în subconștient. 
Chestia asta m-a zdruncinat rău de tot. Oare chiar am făcut-o 
fără să ştiu? Doamne Dumnezeule, nu-mi vine să cred aşa ceva. 
Vă spun cu mâna pe inimă, am iubit-o atât de mult, încât mi-aş fi 
dat viaţa pentru ea! S-o ia dracu’ de poveste cu subconştientul 
ăsta. N-o cred. E doar o vrăjeală, inventată de tipul ăla ca să-i 
fraierească pe judecători. Intotdeauna ştii ce faci şi o faci cu 
bună ştiinţă. Eu n-am făcut-o intenţionat, asta o ştiu clar de tot. 
Şi dacă o s-o revăd pe Cora, o să i-o spun răspicat. 


Sunt grozav de nervos. Cred că aici ţi se pun droguri în 
mâncare, să nu te gândeşti la ce te aşteaptă. Incerc să nu mă 
gândesc. Şi ori de câte ori reuşesc asta, sunt alături de Cora, cu 
cerul deasupra noastră, cu apa în jurul nostru, vorbim despre cât 
o să fim de fericiţi şi că fericirea noastră o să ţină la nesfârşit. 
Cred că deja am trecut pragul cel mare, care ne despărţea şi 
care ne face să fim acum împreună. Doar atunci, în clipele alea, 
mi s-a părut adevărată povestea cu o altă viaţă, şi nu aiurelile pe 
care le tot îndrugă părintele McConnell. Când sunt cu ea, cred 
despre viaţa asta, de dincolo. Dar când mă apuc să fac fel de fel 
de socoteli, totul se încurcă. 

Sentința nu mi s-a comutat. 


Uite-i că vin. Părintele McConnell spune că rugăciunile ajută. 
Aşa că, dacă aţi ajuns să citiţi până la rândurile astea, rugaţi-vă 


pentru mine şi Cora. 
Şi mai rugaţi-vă să fim împreună, oriunde ne-am afla. 


SFÂRŞIT 

Un vagabond tânăr şi imoral. O femeie frumoasă şi nemulțumită de 
viaţă, căsătorită cu un bărbat nepotrivit. O situaţie care are o 
singură ieşire, una oribilă. O soluţie care creează alte probleme, 
fără ca nici una dintre ele să poată fi rezolvată. 

Publicat pentru prima oară în 1934, romanul a fost interzis la Boston 


din cauza amestecului său exploziv de violenţă şi erotism. Poştaşul 
sună întotdeauna de două ori este un exemplu clasic al romanului 
negru, care. l-a propulsat pe James M. Cain în rândul scriitorilor 
importanţi cu o viziune de ansamblu asupra părţii aride şi nevăzute a 

